Amir Khan ves "Mogul" dhookollaifi | Mihaaru\nސުބާޝް އަދި އާމިރު\n"މޯގުލް"ގެ ޑައިރެކްޓަރަށް ރޭޕްގެ ތުހުމަތުކޮށްފައިވާތި އާމިރް ހާން ފިލްމް ދޫކޮށްލައިފި\n13 އޮކްޓޯބަރ 2018 - 08:49\nޓީ ސީރީޒްގެ ބާނީ ގުލްޝަން ކުމާރްގެ ބައޮގްރަފިކަލް ޑްރާމާ "މޯގުލް" ގެ ޑައިރެކްޓަރު ސުބާޝް ކަޕޫރްގެ މައްޗަށް ވެސް ޖިންސީގެ ގޯނާގެ މައްސަލައެއް ތުހުމަތުކޮށްފައިވާތީ، އެ ފިލްމުގެ ޕްރޮޑިއުސަރެއްގެ ގޮތުގައި ހިއްސާވާ އާމިރު ހާން ފިލްމު ދޫކޮށްލައިފި އެވެ.\nއޭނާ ފިލްމު ދޫކޮށްލި އިރު، ސުބާޝް ލައްވައި ފިލްމު ޑައިރެކްޓް ނުކުރުވަން ޓީ ސީރީޒުން ވަނީ ނިންމައިފަ އެވެ. އަދި އެކަން އެ ކުންފުންޏާ މިހާރު ހަވާލުވެގެން ހުރި ބުޝަން ކުމާރު ވަނީ ކަށަވަރު ކޮށްދީފަ އެވެ.\nސުބާޝް ލިޔެ، ޑައިރެކްޓްކުރާ ގޮތަށް އޮތް "މޯގުލް" ގެނެސްދޭން އޮތީ އާމިރާއި އޭނާގެ އަންހެނުން ކިރަން ރާއޯގެ ފިލްމު ކުންފުންޏާއި ޓީ ސީރީޒް ގުޅިގެންނެވެ.\nމި ފިލްމާ އާމިރު ހަވާލުވީ، ކުރިން ފިލްމުގައި ޓައިޓްލް ރޯލު ކުޅެން ސޮއިކުރި އަކްޝޭ ކުމާރު މިދިޔަ އަހަރު ކުއްލި ގޮތަކަށް ފިލްމު ދޫކޮށްލުމުންނެވެ. އޭނާ ފިލްމު ދޫކޮށްލި ސްކްރިޕްޓާ ގަޔާނުވެގެންނެވެ.\n"މޯގުލް" ދޫކޮށްލުމަށް ފަހު، އާމިރު ޓްވިޓާގައި އާންމުކުރި ބަޔާނެއްގައި ބުނީ އެއްވެސް ކަހަލަ ފުރައްސާރައެއްގެ ތުހުމަތު އެޅިފައިވާ ބަޔަކާ އެކު އޭނާ އާއި އޭނާގެ ޓީމުން މަސައްކަތް ނުކުރާނެ ކަމަށެވެ. އަދި ފިލްމީ ދާއިރާގައި މަސައްކަތް ކުރާ އަންހެނުންނަށް ހިމާޔަތާއި ރައްކާތެރިކަން ފޯރުކޮށް ދިނުމަކީ އެންމެންގެ ޒިންމާއެއް ކަމަށާއި އެ ގޮތުގައި އޭނާ ދެމިހުންނާނެ ކަމަށް ބުންޏެވެ.\nއާމިރު "މޯގުލް" ދޫކޮށްލުމާ ގުޅިގެން ސުބާޝް ވަނީ އެ ނިންމުމަށް އިހުތިރާމު ކުރާ ކަމަށް ބުނެފަ އެވެ. އެކަމަކު މީހެއްގެ މައްޗަށް ތުހުމަތުތަކެއް ބަޔަކު އަޅުވާ އިރު، އެފަދަ ކަމެއް ކުރަން ވާނީ ހެއްކާއި ގަރީނާ ހުރެގެން ކަމަށް ބުންޏެވެ. އަދި މީހަކު ހަމަ ވާހަކައެއް ދައްކައިލާ އިރަށް އެކަން ގަބޫލު ކުރަން ނުވާނެ ކަމަށް ބުންޏެވެ.\n"އަހަރެން ސާބިތުކޮށް ދޭނަން އަހަންނަކީ މައުސޫމު މީހެއްކަން،" ޖޮލީ އެލްއެލްބީ ފަދަ ފިލްމުތައް ގެނެސް ދިން ޑައިރެކްޓަރު ބުންޏެވެ. "ކޯޓްގައި އަހަންނަށް ސާބިތުކޮށް ދެވޭނެ އަހަންނަކީ ކުށެއް ނެތް މީހެއްކަން."\nސުބާޝްގެ މައްޗަށް ޖިންސީ ގޯނާގެ މައްސަލަ ތުހުމަތުކޮށް 2014 ގައި އެ މައްސަލަ ފުލުހުންނަށް ހުށަހަޅާފައި ވަނީ ގީތިކާ ތިއާގީ ކިޔާ މީހެކެވެ. އޭނާ ބުނި ގޮތުގައި ސުބާޝް ވަނީ އޭނާ ރޭޕް ކުރަން މަސައްކަތްކޮށްފަ އެވެ.\nއިތުރު ލިޔުންތައް ބޮލީވުޑް އާމިރު ޚާން ޖިންސީ ގޯނާކުރުން\nIntour Maldives Pvt Ltd Accounts Assistant 19 Feb 2020


Farubadhaehgai kula kulaige reethi kevey veli!\nއީރާނުގެ ފަރުބަދައެއްގައި ކުލަ ކުލައިގެ ރީތި ކެވޭ ވެލި!\nއީރާނުގެ ހޮރްމޫޒް އައިލެންޑް\nކުލަ ކުލައިގެ ރީތި ވެލިން ޒީނަތްތެރި ވެފައިވާ ފަރުބަދައެއް އޮންނަ ގައުމެއްގެ ވާހަކަ އަޑު އެހިން ހެއްޔެވެ؟ އީރާނުގެ ހޮރްމުޒް އައިލެންޑްގައި މިފަދަ ފަރުބަދަތައް އެބަހުއްޓެވެ. ރެއިންބޯ ކުލަތަކުން ޒީނަތްތެރިވެފައިވާ މި ފަރުބަދަތަކުގެ ޚާއްސަ އަނެއް ސިފައަކީ މި ފަރުބަދައިގެ ހުންނަ ވެއްޔަކީ އިންސާނުން ކެއުމަށް ކަމުދާ މީރު އެއްޗަކަށް ވުމެވެ.\nއީރާނުގެ މި ރަށުގައި އުޅޭ މީހުން އެއްގޮތަކަށް ވެސް ކެއްކުމުގައި ހަވާދެއް ބޭނުމެއް ނުކުރެ އެވެ. ހަވާދުގެ ބަދަލުގައި އެމީހުން އަޅަނީ މި ވެއްޔެވެ.\nމި އަވަށުގައި ދިރިއުޅޭ މީހުން ހަމައެކަނި ކައްކާއިރު ވެއްޔާއި ޗަކަ އަޅައިގެން ކައްކަނީކީ ނޫނެވެ. އަހަރެމެން ފޯކާއި ބިލެތް ލައިގެން ދުފާ ގޮތަށް އަނގަމީރު ކޮށްލަން ވެސް އެމީހުން ޗަކަ އާއި ވެލި ކައި އުޅެ އެވެ.\nއީރާނުގެ މި ފަރުބަދަތަކުގައި ހުންނަ ޗަކައާއި ވެއްޔަކީ ދުނިޔޭގެ އެހެން އެއްވެސް ގައުމެއްގެ ފަރުބަދައެއްގައި ނުހުންނަ ވައްތަރެއްގެ ޚާއްސަ ޗަކައަކާއި ވެއްޔެކެވެ. އަދި މިކަހަލަ ވެއްޔެއް ދުނިޔޭގެ އެހެން އެއްވެސް ގައުމެއްގައި ނުހުރެ އެވެ.\nރެއިންބޯ އައިލެންޑްގެ ނަމުން މަޝްހޫރު ވެފައިވާ މި ހިސާބުގައި ހުންނަ ފަރުބަދަތަކުގައި އެކި ކުލަ ކުލަ ހުރެފައި ފަރުބަދައިގައި ހުންނަ ވެލިތަކުގައި ވެސް ހުންނަނީ ތަފާތު ރީތި ކުލަތަކެވެ. މި ވެލިތަކުގައި ހުންނަ އެކި ކުލަ ތަކުގެ ތެރޭގައި ހުދު، ރީނދޫ، ރަތް، ފެހި، އޮރެންޖް، މުށި، މަޑު ޓޯކޮއިސް ކުލަ އަދި ރަން ކުލަ ވެސް ހިމެނެ އެވެ.\nމި އަވަށުގެ މީހުން މި ވެލިން ތަފާތު ކާ އެއްޗެތި ތައްޔާރު ކުރެ އެވެ. އެ އަވަށުގެ މީހުން ތައްޔާރުކުރާ މަޝްހޫރު ބައެއް ކާނާގައި އެހެން މީހުން ހަވާދު ބޭނުންކުރާ އުސޫލުން ބޭނުން ކުރަނީ މި ވެއްޔެވެ.\nއެމީހުން މޫދުގައި އުޅޭ މަސްމަހާ މެހީގެ ތެރެއިން ސާޑިންސް އާއި ކިލްކާ ކިޔާ ވައްތަރެއްގެ މަސް އަދި މޯމަގް ކިޔާ ވައްތަރެއްގެ މަހެއް ހިފައިގެން އެ މަސްތައް ސާފުކުރުމަށް ފަހު އޮރެންޖް ތޮށި އަޅައިގެން މެރިނޭޓް ކުރެ އެވެ. އަދި ތަކެތި ބޮޑެތި ބިއްލޫރި ފުޅިއަށް އަޅާފައި ދެ ދުވަސް ވަންދެން އަވީގައި ބަހައްޓަ އެވެ. އަދި ދެ ދުވަސް ފަހުން ނަގާ ރަނގަޅަށް ކައްކާލަ އެވެ.\nއެ ހިސާބުގަނޑުގައި ވަރަށް މަޝްހޫރު އަދި މަގްބޫލު ކެއުމެއް ކަމަށްވާ "ސުރަޣު" އަކީ މިގޮތަށް ކައްކާލުމަށް ފަހު ތައްޔާރުކުރާ ޑީޝް އަށް ކިޔާ ނަމެވެ.\nމި ޑިޝްގައި ތަފާތު ރީތި ކުލަތައް ހުރުމާއި ރަހަ މީރުކަމުން އެ ސަރަހައްދަށް ޒިޔާރަތްކުރާ ފަތުރުވެރިންނާއި އާންމުންގެ މެދުގައި ވެސް މި ޑިޝް ވަރަށް މަގްބޫލު އެއްޗަކަށް ވަނީ ވެފަ އެވެ.\nޖިއޮލޮޖީގެ ނަޒަރިއްޔާތުން ބަލާއިރު މި ރަށަކީ ދުނިޔޭގެ އެންމެ މުހިއްމު ސޯލްޓް ޑޯމްސް އެވެ. މި ވެއްޔަކީ މިނަރަލްސް އިން މުއްސަނދިވެފައިވުމުގެ އިތުރުން ސިއްހަތަށް ވެސް ވަރަށް ފައިދާ ހުރި އެއްޗެއް ކަމަށް ވެއެވެ.\nހުރްމޫޒް އައިލެންޑް އޮންނަނީ ޕާޝިއަން ގަލްފް ގައެވެ. މި ސަރަހައްދުގެ ގޮނޑުދޮށްތަކުގައި ހުންނަ ވެލީ ވެސް ހުންނަނީ އެކި ކުލަތަކުން ޒީނަތްތެރިވެފައި ކަމަށް ވެއެވެ.


Majilis Raees ge Koalhun: Raees Nasheed ge supportarunge hamalaa thakun Raees Solih kathilumakah! - One Online\n05 އޭޕްރިލް 2019، މާލެ، މަޖިލިސް އިންތިހާބު 2019 ކެމްޕެއިން ނިންމާލުމަށް އެމްޑީޕީއިން ބެއްވި ހިނގާލުމުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އަދި ރައީސް ނަޝީދު -- ވަން ފޮޓޯ: މުހައްމަދު އައުޒަމް\nމަޖިލިސް ރައީސްގެ ކޯޅުން: ރައީސް ނަޝީދުގެ ސަޕޯޓަރުންގެ ހަމަލާތަކުން ރައީސް ސޯލިހު ކަތިލުމަކަށް!\nރައީސް މައުމޫނުގެ ދިގު 30 އަހަރުގެ ވެރިކަމުގައި ރާއްޖޭގެ ތަރައްގީގެ ދުވެލި ވެރިކަމުގެ ކޮއިލުގެ ތެރެއިން އެންމެ ބޮޑަށް ހުއްޓުނީ އެންދެރިމާގެ އާއި ކާމިނީ އާއިލީގެ ކޯޅުމުގެ ސަބަބުންނެވެ. ރައީސް މައުމޫނުގެ އަނބިކަނބަލުން ނަސްރީނާ އިބްރާހީމާއި އެކަމަނާގެ ބޭބޭފުޅުން، އިލްޔާސް އިބްރާހީމާއި އައްބާސް އިބްރާހީމް އެއްފަޅީގައި، އަނެއްފަޅީގައި ރައީސް މައުމޫނުގެ ކޮއްކޯފުޅު އަދި އޭރުގެ އެޓޯލްސް މިނިސްޓަރު އަބްދުﷲ ހަމީދާއި އަނެއް ކޮއްކޯފުޅު އަދި ކުރީގެ ރައީސް، އަބްދުﷲ ޔާމީން ހުންނަވައިގެން، އެތެރެއިން ކުރަމުން ދިޔަ ހަނގުރާމައިގެ ނަތީޖާއަކީ ރައްޔިތުން ބިކަވެ، ގައުމުގެ ތަރައްގީގެ ދުވެލި ގާހަގަ ދުވެލީގައި އޮތުމެވެ.\nއެބޭފުޅުންނަކީ އޭރު ގައުމުގެ އެންމެ ނުފޫޒު ގަދަ ވަޒީރުންނެވެ. އެއް ވަޒީރެއްގެ ދާއިރާއިން ކުރައްވާން ބޭނުންފުޅުވި ކަންކަމަށް އަނެެއް ވަޒީރަކު ހުރަސްއެޅުން އޮތީ އާންމު ވެފަ އެވެ. ކުޑަކުޑަ އެއް މިސާލަކަށް ބަލައިލާ ނަމަ، އަބްދުﷲ ހަމީދު ތަރައްގީ ކުރައްވަން އުޅުއްވި އައްޑޫ ޑިވެލޮޕްމެންޓް ޕްރޮޖެކްޓާއި އިލްޔާސް އިބްރާހީމް ލ. އަތޮޅު ތަރައްގީ ކުރައްވަން ކުރެއްވި މަސައްކަތް ކާމިނީ އަދި އެންދެރި އާއިލާގެ ވެރީންގެ ބާރުގެ ތެރޭގައި ފިތިގެން ދިޔަ ގޮތް ފުދެ އެވެ.\nރައީސް މައުމޫނުގެ ވެރިކަމުގައި، ރައްޔިތުން ގަބޫލުކުރި ހަގީގަތަކީ އަނބިކަނބަލުން ނަސްރީނާގެ ބޭބޭފުޅުންގެ ބާރު މާ ބޮޑަށް ވެސް ގަދަ ކަމެވެ. ވަކީން ޚާއްސަކޮށް އިލްޔާސް އިބްރާހީމް އެވެ. އެ ހުރިހާ ކަމެއްގެ ތެރޭގައި ރައީސް މައުމޫނު ހުންނެވީ ފިތިވަޑައިގެންފަ އެވެ. ސަރުކާރުގެ ކަންކަން ދާން ޖެހޭ ސްޕީޑުގައި ކުރިޔަކަށް ނުދެ އެވެ.\nމިހާރު އަނެއްކާވެސް އެކަހަލަ މަންޒަރުތަކެއް މި ދަނީ ފެންނަމުންނެވެ. ރައްޔިތުންގެ މަޖިލީހުގެ ރައީސް ކަމަށް އެމްޑީޕީން ހޮވާނެ މީހަކާ މެދު ޚިޔާލު ތަފާތުވެ، ރައީސް އިބްރާހީމް މުހައްމަދު ސޯލިހާއި އެމްޑީޕީގެ ރައީސް މުހައްމަދު ނަޝީދާ ދެބޭފުޅުންގެ އިޚުތިޔާރު ތަފާތުވެ، ވަރުގަދަ ހަނގުރާމައެއް މި ވަނީ ފެށިފަ އެވެ.\nއެމްޑީޕީގެ އަސާސީ ގަވައިދު ބުނާ ގޮތުން ނަމަ ރައީސް އިބްރާހީމް މުހައްމަދު ސޯލިހަކީ ޕާޓީގެ އެންމެ އިސް ފަރާތެވެ. އެހެން ކަމަށް ވާނަމަ، ޕާޓީގެ ހުރިހާ ގުނަވަނަކުން ވެސް ރައީސް ސޯލިހަށް ފުރިހަމަ ގަދަރާއި އިހުތިރާމް ދޭން ޖެހޭނެ ކަމަށް ސިޔާސީ މުފައްކިރުން ދެކެއެވެ. އެހެން ނަމަވެސް ޕާޓީލައިނުން ރައީސް ނަޝީދުގެ ސަޕޯޓަރުން، ރައީސް އިބްރާހީމް މުހައްމަދު ސޯލިހަށް ނުކިޔާކަށް ހަޑި ހުތުރު އެއްޗެއް ނެތެވެ. އިސްތިއުފާއަށް ގޮވައި މަޖިލިސް މެންބަރުންނަށް ނުފޫޒު ފޯރުވާ ކަމަށް ގޮވައި، ޚުދުމުޚުތާރު ވެރިޔެއް ކަމަށް ވެސް ގޮވަމުންދަނީ އެވެ. ރައީސް ނަޝީދުގެ ސަޕޯޓަރުން ނިކުމެ، ޕާޓީގެ އެންމެ އިސް ފަރާތް އަދި ގައުމުގެ ރައީސުލްޖުމްހޫރިއްޔާ ކަމުގެ މަގާމުގައި ހުރި މީހާގެ މަސް ކައި، މަގުމަތިކުރުން ބަލައިނުގަންނަ ކަމަށް ގިނަ ބަޔަކު އަންނަނީ އަޑު އުފުލަމުންނެވެ. މި ފަދަ ހަޑީ ހުތުރު ގޮތަކަށް ރައީސް ސޯލިހު ނިކަމެތިކޮށް އެންމެ އާދައިގެ މީހާއަށް ބަވާ އުސޫލުން މީސްމީޑިއާގައި ބަވައި ނެގުމަކީ، މާމޮޅު ކަމެއް ކަމަށް ބަޔަކު ދުއްޓަސް އެއީ އަދި އިންޓާނަލް ޑިމޮކްރެސީ ވަރުގަދަ ވުން ނޫން ކަމަށް ގަބޫލުކުރާ އާންމު ރައްޔިތުން އެމީހުންގެ ބަސްވެސް އަންނަނީ އިއްވަމުންނެވެ.\nމަޖިލިސް ރައީސް ކަމަށް ރައީސް ސޯލިހު އަފީފަށް އަދި ކުރީގެ ރައީސް ނަޝީދު، އަސްލަމް އަށް ތާއީދުކުރައްވާ އިރު، މީ ކެރަފާ އަދި ސިއްކަ އާއިލާގެ ހަނގުރާމައެއް ކަމަށް ދެކޭ މީހުންވެސް މަދެއް ނޫނެވެ. ރައީސް ސޯލިހުގެ އަނބިކަނބަލުން ފަޒްނާ އަހުމަދަކީ ސިއްކަ އަހުމަދު އިސްމާއީލް މަނިކު (ބޮޑު ސިއްކަ) އަދި ކެރަފާ ޒަމީރާގެ ބޭފުޅެކެވެ. އަސްލަމް މަޖިލީހުގެ ރައީސް ކަމަށް ގެންނަން ފާޅުގައި މަސައްކަތް ކުރައްވާ، ރައީސް މުހައްމަދު ނަޝީދަކީ ކެރަފާ އަބްދުއްސައްތާރުގެ ބޭފުޅެކެވެ. އަދި ރައީސް ނަޝީދަށް ބައިއަތު ހިފާފައިވާ ގަލޮޅު އުތުރު ދާއިރާގެ މަޖިލިސް މެންބަރު، އީވާ އަބްދުﷲ އަކީ ކެރަފާ ޒުހޭރާގެ ބޭފުޅެކެވެ. އެހެން ކަމުން ރައީސް ނަޝީދާއި ރައީސް ސޯލިހުގެ އަނބިކަނބަލުން ފަޒްނާ އާއި އީވާ އަކީ ދެބޭންގެ ދެދަރި ތިން ބޭފުޅުންނެވެ. އީވާގެ ބައްޕަ، ހިންނަވަރު، ދޭލިޔާ، އަބްދުﷲ މުހައްމަދު އަކީ ރައީސް ސޯލިހުގެ ދެބޭންގެ ދެދަރި ބޭފުޅެކެވެ. އެހެން ކަމުން އީވާ އަކީ އިބޫގެ ވެސް ސެކަންޑް ކަޒިންއެކެވެ.\nމަޖިލީހުގެ ރަައީސް ކަމަށް އަސްލަމް ގެންނާން ކުރަމުން އަންނަ ސޯޝިއަލް މީޑިއާ ކެމްޕޭނުން ފެންނަ ބޭފުޅުންގެ ތެރޭގައި އީވާ އާއި މާލޭ މޭޔަރު ޝިފާ މުހައްމަދާއި ކުރީގެ ފޮރިން މިނިސްޓަރު، ކެރަފާ ނަސީމްގެ ކޮއްކޮއެއް ކަމަށްވާ އުމޭރާ އާއި ރައީސް ނަޝީދުގެ ކޮއްކޮއެއް ކަމަށްވާ އާމިނަތު ނަޝީދާވެސް ހިމެނެ އެވެ.\nމި ބޭބޭފުޅުންގެ ބަހުސްތަކުގެ ތެރެއިން ރައީސް ސޯލިހުގެ ކޮއްކޮ، އައިޝަތު މުހައްމަދު ސޯލިހުގެ ޓުވީޓެއްވެސް ވަނީ ފެނިގެން ގޮސްފަ އެވެ. އައިޝަތުގެ ޓުވީޓުގައި ވިދާޅުވީ މީ ހައްތާވެސް ހަސަދަ ކަމަށެވެ. އައިޝަތު އެހެން ވިދާޅުވީ ރައީސް ސޯލިހަށް ފާޑު ކިޔައި އުމޭރާ ކުރި ޓުވީޓަކަށް ދެއްވި ރައްދުގަ އެވެ.\nއުމޭގެ ބައެއް ޓުވީޓުތަކުގައި ވަނީ ރައީސް ސޯލިހަށް ވަރަށް ފާޅުގައި ފާޑު ކިޔައިފައެވެ. އެ ގޮތުން މިއީ ރައީސް ނަޝީދުގެ ދުވަސްދުއްވައިލުމުގެ ފެށުން ކަމަށް އޭނާގެ އެއް ޓުވީޓުގައި ބުނެފައިވެ އެވެ.\n"އަވަހޭ އިބޫ ސޯލިހު ރައީސް ނަޝީދުގެ ދުވަސް ދުއްވައިލަން މަސައްކަތް ފެށިލެއް. ހާދަ ކަމެއް އަންނި މި މީހާއަށް ކޮށްދީފިއޭ. ހަނދާން ކުރާތި! ދުވަހަކު ވެސް މައާފެއް ނުކުރާނަން. މިހާކަށްހާ ވަރަށް ބަޔަކު ހަރާންކޯރުވާނީ." އުމޭގެ އެއް ޓުވީޓުގައި ބުނެފައިވެ އެވެ.\nމަޖިލިސް ރައީސް ކަމަށް މީހަކު ހޮވުމުގެ ކެމްޕޭނުގެ ތެރެއިން، ރައީސް ނަޝީދުގެ ފަޅީން މަސައްކަތްކުރައްވާ ބައެއް ބޭފުޅުން ގެންދަވަނީ ސަރުކާރުން މެންބަރުންނަށް ބިރު ދައްކަމުން ގެންދާ ކަމަށާއި މަޖިލިސް ތެރެއިން އެކަން ބެލޭނެ ކަމަށް ބުނެ އިންޒާރުކުރަމުންނެވެ. އަދި ރައީސް ސޯލިހުގެ ކެބިނެޓުގެ ބައެއް ވަޒީރުންގެ އިތުބާރު ނެތް ކަމުގެ ވޯޓު ނަގާނެ ކަމަށް ވެސް ދަނީ ބުނަމުންނެވެ. އޭގެ ތެރޭގައި ނަން ފާހަގަކޮށްފައިވަނީ ސަރުކާރުގައި އިބޫ ފެކްޝަން ކަމަށް ކިޔާ އަދި އިބޫގެ އެންމެ އަރިސް ބައެއް ބޭފުޅުންނެވެ. އެ ނަންތަކުގެ ތެރޭގައި އިކޮނޮމިކް މިނިސްޓަރު ފައްޔާޒް ފައިސަލް އާއި ފޮރިން މިނިސްޓަރު އަބްދުﷲ ޝާހިދު ހިމެނިވަޑައިގަންނަވަ އެވެ. އަދި ފިނޭންސް މިނިސްޓަރު އަމީރު އާއި ޕޮލިސް ކޮމިޝަނަރު ސީޕީ ހަމީދު ވެސް އެ ލިސްޓުގައި ހިމެނެ އެވެ.\nސިޔާސީ މަސްރަހު ދިރާސާ ކުރައްވާ ބައެއް ބޭފުޅުން ވިދާޅާ ގޮތުގައި، ކަންކަން މި ދަނީ ކޯލިޝަނުގެ ބައެއް ބައިވެރީން ދާދި ފަހުން މަޖިލިސް ކެމްޕޭންގެ ދުވަސްވަރު ވާހަކަދެއްކި މަގަށެވެ. މިއީ ރައީސް ނަޝީދު މަޖިލީހުގެ މެޖޯރިޓީ ނެގުމަށް ކުރާ މަސައްކަތެއް ކަމަށާއި އޭގެ ފުރަތަމަ ފިޔަވަޅަކީ ރައީސް ސޯލިހަށް ސަޕޯޓެއް ނުދެވޭ މިންވަރަށް ކޯލިޝަނުގެ ދެން ތިބި ބައިވެރީންގެ ބާރު މަޖިލީހުގައި ކަނޑައިލުން ކަމަށެވެ.\n"އޭރު އެމްޑީޕީގެ އެންމެން ވެސް ގަބޫލުކުރީ މީ އިބޫއަށް ފައިދާއަކަށް ނުވަތަ އެމްޑީޕީއަށް ފައިދާއަކަށް ކުރާ ކަމެއް ކަމަށް. އެހެންވެ އެހެން ހުރިހާ ޕާޓީއެއް މަޖިލީހުން ނެރެ އެމްޑީޕީއަށް މުޅި މަޖިލިސް ދިނީ. އަސްލު އެއީ ރައްޔިތުން އިބޫއަށް ކުރި އިތުބާރު. އެކަމަކު މިހާރު ހީވަނީ ކޯލިޝަނާ އިބޫއާ ޖައްސުވައި އެކަނިވެރިކޮށްފަ މަޖިލީހުގެ ކޮންޓްރޯލު އެހެން ބަޔަކު ނަގަން އުޅެނީހެން." އެމްޑީޕީގެ އެކްޓިވިސްޓަކު އޭނާ ދެކޭގޮތް ފާޅުކުރި އެވެ.\nއޭނާ ބުނީ ރައީސް ނަޝީދު ކުރީން ވެސް ވިދާޅުވި ފަދައިން، އެމްޑީޕީގެ ޕާލިމެންޓަރީ ގުރޫޕުގެ ލީޑަރަކަށް ވަޑައިގަތުމުގެ ފުރުސަތު އެމަނިކުފާނަށް އެބަ އޮތް ކަމަށާއި އެކަމަށް ހުރަހެއް ނެތް ކަމަށެވެ. އެހެން ނަމަވެސް ރައީސް ސޯލިހުގެ ސަރުކާރެއްގައި އެމަނިކުފާނު ބޭނުންފުޅުވާ ގޮތާ ސީދާ އިދިކޮޅަށް ރައީސް ނަޝީދު ތެދުވެވަޑައިގެން މަޖިލީހުގެ ރައީސަކު ހޮއްވަވަން އުޅުއްވާން ޖެހިވަޑައިގަންނަވާ ސަބަބެއް ނެތް ކަމަށެވެ. ސަރުކާރަށް އެންމެ ރަނގަޅު އަދި އެންމެ ފަސޭހަ ގޮތަށް އެމައްސަލަ ނިންމުމުގެ އިޚުތިޔާރު ރައީސް ސޯލިހަށް ނަޝީދު ދޫކޮށްލައްވަން ޖެހިވަޑައިގަންނަވާ ކަމަށް ވެސް އޭނާ ފާހަގަކުރި އެވެ.\nރައީސް ސޯލިހުގެ މައްޗަށް ފަތަހަ ހޯއްދަވައި، މަޖިލިސް ރައީސް ކަމަށް ނަޝީދު ބޭނުންފުޅުވާ މީހަކު ލުމަކީ ރާއްޖޭގެ ވެރިކަން ބަރުލަމާނީ ނިޒާމަކަށް ފުރޮޅައިލެއްވުމަށް ރައީސް ނަޝީދު ކުރައްވަމުން ގެންދަވާ މަސައްކަތުގެ ފެށުން ކަމަށް ވެސް ބައެއް ފަރާތްތަކުން ދެކެ އެވެ. އޭގެ ދެވަނަ މަރުހަލާ އަކަށް ވެގެން ދާނީ އެ ނިޒާމުގެ ތެރެއިން ރައީސް ނަޝީދު ރާއްޖޭގެ ބޮޑުވަޒީރު ކަމަށް ވަޑައިގަތުން ކަމަށް ވެސް އެފަދަ ފަރާތްތަކުން ކަމަށް ގަބޫލު ކުރެވެ އެވެ.\nކޮންމެއަކަސް މުޅި މީސްމީޑިއާގައި އެމްޑީޕީގެ މެންބަރުން ބަހުގެ ހޫނު ހަމަލާތައް ދެމުންދާ އިރު، މިރޭ ދަރުބާރު ގޭގައި އޮންނަ ރަސްމިއްޔާތުގައި ވޯޓު ދޭނީ 19 ވަނަ ރައްޔިތުންގެ މަޖިލީހަށް ހޮވިވަޑައިގެންނެވި މެންބަރުން އެކަންޏެވެ. އަދި މި ފަދަ ބޮޑު މައްސަލައެއްގައި ގައުމު ހިންގާން ހުންނެވި ރަައީސުލްޖުމްހޫރިއްޔާ ވަކި ގޮތެއް ބޭނުންފުޅުވާ އިރު، އަދި އޭނާ އަކީ ޕާޓީގެ ވެސް އެންމެ އިސް ފަރާތް ކަމަށްވާ އިރު، ހަމަ އެ ޕާޓީގެ ތެރެއިން ރައީސްގެ މަސް ކޮށައި ކާޅަށް ކާން ދިނުމަކީ، އެންމެ ރަނގަޅު ގޮތް ނޫން ކަމަށް ގިނަ ބަޔަކު އަންނަނީ ފާހަގަކުރަމުންނެވެ. އަދި ރައީސް ސޯލިހަށް އެމަނިކުފާނު ނިކުމެ ވަޑައިގެން ހޯއްދެވި މަޖިލީހުގެ މެޖޯރިޓީގެ އެހީގައި ރައްޔިތުންނަށް ބޭނުންވާ ކަންކަން އެންމެ ފުރިހަމަ ގޮތުގައި ކުރެއްވޭނީ އެ މަނިކުފާނު ނިންމެވުމަށް މި މައްސަލައިގައި ރައީސް ނަޝީދު ވެސް އިހުތިރާމުކުރައްވައިގެން ކަމަށް އެފަދަ ފަރާތްތަކުން ގަބޫލުކުރެ އެވެ. އަދި ހަމަ އެހެންމެ ރައީސް ސޯލިހުގެ ނިންމެވުމާ ގުޅިގެން އެންމެ ރަނގަޅަށް ކަންކަން ނުދާ ނަމަ، މަޖިލިސްގެ ރައީސް ފަހުން އަނެއްކާވެސް ބަދަލުކުރުމުގެ ފުރުސަތު އޮންނާނެކަން ވެސް ފާހަގަ ކުރެ އެވެ.\nމި މައްސަލައިގެ ބަހުސް ޕާޓީގެ އޮޅި ހުރަސްކޮށް، ކެރަފާ އަދި ސިއްކަ އާއިލާގެ ހަނގުރާމައެއްގެ ގޮތުގައި ރައްޔިތުން މާނަކުރާ ހިސާބަށް ކަންތައްތައް މި އޮތީ ގޮސްފަ އެވެ. މިރޭގެ ޖަލްސާއިން ކޮންމެ ގޮތަކަށް ނިމުނަސް، ބަހުގެ ހަމަލާތަކުން، މީހުންގެ ހިތްތަކަށް ލިބުނު ޒަޚަމް އަވަހަށް ފިލައިގެން ދާނެ ކަމަކަށް ނުބެލެވެ އެވެ. އަދި ކުރީން ހިނގާފައި ހުރި ކަންކަމުގައި ރައީސް ސޯލިހުއާ ނަޝީދުގެ ގުޅުމަށް ހީނަރުކަން ނަޔަސް، މި މައްސަލައަކީ އެ ދެބޭފުޅުންގެ މެދުގައި ގުޅުން ގޯސްވުމުގެ ފެށުން ކަމަށް ސިޔާސީ މުފައްކިރުން ދެކެ އެވެ. ސަބަބަކީ ކުރީން ރައީސް ސޯލިހު ނަޝީދާ އެއްކޮޅަށް ދީލައިލެއްވި ކަންކަމަކީ އެހެން ފަރާތްތަކާ ގުޅުން ހުރި ކަންކަމަށް ވެފައި، މި މައްސަލައަކީ ސީދާ ރައީސް ސޯލިހުގެ އަމިއްލަފުޅު ނިންމެވުމަކާ ރައީސް ނަޝީދު ދެކޮޅު ހެއްދެވުން ކަމަށް ވާތީ އެވެ.\nގުޅޭ ޓެގު ސިޔާސީ އެމްޑީޕީ ރައީސް ނަޝީދު ރައީސް އިބްރާހިމް މުހައްމަދު ސޯލިހު ރައްޔިތުންގެ މަޖިލިސް\nއިބޫ އަކީވެސް އިހްލާސް ތެރިއެއް ނުން އަންނި އަކީ ވެސް . މިބަޔަކާ ހެދި ރައްޔިތުންނައް ހުރިހާ ގެއްލުމެއް\nރސޯލިހް އަށް ރިޔާސީޓިކެޓް ދިނުމާ އެންމެ ދެކޮޅު ހެދި ބޭފުޅަކީ ރނަޝީދު. ކީއްވެކަން ރސޯލިހަށް ވިސްނޭނެ.\nކެޔޮނިރު ކޮލަމް: ބިދޭސީންގެ "އަނދިރި ދައުލަތް" މުލުން ލުހެލުން!\nކައިރި ... ނަމަވެސް ދުރުގައިވާ މަލިކު 38\nކެޔޮނިރު ކޮލަމް: ޓެރަރިޒަމްގެ ޤާނޫނުގެ އިސްލާހުތައް، ސީރިއަސްކޮށް ވިސްނަން ޖެހޭ ކަންކަން\nކޯޕަރޭޓް މޯލްޑިވްސްގެ ބިޒްނަސް އެކްސްޕޯއަށް ދާންވީ ކީއްވެ؟\nކައިރި ... ނަމަވެސް ދުރުގައިވާ މަލިކު 37


(15 އޮކްޓޯބަރ 2019 އާ ގުޅޭ)\nއަތްދިގު ގަޔަށް ދޫ ބްލައުޒްކޮޅު ޕެންސިލް ސްކާޓްގެ ދަށަށް ޖަހާލައި ހިމަ ބެލްޓެއް އަޅާފައި ހުރިއިރު އޮފީހުގެ މާޙާއުލާ ސާރާގެ ހެދުން އެޅުން ނުހަނު ގުޅެއެވެ. ފަރިތަކަމާއެކު ނޫޑް ކުލައިގެ އުސް ބޫޓުގައި ފަރިކޮށް އައިސް ދާރިއަންގެ ކެބިންގަ ސާރާ ޓަކިދީފިއެވެ. އެއާއެކު ޖަވާބެއް ލިބެންދެން މަޑުކުރުމެއްނެތި އޭނާ ދޮރުހުޅުވާލިއެވެ.\nފޯނަށް ގެއްލިފައި އިން ދާރިއަންގެ ނަޒަރު ދޮރާ ދިމާއަށް ހުއްޓުނެވެ. ސާރާ ފެނުމުން އޭނާ އެއައީ ކީއްކުރަންކަން ދާރިއަންއަށް އެނގުނެވެ. ޢާންމުކޮށް ކޮންމެ ދުވަހެއްގެ ހެނދު އޮފީހަށް ވަނުމާއެކު ސާރާ އެ ކެބިންއަށް އަންނާނެއެވެ. ހެނދުނުގެ ސައި ދާރިއަންއާއެކު ބޯން އޭނާ ބޭނުންވެއެވެ. ދުވަހުގެ ހުރިހާކަމެއް ރަނގަޅަށް ދިއުމަށް ދުވަހުގެ ފެށުން ރަނގަޅުވުން ވަރަށް މުހިންމު ކަމުގައި ސާރާ ބުނެއެވެ. އަދި އޭނާގެ ދުވަސް ފެށޭނީ ދާރިއަންއާއެކު ކަމެވެ. އެގޮތުން ހެނދުނުގެ ސައި ދާރިއަންއާއެކު ބުއިމަކީ އޭނާއަށް ލިބޭނެ އެންމެ ބޮޑު އުފަލެވެ. ނަމަވެސް އެފަދަ ކަންކަމަށް ދާރިއަން މާބޮޑު ސަމާލުކަމެއް ނުދެއެވެ. ސާރާއަށް ގިނަފަހަރަށް ޖެހޭނީ އާދޭސްކޮށް ކޮންމެވެސް ސިފައެއްގަ ދާރިއަންއަށް މަޖުބޫރުކުރުވާށެވެ. އެނޫން ގޮތަކަށް ދާރިއަން އެއްވެސް ކަމަކަށް އެއްބަހެއްނުވާނެއެވެ.\n"ފައިންޑް ސަމްވަން އެލްސް" ދާރިއަން ވަގުތުން ބުނެލިއެވެ. ލުއި ހުނުމަކާއެކު ސާރާ އައިސް ދާރިއަންގެ މޭޒުގެ ކުރިމަތީ ހުރި ގޮނޑީގަ އިށީނދެއްޖެ އެވެ. ދާރިއަންގެ އެފަދަ ޝައުގެއްނެތް ބަސްތަކަކީ ސާރާއަށް އާކަމެއްނޫނެވެ. އެހެންވެ ދާރިއަން އެހެން ބުނެލާ އެއްޗަކުން ސާރާގެ ހިތުގައި ޖެހޭ ގޮތެއް ނުވެއެވެ. އެއަށްވުރެ އޭނާއަށް ދާރިއަން ދަސްވެއްޖެ ކަމުގައި ޤަބޫލުކުރެވެއެވެ.\n"އޭރުން އެމީހަކީ ރިއާންއަކަށް ނުވާނެއެއްނު... ދެން ހިނގާބަލަ ބްރެކްފަސްޓަށް" ސާރާ ބުންޏެވެ.\n"އަހަރެން އަންނަނީ ގެއިން ސައިބޮއެގެންނޭ ބުނަމެންނު.... ވަރަށް މުހިންމުކަމެއްކުރަން މީނީ، ޕްލީޒް ލީވް ސާރާ" ދާރިއަން ބުންޏެވެ.\n"އަބަދުވެސް ބިޒީވެފަ، މުހިންމުނޫން ކަމެއް ކުރަނިކޮށް ރިއާން ގާތަކަށް ނާދެވޭނެ، ރައްޓެހިންނަށް ވެސް ވަގުތުކޮޅެއް ދީބަލަ، އަންކަލްއަށްވުރެ ރިއާންގެ ހާލު ބޮޑު... ޔޫ އާ ސޯ ބޯރިންގް..." ސާރާ ބުންޏެވެ.\n"އައި ޑޯންޓް ހޭވް ޓައިމް ފޯ ޔޯ ޖޯކްސް" ދާރިއަން ބުންޏެވެ. އޭނާ ހީވަނީ ސާރާ ނުގޮސްގެން އެކަމާ ކަންތައް ބޮޑުވެފައި އިންހެނެވެ.\n"އަންކަލް ގާތު ބުނަންތަ ރިއާން އަހަންނާއެކު ބްރެކްފަސްޓަށް ފޮނުވާށޭ" ސާރާ ސީރިއަސް ވެލިއެވެ. ދާރިއަން ފުންނޭވާއެއް ދޫކޮށްލިއެވެ. ނޭފަތާއި ނިތްކުރި ގުޅިފައިވާ ހިސާބުގައި ކަނާއަތުގެ ބޮޑުވައި އިނގިއްޔާއި ޝަހާދަތް އިނގިލިން ހިފަހައްޓާލައި މަޑުމަޑުން އޮބާލިއެވެ. އަދި މޫނާއި އަތް ދުރުކޮށްލައި ސާރާއަށް ބަލާލިއެވެ. ޒުކަންއާ ހަމައަށް ސާރާ ހިނގައްޖެނަމަ ދާރިއަންއަށް ސާރާއާއެކު ދާން މަޖުބޫރުވާނެއެވެ. ދެކޮޅު ހަދައިފިއްޔާ އެތައް ގިނަގުނަ ސުވާލުތަކެއް ދާރިއަންއާ ކުރިމަތިވާނެއެވެ. އެ ސުވާލުތަކަކީ ޖަވާބެއް ދޭން ދާރިއަން ފަސްޖެހޭ ހަމައެކަނި ސުވާލުތަކެވެ.\n"އޯކޭ ފައިން... އެކަމަކު މިހާރަކުނޫން، ލަންޗު އޯކޭއެއްނު" ދާރިއަން ބުނެލިއެވެ.\n"އޯކޭޑަން..." ނިކަން ހިނިއައިސްފަ ސާރާ ބުނެލިއެވެ.\n"ތިހެން މިތަނުގަ އިންނަންޏާ އަހަރެންގެ ޚިޔާލު ބަދަލުވެދާނެ އިނގޭ" ސާރާއަށް ބަލަން އިނދެ ދާރިއަން އެއްބުމަ ހިއްލާލިއެވެ.\n"އޯކޭ މިސްޓަރ ބޯރިންގ.... ސީ ޔޫ... ހަނދާން ނައްތާނުލާތި" ސާރާ ގޮނޑިން ތެދުވަމުން ބުންޏެވެ. އަދި އޭނާ ވަދެގެން އައިހާ ފަރިކޮށް ހިނގާލާފައި ގޮސް ދާރިއަންގެ ކެބިން އިން ނުކުމެއްޖެއެވެ.\nދާރިއަންގެ ސަމާލުކަން އަނެއްކާ ވެސް ފޯނަށް ހުއްޓުނެވެ. ޓެލެގްރާމްގަ އޮތް ހޭޒަލްގެ މެސެޖު ދެވަނަ ފަހަރަށް ދާރިއަން ކިޔަން ފެށިއެވެ. ފޯނު ޗާޖަށް ޖަހާފައި އޮތުމުން ދާރިއަންއަށް ފޯނަށް ބަލާލެވޭވަރުވީ އޮފީހަށް އަންނަން ޒުކަންއާއެކު ގެއިން ނުކުންނަމުންނެވެ. ހޭޒަލްގެ މެސެޖެއް އޮތުމުން އެ ކިޔަން އޭނާ ބޭނުންވި ނަމަވެސް އައިމަގުމަތީ އެކަން ނުވީއެވެ. އޮފީހަށް އަންނަ މަގުމަތީ ޒުކަން ވަރަށް ގިނަ ވާހަކަދައްކާނެއެވެ. ދާރިއަންގެ ސަމާލުކަން އެހެން ކަމަކަށް ހުއްޓިއްޖެނަމަ އެކަމެއް އެނގެން ޒުކަން ބޭނުންވާނެއެވެ. އޮފީހަށް އައިސް ވަދެވުމާއެކު ދާރިއަން ފުރަތަމަ ވެސް ވަނީ ޒުކަންއާއެކު އޭނާގެ ކެބިންއަށެވެ. ހެނދުނު ހެނދުނާ ހަމަޖެހިފައި އޮތް ބައްދަލުވުމުގެ މަޝްވަރާ ކުރާށެވެ. ވަރަށް މުހިންމު ވެގެން ނޫނީ ޒުކަން އޮފީހުގެ ވާހަކަ ގޭތެރޭގައި ނުދައްކާނެއެވެ. އެހެންވެ އޮފީސް ވަގުތަކީ އޭނާ ވެސް ދާރިއަންއާ މަސައްކަތާ ބެހޭ ގޮތުން މަޝްވަރާކުރާ ވަގުތެވެ. އެ ހުރިހާ ކަމަކާ ހުރެ ނުބެލި ފައި އޮތް ހޭޒަލްގެ މެސެޖު އޭނާ ހުޅުވާލީ ބައްދަލުވުން ނިންމާ އެކަމުގައި ބައިވެރިވި މެންބަރުންނާ ވެސް ވަކިވެ އަމިއްލަ ކެބިންއާ ދިމާއަށް އަންނަމުންނެވެ.\nހޭޒަލް ހުރީ މާލޭގަކަމުގައި ބުނުމަށްފަހު، އޭނާ އެދިފައި އޮތީ މަސައްކަތް ތަންކޮޅެއް އަވަހަށް ކުރިއަށް ގެންދަން ބޭނުންވާކަމަށެވެ. އޭނާ މިވަގުތު ބޭނުންވަނީ މަސައްކަތުގައި ޝާމިލްވެ އަވަދިނެތި އުޅޭންކަމެވެ. ހުސްވަގުތު މާގިނަވީއެވެ. އެހެންވީމަ ކަމެއްނެތިފައި ހުންނަން ފޫހިވަނީ ކަމުގައެވެ. މަސައްކަތާ ގުޅޭ ގޮތުން މަޝްވަރާކޮށްލުމަށް ދެ މީހުން ބައްދަލުކޮށްލަން ބޭނުންވާއިރު ދާރިއަންއަށް ފަސޭހަ ގަޑިއެއް ހަމަޖެއްސުމަށްފަހު ހޭޒަލްއަށް އަންގާލަ ދިނުމަށް ބުނެފައި އޮތެވެ.\nދެތިން ފަހަރަށް ކިޔާލުމަށްފަހު ދާރިއަން ފުންނޭވާއެއް ލިއެވެ. އަދި ހަށިގަނޑު ސީދާކޮށްލައި ގޮނޑީގައި ލެނގިލިއެވެ. ހޭޒަލް ފޮނުވާފައި އޮތް މެސެޖާ މެދު އޭނާއަށް ތަންކޮޅެއް ފުންކޮށް ވިސްނާލެވުނެވެ. މެސެޖެއް ކުރާނަމަ އަބަދުވެސް ހޭޒަލް ފުރަތަމ ލިޔެފައި އޮންނާނީ "ހާއި" އެވެ. އެކަމަކު މިފަހަރު ފޮނުވި މެސެޖުގައި އެހެންނެއް ނެތެވެ. ހީވީ ކޮންމެހެން ބުނަންޖެހޭ އެއްޗެއް ބުނެލާފައި އޮތީ ހެންނެވެ. ދެ ރައްޓެހިންގެ ދެމެދުގައި ފޮނުވޭ މެސެޖަކަށްވުރެ ރަސްމީ ސިފަ ޖެހިފައި އޮތީއެވެ. ހޭޒަލްއަށް ކަމެއްވީބާއޭ ދާރިއަންގެ ހިތަށް ވަގުތުން އެރިއެވެ. ހޭޒަލްއަކީ ވަރަށް ގިނައިން އޭނާގެ ފިރިމީހާއާއެކު ތަންތަނަށް ދަތުރުކުރާ މީހެކެވެ. ލިއަމްއާ ވަކިން ހޭޒަލް އުޅޭތަނެއް ދުވަހަކުވެސް ދާރިއަންއަށް ފެނިފައެއްނެތެވެ. ހޭޒަލް ފެންނައިރު އަބަދުވެސް ހުންނާނީ ވަރަށް ހަމަޖެހިފައެވެ. އުފާވެރި ހިނިތުންވުމަކާއެކުއެވެ. އެހެންވެ ހޭޒަލްއަށް ދިމާވެދާނޭ އެއްވެސް ކަމެއް ދާރިއަންގެ ސިކުނޑިއަކަށް ނޭރިއެވެ. މެސެޖެއް ބަލާލައިގެން އެފަދަ ހީއެއްވީތީ ދާރިއަން ވެސް އަމިއްލަ ނަފްސާ ދިމާކޮށްލީ އޭނާގެ މޮޔަކަމޭ ހިތަށް އަރުވަމުންނެވެ. ހިތަށް ވިސްނައިދިނީ އެ މެސެޖަކީ ހޭޒަލް އަވަސްއަރުވާލާފައި ފޮނުވާލި މެސެޖަކަށް ވެދާނޭކަމެވެ. ހިނިތުންވެލައިގެން އިނދެ މޭޒުމަތީ ހުރި ކަލަންޑަރަށް ދާރިއަން ބަލާލިއެވެ. އަދި ދެން ބަލަން ފެށީ ފޯނެވެ. އޮފީސް ނިމޭ ގޮތަށް ގެއަށް ދިއުމުގެ ބަދަލުގައި ހޭޒަލްއާ ބައްދަލުކުރަން އޭނާ ރޭވިއެވެ.\nރޭވި ކަންކަން ކާމިޔާބު ނުވުމުން އެކަމާ އަލްމާއަށް ވިސްނެނީއެވެ. އޭނާ އިނީ ބަދިގެ ފަރާތު ހުރި ޖޯލިފަތީގަ ދަރިފުޅު އުނގަށް ލައިގެން ކާންދޭށެވެ. ކުރިމަތީގައި ދިގު ގޮނޑި ބަހައްޓައި އޭގެ މަތީ ކާއެއްޗެހި އެޅި ތަށްޓާއި ފެންފުޅިއެއް ހުއްޓެވެ. އެއްއަތުން ދަރިފުޅު ގައިގާ ހިފަހައްޓައިގެން އިނދެ އަނެއްއަތުން އެކުއްޖާގެ އަނގަޔަށް ސަމްސާ ލަވަމުންދިޔައެވެ. އެހެން އިންއިރު ވެސް އޭނާގެ ސިކުނޑިއާ ލިއަމްގެ ޚިޔާލުތައް ވަތްކެއްނުވެއެވެ. އަތުކުރީ އޮތް ގަޑިއަށް އަލްމާ ބެލިއެވެ. އޭނާ އެ އިންނަނީ ޔުސްރާއަށް ގަޑި ކިޔައިގެންނެވެ. ނުވަގަޑިއަށް ހެނދުނު ސައިބޯން އެގެއަށް އަންނަން ޔުސްރާއަށް ދަޢުވަތުދީގެންނެވެ.\nދަރިފުޅަށް ކާންދީ ނިމި ގޮނޑި ކައިރީ ހުރި ކުޑަކުދީން ފެންވަރުވާ ތަށީގައި ދަރިފުޅު ފެންވަރުން އަލްމާ އިންދާ ޔުސްރާ އެގެއަށް ވަދެގެން އައެވެ. ހެނދުނުގެ ސަޔަށް ހެދީ ކޯއްޗެއްތޯ އަހަމުން ޔުސްރާ އައިސް ވަނީ ބަދިގެއަށެވެ. ފެންވަރުވާ ނިމި ތުވާއްޔަކުން ދަރިފުޅު ނިވާކޮށްލައިގެން އަލްމާ ވެސް ވަނީ ބަދިގެއަށެވެ. އޭރު އެއްޗެހި އަޅައިގެން ޔުސްރާ ސައިބޯން ތައްޔާރުވަނީއެވެ.\n"ކީއްވެތަ ކޮންމެހެން ވެސް އަންނާށޭ ބުނީ... އަނެއްކާ ވެސް ލިއަމްގެ ކަމެއްގަތަ؟" ޔުސްރާއަށް ހީވެފައި އޮތް އެއްޗެއް ޔަގީންކޮށްލުމަށް ބުންޏެވެ.\n"އޭނާއަށް ގުޅޭނެ ނަންބަރެއް އެނގޭތަ؟" އަލްމާ އެއްސެވެ.\n"މިހުރިހާ ދުވަހު ވާހަކަދެއްކީ ނަންބަރު އެނގިގެނެއްނޫންތަ؟" ޔުސްރާއަށް ބުނެވުނެވެ.\n"އެއީ މިކޮޅުން ދީފަ އޮތް ނަންބަރޭ ލިއަމް ބުނީ، އޭނާގެ އޮފީސް ނަންބަރު، މިހާރު ފޯނެއް ނުނަގާ، ޒެއްލު އައިސްގެން އުޅުން އިރު އަހަރެން ދުށީން އޭނާ އެހެން ފޯނެއް ގެންގުޅޭތީ.... ދެ ނަންބަރު އޮތީމަ ދޯ ދެ ފޯނު އޮންނާނީ، އެހެންނޫނަސް އޮފީސް ނަންބަރެއް ޕާސަނަލް ކަންކަމުގަ ބޭނުމެއްނުކުރާނެއެއްނު" އަލްމާ ކަމެއް ހަނދާންކުރަމުން ކަހަލަ ގޮތަކަށް ވާހަކަދެއްކިއެވެ.\n"ނޭނގެ މަށަކަށް، އަހަރެން ނުދެކެން... ކަޅު ފޯނެއް އެކަނި ގެންގުޅޭތަން ފެންނަނީ" ޔުސްރާ ބުންޏެވެ.\n"މަށެއް ވެސް ކުރިއަކުން ނުދެކެމޭ، ޒެއްލު އައިފަހުން ލިއަމް ފޯނު ބަދަލުކޮށްލީ، ކުރިން އަހަރެން ވެސް ވާހަކަދައްކާ ފޯނުން އޭނާ ޒެއްލުއާ ވެސް ވާހަކަދައްކާ ހަދަނީ... ދެ ފޯނު ވެސް އޮންނަނީ ކަޅުކުލައިގަ އެކަމް އަހަރެން ދުށީމޭ އެ ދެފޯނު ވެސް، މުޅިން ތަފާތު ދެ ފޯނެކޭ... ޒެއްލު އައީމަ އޭނާ ފޯނު ބަދަލުކޮށްލީއޭ އަހަރެންގެ ހިތް ބުނޭ، ޒެއްލު އައިތާ ގިނަ ދުވަހެއްނުވެޔޭ އަހަންނަށް އޭނާއަށް ނުގުޅުނީ، ދެން ގުޅުނީ ޒެއްލު ފުރައިފިއޭ ޔުސް ބުނިފަހުން" އަލްމާ ބުންޏެވެ.\n"ވެދާނު ޒެއްލު އަންނަމުން ގެނެސްދިން ފޯނެއްކަމަށް" ޔުސްރާ ބުންޏެވެ. ހަޤީޤަތުގަ ވެސް އޭނާއަށް އަލްމާ އެބުނާ ދެ ފޯނެއް ލިއަމް ގެންގުޅެނިކޮށް ފެނިފައެއް ނުވެއެވެ. ލިއަމްއަށް އޭނާގެ މާބޮޑު ސަމާލުކަމެއް ނުހުންނާތީ އަލްމާ އެބުނާހެން ދެ ފޯނު ގެންގުޅޭކަން ފާހަގަނުވީކަމަށް ވެދާނޭ ޔުސްރާގެ ހިތަށް އެރިއެވެ.\n"އޭނާ ފޯނު ނިވައެއްނުލާނެ، ޒެއްލު ގުޅާފާނެތީ ވެސް އޭނާ ފޯނު ނިވާނުލާނޭކަން އަހަންނަށް ޔަގީން، އޭނާގެ ނަންބަރު ޝިޔާނަށް އެނގޭނެ... އަޅެ އޭނާ އަތުން ލިއަމްއާ ގުޅޭނެ ނަންބަރެއް ހޯދާ ދީބަލަ... އަހަރެން ގުޅާކަށްނޫން، ހަމަ އެންމެ މެސެޖެއްކޮށްލަން" އަލްމާ ބުންޏެވެ.\n"އަލްމާ!... އަދިވެސް ތިކަން ހުއްޓާކަށް ނުވޭތަ؟ ރައްޒާގު ވެސް ގޭގަ އެބައުޅެންނު" ޔުސްރާ މަޑުމަޑުން ބުނެލިއެވެ.\n"ޔުސް... މިކަން ކޮށްދީ، ދެން ދުވަހަކުވެސް ޔުސް ގާތު ކަމަކު ނޭދޭނަން" އަލްމާ ބުންޏެވެ.\n"ޝިޔާނު އަހަރެންދެކެ ވެސް ރުޅި އަންނަ ހިސާބަށް ހިނގައްޖެ، ލިއަމްއާއި ޒެއްލުމެން ތިބި ގެއަށް ދިޔަ ދުވަހުން ފެށިގެން ޝިޔާނު އަންގާފަ އޮތީ ލިއަމްއާއި އަލްމާގެ ދެމެދުގައި ހިނގާ އެއްވެސް ކަމެއްގެ ތެރެއަށް އަހަރެން ނުވަންނަން، އަލްމާ، ނިކަން ވިސްނާލަބަލަ، ތި ހުރީ ހުސްހަށިބަޔަކަށްނޫނެއްނު އޭނާގެ ފަހަތުން އުޅޭކަށް، އަނެއްކާ އަހަންނަށް ޔަގީންކަން އެބައޮތް އޭނާ އަލްމާ ބަލައިނުގަންނާނޭކަން، އަހަރެން ފާޅުގައި ދެކޮޅު ނުހަދަން ހުރީ އަލްމާ ވެސް އަމިއްލަ ޢަމަލުތަކާމެދު ވިސްނާނޭކަން ޤަބޫލުކުރާތީ، އޭނާއާ އެހާ ގާތްވުމަކީ ރަނގަޅުކަމެއްނޫން، ޝިޔާނު ވެސް ބުންޏެއްނު އެއީ ދުވަސްކޮޅަށް އައިސް ހުރި މީހެކޭ، އަހަރެން ހިޔެއްނުކުރަން އަލްމާ އޭނާއާ މެދު ތިހާ ސީރިއަސް ވެދާނެކަމަކަށް" ޔުސްރާ ބުންޏެވެ.\n"އަހަރެން ވެސް ގަސްދުގައެއްނޫނޭ... އަޅެ ޔުސް ޕްލީޒް، އޭނާއާ ގުޅޭނެ ނަންބަރެއް ހޯދަބާ، އޭނާއަށް އުނދަގޫ ކުރަކަށްނޫން، ހަމައެކަނި މެސެޖެއް ކޮށްލާށޭ" އަލްމާ ބުންޏެވެ. އޭނާ ގަސްދުކޮށްގެން ހުރީ ލިއަމް ސިހޭ ވަރުގެ ޚަބަރެއް ދޭށެވެ. ބޭނުމަކީ ލިއަމްއަށް މަޖުބޫރުކޮށްގެން ވިޔަސް އޭނާގެ ދިރިއުޅުމަށް އަލްމާ ގެންދިއުމެވެ. އެކުގައި އުޅެން ފެށުމުން ފުރަތަމަ ނުރުހުނަސް ފަހުން ރުހޭނޭ އަލްމާގެ ހިތަށް އަރަނީއެވެ. އެކަމަކު ދެ މީހުން ދެތަންވެއްޖެނަމަ އެ ދެމެދުގައި އޮތް ގާތްކަން އުމުރަށް ނެތިދިޔައީކަން އަލްމާއަށް އެނގެއެވެ. ލިއަމް ފުރުމުގެ ކުރީން އޭނާ ކޮންމެ ގޮތަކުން ވިޔަސް ހުއްޓުވަން އަލްމާ ބޭނުމެވެ.\n"ޝިޔާނު ގާތު ބުނެފާނަން... އެކަމަކު ދެން ތިކަން ނިންމާލާ، ރައްޒާގު ކިހާ ރަނގަޅުތަ، އަނެއްކާ އަލްމާގެ ސަބަބުން އަރްޝަމްއަށް ވާނީ ކިހިނެއް، ދަރިފުޅަށް ނިކަމެތިކަމެއް ދީގެން ނުވާނެ، މަންމަ އޭނީ ހައްޖަށް ފުރަން ތައްޔާރުވެފަ، ރައްޒާގު އަލްމާމެންގެ ދެމައިން ބަލަހައްޓާތީ ދޯ ރަށަށް ގިނަނުވެ ތި ތިބެނީ، ޢާއިލާގެ ބަލަދު އަރާ ހުރީ އެންމެ ފިރިހެނެއް، އޭނާ ވެސް ހަމަހޭގަ ހުންނަ އިރެއް ނާދޭ، މިހާރު ވެސް ވީ ގޮޅީގަ، އަލްމާ... ލިއަމްއަކީ އެވަރުގެ މީހެއްނޫނޭ... އޭނާގެ ތޮށިގަނޑު ރީތީ، އެތެރޭގަ ނެތް އެކައްޗެއް ވެސް... އެވަރު މިހާރު ވިސްނެންވެއްޖެ، އެކަހަލަ މީހަކާ އަހަރެންގެ ގާތް މީހަކު ގުޅޭކަށް އެއްބަހެއްނުވެވޭނެ، އަހަރެން ވެސް ޤަބޫލުކުރަން އޭނާ ފެނި ކަމެއް ހިނގާފާނެކަން... އެކަމަކު މިހާރު ދެން ހުއްޓާލަންވެއްޖެ، އެހެންނޫނީ ރައްޒާގަށް ފަޅާއަރާފާނެ" ޔުސްރާ ވިސްނައިދޭން މަސައްކަތް ކުރިއެވެ. ނަމަވެސް އަލްމާގެ ހިތުގެ ޖަޒުބާތުތައް ފުންވެފައި ހާސިލު ކުރުމުގެ ނިޔަތް ވަރުގަދައެވެ. ހުރިހާކޮޅެއް ބަންދުވުމުން އަމިއްލައަށް މަގުކޮށައިގެން ވިޔަސް ލިއަމްއާ ހަމައަށް ވާޞިލުވާން އަލްމާ ހުރީ ނިންމައިގެންނެވެ.\nބަދިގޭގައި އިނދެފައި ޝިޔާނަށް ޔުސްރާ ގުޅިއެވެ. ލިއަމް ފޯނު ނުނަގާތީ އޭނާއަށް ގުޅޭނެ އިތުރު ނަންބަރެއް އޮތިއްޔާ ފޮނުވާލަ ދިނުމަށް ޔުސްރާ އެދުނެވެ. ފަހު ފަހަރަށް ލިއަމްއާ ވާހަކަދައްކާލަން އަލްމާ ބޭނުންވާކަން ޔުސްރާ ހާމަކުރިއެވެ. ޝިޔާނު އެބަގުޅަން ކަމުގައި ބުނެ ފޯނުކޯލު ކަނޑާލީއެވެ. އޭނާ އޭރު އިނީ ލިއަމްއާއެކު ކެފޭއަކަށް އަރައެވެ. އެކުވެރިޔާ ފުރުމުގެ ކުރީން ބައްދަލުކޮށްލާށެވެ. ޝިޔާނު ވަގުތުން ޔުސްރާ ދެއްކި ވާހަކަތައް ލިއަމް ގާތު ބުނެފިއެވެ.\n"މަގޭ ޕާސަނަލް އެއްޗިއްސެއް ނުދެވޭނެ ދޯ، އެހެންވެ އަނެއް ނަންބަރު ދިނީ... ރޭގަ ފޮށްޓަށް އެއްޗެހި އަޅަމުން އެ ސިމް ވެސް ހަލާކުކޮށްލައިފިން" ލިއަމް ބުންޏެވެ.\n"އެ ނަންބަރު ކިޔާބަލަ، އަހަރެން ޔުސްއަށް ފޮނުވާނަން... އަހަރެން އަތުގަ އޮތް ނަންބަރަކީ އެޔޭ އޭރުން ބުނެވޭނެއެއްނު" ޝިޔާނު ބުންޏެވެ. އެއާއެކު ލިއަމް ނަންބަރު ކިޔައިފިއެވެ. ޝިޔާނު އެ ނަންބަރު ޔުސްރާގެ ފޯނަށް ފޮނުވާލިއެވެ.\nޝިޔާނު ފޮނުވާ ނަންބަރުގެ އިންތިޒާރުގައި އިން ޔުސްރާއަށް މެސެޖު ލިބުމާއެކު އަލްމާއަށް ދެއްކިއެވެ. އޭނާގެ މޫނުން ފެނުނީ މާޔޫސްވީތަނެވެ. ބަލަން ހުރެފައި އެ ނަންބަރަކީ އަލްމާ އަތުގަ ވެސް އޮތް ނަންބަރު ކަމަށް ބުންޏެވެ.\n"ޝިޔާނު އަތުގަ ވެސް އެޔޮތީ އަލްމާއަށް ދިން ނަންބަރު.... މިހާރު ޤަބޫލުކުރެވިއްޖެތަ" ޔުސްރާ ބުންޏެވެ. އަލްމާ އިތުރު އެއްޗެކޭ ނުބުންޏެވެ. ދަރިފުޅު ގޮވައިގެން އޭނާ ބަދިގެއިން ނުކުންނަން އެނބުރިލި ވަގުތު ރައްޒާގު އައިސް ހުއްޓުނު ތަން ފެނުނެވެ.\n"މިހެންވެގެން ދޯ ލަސްވަނީ.... ކޮންއިރަކު ޔުސްރާ އައީ" ރައްޒާގު ހިނިތުންވެލަމުން ޔުސްރާއަށް ނިތްއަރުވާލިއެވެ.\n"ޔުސް... އަހަރެން މިދަނީ އަރްޝަމް ރީތިކުރަން..." އަލްމާ ބުންޏެވެ.\n"އަހަރެން ވެސް ސައިބޯލައިގެން ދެން ދާނީ" ޔުސްރާ ބުންޏެވެ. ރައްޒާގު ވެސް އަލްމާއާއެކު ހިނގައިގަތީއެވެ.\nމެންދުރުފަސްވެފައި ހުއްޓާ އަރްޝަމް ނިދިމުން އަލްމާއަށް ބޭރަށް ނުކުންނާނޭ ފުރުޞަތު ލިބުނެވެ. ރައްޒާގު ގާތު ދަރިފުޅު ބަލައިދިނުމަށްބުނެ ނިކަން އަވަހަށް ފިހާރައަކަށް ގޮސްފައި އެބަ އަންނަން ކަމުގައި އަލްމާ ބުންޏެވެ. އޭނާ ގެއިން ނުކުތީ ބައިސްކަލު ގައެވެ. އޭނާގެ މިސްރާބު ހުރީ ޕުލުހުންގެ އިދާރާއާ ދިމާއަށެވެ. އަލްމާ އައިސް ސްޓޭޝަންއާ ކުރިމަތިވާނޭ ހެން ހުރި ފާރު ކައިރީ ބައިސްކަލު ބަހައްޓާލާފަ އެތެރެއަށް ވަނެވެ. އޭނާ ފެނުމުން ފުލުސް ޔުނިފޯމުގައި ހުރި ޒުވާނަކު ކީއްކުރަންތޯ އަހާލިއެވެ. އެއާއެކު ލިއަމްއަށް ގޮވާލަ ދިނުމަށް އަލްމާ އެދުނެވެ. އެ ޒުވާނާ އެތެރެއަށް ހިނގައިގަނެ އެހެން މީހަކަށް ގޮވާލިއެވެ. ލިއަމް އެބައުޅޭތޯ އެހުމާއެކު އޭނާ ހޯދަން އައިސް ހުރި ވާހަކަ އެ ޒުވާނާ ބުނި އަޑު އަލްމާއަށް ވެސް އިވުނެވެ. ދެން ފެނުނީ އެތެރެއިން ނުކުމެގެން އައި ފުލުސް މީހެކެވެ. އެއީ ކުރީން ދުވަހު ވެސް ލިއަމް ހޯދަން އައުމުން އަލްމާއާ ބައްދަލުވި ޒުވާނާ އެވެ.\n"ލިއަމް ހިނގައްޖެ..." އެ ޒުވާނާ އައިސް އަލްމާ ގާތު މަޑުކޮށްލަމުން ބުންޏެވެ.\n"އަންނާނޭ އިރެއް އެނގޭތަ..." އަލްމާ އަހާލިއެވެ.\n"އޭނާ ޓާމް ހަމަވެގެން މާލެ ފުރީ.... ކަމަކުތަ ލިއަމް ތި ހޯދަނީ" ޒުވާނާ އަލްމާގެ ގާތުން އެއްސެވެ. އަޖައިބުވެ އަންތަރީސްވެފައި އަލްމާއަށް ހުރެވުނީއެވެ. ލިއަމް ފުރިއިރު އޭނާއަށް ރޭކާ ވެސް ނުލީމައެވެ. އިރުކޮޅަކު ބަސްހުއްޓިފައި ހުރުމަށްފަހު އަލްމާ ވާހަކަދެއްކިއެވެ.\n"އޭނާއާ ގުޅޭނެ ނަންބަރެއް ލިބިދާނެތަ؟" އަލްމާ އެއްސެވެ. އޭނާގެ ކުރިމަތީ ހުރި ޒުވާނާ ފަރުވާތެރިކަމާއެކު އަލްމާގެ މޫނަށް ބަލާލިއެވެ.\n"ލިއަމްގެ ހުއްދަނެތި ނަންބަރެއް ނުދެވޭނެ، ނަމާ އެޑްރެސް ނޯޓުކޮށްލަ ދޭންވީނު، މިކޮޅުން އެ މަޢުލޫމާތު ލިއަމްއަށް ރައްދުކޮށްދޭނަން" ޒުވާނާ ބުންޏެވެ. އަލްމާ އައީ އެގޮތް ބޭނުންވެގެންނެއްނޫނެވެ. އޭނާގެ ނަމާއި އެޑްރެސް އެތަނަށް ދޫކޮށް ދިއުމުގެ ގަސްދެއް އަލްމާގެ ނެތެވެ. އޭނާ އެއައީ ލިއަމްއާ ކުރިމަތިލާށެވެ. ދޭތިންއެކައްޗަށްހިފާށެވެ. އެކަމަކު ވަގެއްހެން އޭނާ އަލްމާއަށް އެ ފިލީއެވެ. ކިތަންމެ ގަޔާ ވިޔަސް އަލްމާގެ ހިތުގައި ލިއަމްއާ މެދު ފޫހިކަން އުފެދުނެވެ.\nމީހުންތަކުގެ ތެރެއިން ފޮށި ދަމަމުން ލިއަމް ނުކުތެވެ. ހަށިފުރާ ލީ ނޭވާއާއެކު އޭނާ ހިނިތުންވެލިއެވެ. ހީވީ ހައްޔަރަކުން މިނިވަންވީ މީހަކު ހެންނެވެ. މަޑުމަޑުން ހޭޒަލްގެ ނަން ކިޔާލިއެވެ. އަދި އިތުރަށް ހިނިތުންވުން ފުޅާވީ އޭނާ އަންނަކަން ނުބުނެ އެހާ އަވަހަށް އައުމުން ހޭޒަލް އުފާވާނޭ ވަރު އެނގޭތީއެވެ. ލިއަމް މާލެ އެރީ ހުޅުމާލޭ މަގުންނެވެ. ރައްޓެއްސެއްގެ ކާރުގައެވެ. އޭނާ ސީދާ ގެއަށް އައުމުގެ ކުރީން ހޭޒަލްއަށް ހަދިޔާ ގަތެވެ. އެންމެ ފަހުގެ ފޯނަކާއި ހޭޒަލްއަށް ކަމުދާނޭ ކަހަލަ މާތަކުން ބޮޑު ގުލްދަސްތާއެއް ވެސް ގަތެވެ.\nއެޕާޓްމެންޓުގެ ދޮރު ހުޅުވާލިއިރު ސިޓިންރޫމު އޮތީ އަނދިރިކޮށެވެ. ހުރިހާ ކުޑަދޮރުތަކެއް ލައްޕައި އެއްވެސް ބޮތްކެއް ވެސް ނުދިއްލައެވެ. ސިއްރުން ދޮރު ލައްޕާ ތަޅުލުމަށްފަހު ދޮރު ކައިރީ ފޮށި ބެހެއްޓީ ވެސް އެ ދަމާ އަޑު ހޭޒަލްއަށް އިވިދާނެތީއެވެ. ސިއްރުން އައިސް ކޮޓަރީގެ ދޮރު ހިލަން ނުވާނޭހެން ހުޅުވާލިއެވެ. ދެ ލޯ ކަނުވާފަދަ އަނދިރިކަން ނޫނީ އެތަނުގައި ނުވެއެވެ. ލިއަމްއަށް ލިބުނީ ހައިރާންކަމެވެ. ހޭޒަލް ގޭގައި ނެތީމައެވެ. އޭނާ ފްލައިޓަށް އަރަމުން ހޭޒަލްއަށް ގުޅާލައި ކޮންތާކުތޯ އަހާލުމުން ގޭގައި ހުރި ކަމަށް ބުންޏެވެ. ލިއަމް އަވަސް އަވަހަށް ޖީބުގައި އޮތް ފޯނު ނެގިއެވެ. ކޮޓަރީގެ ބޮކި ލިއަމް ދިއްލާލުމަށްފަހު އަތުގައި އޮތް ޕާރުސަލާއި މާބޮނޑު އެނދުމަތީ ބެހެއްޓިއެވެ. އަދި އަވަހަށް ހޭޒަލްގެ ނަންބަރަށް ގުޅާލިއެވެ.\n"ކޮންތާކު؟" ހޭޒަލް ކޯލު ނަގައި ހެލޯ އޭ ބުނެވެންވީއިރަށް ލިއަމް އެއްސެވެ.\n"ކިހިނެއްވީ؟" ހޭޒަލްގެ އަޑުގައިވީ ހައިރާންކަމެވެ.\n"ކޮންތާކު ތިހުރީ..." ލިއަމް އަނެއްކާ ވެސް އެއްސެވެ.\n"ނަޝާމެންގެއަށް މިދަނީ..." ހޭޒަލް ބުންޏެވެ.\n"އަހަރެން ގާތު ނުވެސް ބުނަމެންނު ތަނަކަށް ދާންއުޅޭ ވާހަކަ" ލިއަމް ބުންޏެވެ.\n"އާން!... ނުބުނެވުނީ... ލިއަމް ވެސް ހުރީ ކަމަކަށް ލަސްވެފައެއްނު" ހޭޒަލް ބުންޏެވެ.\n"ކިހާ ހިސާބަކު ތިހުރީ" ލިއަމް އެއްސެވެ.\n"އެ ގެއާ ވަރަށް ކައިރީގަ" ހޭޒަލް ބުންޏެވެ.\n"އެގެއަށް ނުވަދެ މަޑުކުރައްޗޭ... މީހަކު އެބަފޮނުވަން" ލިއަމް ބުނެލިއެވެ.\n"ކާކު؟... ކީއްކުރަން؟... އޭނާއަށް އަހަރެން އެނގޭނެތަ" ހޭޒަލް ސުވާލުކުރިއެވެ.\n"އާން! އެނގޭނެ... ޒެއްލު ދަންނަ މީހެކޭ، ފެންނައިރަށް އެނގޭނެ، ޕްލީޒް މަޑުކުރައްޗޭ... ޓެން މިނެޓްސް ތެރޭ ދާނެ... ޕްލީޒް ވެއިޓް އިނގޭ" ލިއަމް އާދޭސްކޮށްލިއެވެ. ހޭޒަލް އެއްބަސްވުމުގެ ގޮތުން ހޫންއެއް ލައްވާލިއެވެ. އޭރު ލިއަމް ގެއިން ވެސް ނުކުމެއްޖެއެވެ. މަޑުކޮށްގެން ހުރީ އޮފީސް ރަޙުމަތްތެރިއަކާ ހަވާލުކުރި އޭނާގެ ސައިކަލު ގެނެސްދެންނެވެ. ނަސީބަކުން އޭނާ ވެސް އައީ އިތުރު ރައްޓެއްސަކާއެކު ކަމަށް ވާތީ ލިއަމްއާ ސައިކަލު ހަވާލުކޮށްފައި އަނެކާގެ ސައިކަލު ފަހަތުގައި ހިނގައްޖެއެވެ.\nމަޑު ހިނގުމުގައި އައިސް ހޭޒަލް މަޑުކޮށްލީ ނަޝާ މެން ގޭގެ ދޮރޯށި ފެންނަ ހިސާބުގައެވެ. އޭނާ އިރުއިރުކޮޅާ މަގުގެ ދެފަރާތަށް ބަލާލައެވެ. އެމީހަކު އަންނަނީ ހިނގާފަކަމެއް ދުއްވާ އެއްޗެއްގައި ކަމެއް ހޭޒަލް އަހާލަން ހިތަށް އަރަންވާއިރަށް ލިއަމް ފޯނު ކަނޑާލައިފިއެވެ.


Laylatul Qadr: emme rey akun 83 aharuge savaabu!\nލައިލަތުލްޤަދުރި: އެންމެ ރެއަކުން، 83 އަހަރުގެ ސަވާބު!\nއެ ރޭ ހެޔޮ އަމަލެއް ކޮށްފިނަމަ، 83 އަހަރުގެ ސަވާބު ލިބޭނެއެވެ. ތިރީސް ހާސް ދުވަހަށް ވުރެ، ގިނަ ދުވަހުގެ ސަވާބު ލިބޭނެއެވެ. އިންސާނަކު ދުނިޔޭގައި ހުންނާނެ ކަމަށް އާންމުކޮށް ގަބޫލު ކުރެވޭ އުމުރު، 80 އަަހަރަށް ވުރެ ގިނަ ދުވަހުގެ ސަވާބަށް ނޭދޭނީ ކާކު ހެއްޔެވެ؟\nގަދަރާއި ޝަރަފުވެރިވެގެންވާ ލައިލަތުލްގަދުރި ވިލޭރޭގެ އަޅު ކަމަށް އަވަސްވެގަންނާށެވެ.\nއިލްމުވެރިން ވިދާޅުވާ ގޮތުގައި ކުރިއަށް އޮތް އަހަރު ތެރޭގައި ހިނގާނޭ ކަންކަން ތަގުދީރު ކުރައްވައި ރިޒުގު ލިޔުއްވައި އަޖަލު ކަނޑައަޅުއްވާ ރެއަކީ ކޮންމެ ރަމަޟާން މަހެއްގެ ލައިލަތުލްޤަދުރި ވިލޭރެއެވެ.\nއެރެއަށް ލައިލަތުލްޤަދްރި މިނަން ދެވުނީ އެރޭގައި ކުރެވޭ އަޅުކަމުގެ ގަދަރު މަތިވެރިވެގެންވާތީއެވެ. އެހެނީ އީމާންކަންމަތީގައި ހުރެ ދަރުމަޔާއި ޘަވާބު އެދިގެން އެރޭގެ އަޅުކަން ކޮށްފި މީހެއްގެ އިސްވެ ދިޔަހާ ފާފަތަކެއް ފުއްސަވައި ދެއްވާނެ ކަމުގައި ރިވާވެގެންވެއެވެ.\nއެ ރެއަކީ ކޮން ރެއެއްކަން ކީރިތި ރަސޫލާ، ޞައްލަﷲ ޢަލައިހި ވަސައްލަމް، އަށް ހުވަފެންފުޅުން ފެނިވަޑައިގަތް ކަމަށް ރިވާވެގެންވެއެވެ. އެކަމަކު ހިނގައި ދިޔަ ބައެއް ކަންކަމުގެ ސަބަބުން ހަނދުމަފުޅު ނެތި ދިޔައީ ކަމަށް ރިވާވެގެންވެއެވެ. އެ ރެއަކީ ކޮން ރެއެއްކަން ނޭނގުނު ނަމަވެސް ރަމަޟާން މަހުގެ ފަހު ދިހައިގައި ނުވަތަ ފަހު ދިހައިގެ އޮނަހިރި ރޭތަކުގައި އަދި އޭގެ ތެރެއިން ވެސް އެންމެ ފަހުގެ އޮނަހިރި ރޭތަކުގައި އެ ރޭ ހޯދުމަށް މަސައްކަތް ކުރުމަށް މާތް ނަބިއްޔާ އިރުޝާދު ދެއްވާފައިވެއެވެ.\nލައިލަތުލްޤަދްރި ވިލޭރޭގެ އަލާމަތްތަކާއި ބެހޭ ގޮތުން އިލްމުވެރިން ވިދާޅުވެފައި ވަނީ އެއީ އަލިކަން ގަދަވެގެންވާ ރެއެއް ކަމަށެވެ. މުއުމިނުތަކުންގެ ހިތްތަކަށް އެހެން ރޭތަކުގައި އިހުސާސް ނުވާފަދަ ހިތްހަމަޖެހުމެއް އެރޭ އިޙްސާސްވާނެއެވެ. ވައިރޯޅި މަޑުވެ އެ ރޭ ހަމަހިމޭންވެގެންވެއެވެ.\nޢިލްމުވެރިން ވިދާޅުވާ ގޮތުގައި، ލައިލަތުލް ޤަދްރި ސިއްރު ކުރެއްވުމުގެ އެންމެ ބޮޑު ހިކުމަތަކީ، އަޅުކަންތައް ކުރުމަށް މީސްތަކުން އަބަދު ވެސް ޝައުގުވެރި ކުރުވުމެވެ. އެއީ ކަނޑައެޅިގެން ވަކި ރެއެއް ނަމަ މީސްތަކުން އެހެން ރޭތަކަށް މާ ބޮޑު ފަރުވާލެއް ނުހުންނާނެއެވެ.\nމަލާއިކަތުންނާއި ޖިބްރީލް ޢަލައިހިއްސަލާމް ބިމަށް ފައިބައިވަޑައިގަންނާ ލައިލަތުލްގަދުރި ވިލޭރޭގެ މަތިވެރި ސަވާބަށް އެދި، އަޅުކަމައިގެން ޝާމިލުވާށެވެ. ލައިލަތުލްގަދުރި ވިލޭރޭ ލިބިއްޖެނަމަ، އެއީ 30,295 ދުވަހުގެ ސަވާބެވެ. އެ ރޭ އަޅުކަމުގައި ދެމިހުރެއްޖެނަމަ، މެދުނުކެނޑި 727،080 ގަޑިއިރު އަޅުކަމުގައި ދެމިހުރުމުން ލިބޭނެ ސަވާބު ލިބިގެންދާނެއެވެ. ފަހަށް މަޑުނުކުރާށެވެ. ލަސްނުކުރާށެވެ. މިއީ ތިބާގެ ފަހު ރަމަޟާން މަހަށް ވެސް ވެދާނެއެވެ.


Aammunnah Nasheed aa suvaalu kurumuge furusathu hulhuvaalaifi\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު--\nއާއްމުންނަށް ނަޝީދާ ސުވާލު ކުރުމުގެ ފުރުސަތު ހުޅުވާލައިފި\nރައްޔިތުންގެ މަޖިލީހާ ގުޅޭ ގޮތުން މަޖިލީހުގެ ރައީސް، ކުރީގެ ރައީސް މުހައްމަދު ނަޝީދާ ސުވާލު ކުރުމުގެ ފުރުސަތު އާއްމުންނަށް ހުޅުވާލުމަށް ނިންމައިފި އެވެ.\nމަޖިލީހުގެ އިދާރާއިން ބުނީ އެކަމަށް ހާއްސަ ޕްރޮގްރާމެއް އަންނަ ހޮނިހިރު ދުވަހުގެ ރޭ 09:00 ގައި ޕަބްލިކް ސާވިސް މީޑިއާ (ޕީއެސްއެމް) ސްޓޫޑިއޯ ގައި އޮންނާނެ ކަމަށެވެ.\n"އާސްކް ސްޕީކާ" ނަމުގައި ބާއްވާ ޕްރޮގްރާމުގައި ޓީވީ އާއި ސޯޝަލް މީޑިއާ މެދުވެރިކޮށް ފޮނުވާ ސުވާލުތަކަށް ނަޝީދު ޖަވާބު ދެއްވާނެ އެވެ. ހުރިހާ ޓީވީ ޗެނަލްތަކާއި ސޯޝަލް މީޑިއާ މެދުވެރިކޮށް އެ ޕްރޮގްރާމް ވަގުތުން ދައްކާނެ އެވެ.\nނަޝީދާ ކުރުމަށް ބޭނުންވާ ސުވާލުތައް ފޮނުވުމުގެ ފުރުސަތު މިހާރު ހުޅުވާލާފައި ވާއިރު، ވީޑިއޯ މެދުވެރިކޮށް ނުވަތަ މެސެޖު މެދުވެރިކޮށް ވެސް ސުވާލު ފޮނުވޭނެ އެވެ. އޭގެ އިތުރުން ފޯނު މެދުވެރިކޮށް ސުވާލު ކުރަން ބޭނުންވާ ފަރާތްތަކަށް ނަން ނޯޓު ކުރުމުގެ ފުރުސަތު ވަނީ ހުޅުވާލާފަ އެވެ.\nއެގޮތުން އެ ފަރާތެއްގެ ނަމާއި ކުރަން ބޭނުންވާ ސުވާލު އަންނަ ހުކުރު ދުވަހުގެ ރޭގަނޑު 11:00 ގެ ކުރިން މަޖިލީހުގެ އިދާރާގެ މީޑިއާ ސެކްޝަންގެ ހޮޓްލައިން ނަންބަރު 7234566 އަށް ފޮނުވުމަށް މަޖިލީހުން އެދެ އެވެ.\nސޯޝަލް މީޑިއާ މެދުވެރިކޮށް ސުވާލު ކުރަން ބޭނުންވާ ފަރާތްތައް، ސުވާލު ޕޯސްޓު ކުރާއިރު #AskSpeaker ހޭޝްޓެގް ބޭނުން ކުރުމަށް ވެސް މަޖިލީހުން އެދެ އެވެ.\nމަޖިލީހުގެ އިދާރާ އާއި ޕީއެސްއެމް ގުޅިގެން ބާއްވާ އެ ޕްރޮގްރާމަކީ އާއްމުކޮށް ހުޅުވާލައިގެން ރައްޔިތުންގެ ސުވާލުތަކަށް ޖަވާބު ދެއްވުމަށް ރައްޔިތުންގެ މަޖިލީހުގެ ރައީސަކު ބާއްވަވާ ފުރަތަމަ ޕްރޮގްރާމެވެ.\nމަޖިލިސް ޕީއެސްއެމް ރައީސް ނަޝީދު\nމުހަމަދު ނިޔާޒު ފ. މާތޮޑާ\nތިއުލެނީ ކޮއމެވެސބަޔކު މަޅީ ގަޖައސަން\nޢެސެސ މެނޓެއ ހަދަން.


Dhuniyeyge ranking gai Saaid ah bodu kurierumeh | Mihaaru\n06 އެޕްރީލް 2019 - 10:06 8 comments\nޖެނުއަރީ މަހު އެކުލަވާލި ރޭންކިންގައި ސާއިދު އޮތީ 1090 ޕޮއިންޓާ އެކު ފިރިހެނުންގެ 100 މީޓަރު ދުވުންތެރިންގެ ތެރެއިން 248 ވަނައިގަ އެވެ. މެލޭޝިއާ މުބާރާތުގައި ހޯދި ނަތީޖާއާ އެކު އޭނާ 1096 ޕޮއިންޓް ހަމަކޮށް މިހާރު އޮތީ 205 ވަނައިގަ އެވެ.\nމެލޭޝިއަން އޯޕަންގެ ފައިނަލުގައި ސާއިދު 10.54 ސިކުންތުން ދުވެ ދިޔައީ ފަސް ވަނަ އަށެވެ. އެއް ވަނަ ހޯދީ 10.20 ސިކުންތުން ދުވި އިންޑޮނީޝިއާގެ ލާލޫ މުހައްމަދު ޒޯރީ އެވެ. ސާއިދު ފައިނަލަށް ހޮވުނީ ސެމީ ފައިނަލް ދެ ވަނަ ހީޓުގައި 10.55 ސިކުންތުން ދުވެ ތިން ވަނަ ހޯދައިގެންނެވެ.\nސާއިދު މިހާރު ތައްޔާރުވަމުން އަންނަނީ އޭޕްރިލް 19 އިން 24 އަށް ގަތަރުގައި ބާއްވާ އޭޝިއަން ޗެމްޕިއަންޝިޕުގައި ދުވުމަށެވެ. އިންޑިއާ ސަރުކާރުގެ އެހީގައި އެ ގައުމުގެ ބެންގަލޫރުގައި ހެދި ދެ މަސް ދުވަހުގެ ތަމްރީންތަކަށް ސާއިދާ އެކު ރާއްޖޭން ހަތް ދުވުންތެރިން އެ މުބާރާތުގައި ވާދަކުރާނެ އެވެ.\nސާއިދަކީ 2017 ވަނަ އަހަރު އިންޑިއާގައި އޮތް އޭޝިއަން ޗެމްޕިއަންޝިޕުގެ 100 މީޓަރު ދުވުމުން ހަތަރު ވަނަ އެވެ. އެއާ އެކު ސާއިދު ވެގެން ދިޔައީ މަތީ ފަންތީގެ ކުޅިވަރަކުން އެންމެ ބޮޑު ކާމިޔާބެއް ހޯދި ދިވެއްސަށެވެ. އެ ފަހުރުވެރި ކާމިޔާބާއާ އެކު އޭނާ އަކީ އޭރު މި ބިޔަ އޭޝިއާގެ ހަތަރު ވަނަ އަށް އެންމެ ބާރު ދުވުންތެރިޔާ އެވެ. ސާއިދު ފިޔަވައި ދެކުނު އޭޝިއާގެ އެހެން އެތުލީޓަކަށް ފައިނަލުން ފުރުސަތެއް ނުލިބެ އެވެ. އެހެންކަމުން އޭނާ އޭރުވީ އޭޝިއާގެ އެތުލެޓިކްސް އެންމެ ޝަރަފްވެރި މުބާރާތުގެ އެންމެ ހާއްސަ އިވެންޓުގެ ފައިނަލުގައި ދެކުނު އޭޝިއާ ތަމްސީލްކުރި ދުވުންތެރިޔާ އަށް ވެސް މެ އެވެ.\nއެއީ 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސްގެ 100 މީޓަރު ދުވުމުން ހޯދި ރަން މެޑަލަށް ވުރެ ވެސް ނިސްބަތުން ބޮޑު ކާމިޔާބެކެވެ.\nމި ފަހަރުގެ މުބާރާތުގައި ސާއިދުގެ އިތުރުން ވާދަކުރާނީ އިބްރާހިމް އަފްޝާން އަލީ (އައްޕި) އާއި ނުޖޫމް ހަސަން އާއި ހުސެއިން ފަޒީލް ހާރޫނާއި ސަރީސް އަހުމަދާއި އިބާދުﷲ އާދަމް އަދި ހުސެއިން ރިޒާ އެވެ.


ނޭވާލުމުގެ ނިޒާމަށް ޖެހޭ ބަލިތަކުގެ ސަބަބުން އަހަރެއްގެ މައްޗަށް...\nނޭވާލުމުގެ ނިޒާމަށް ޖެހޭ ބަލިތަކުގެ ސަބަބުން އަހަރެއްގެ މައްޗަށް ހަތަރު މިލިއަން މަރު: ދިރާސާ\nދުނިޔޭގެ އެކި ކަންކޮޅުތަކުގައި މި ބަލިތަކަށް ދެވޭ ސަމާލުކަން ވަރަށް ކުޑަ\nއެންމެ އާންމުކޮށް މީހުން މަރުވެފައިވަނީ ނޭވާހިއްލުމުގެ ސަބަބުންނާއި ކްރޯނިކް އޮބްސްޓްރަކްޓިވް ޕަލްމޯނަރީ ޑިސީޒްގެ ސަބަބުން\n18 އޯގަސްޓް 2017 | ހުކުރު 11:33\nސީއޯޕީޑީގެ ސަބަބުން ނޭވާލުމުގެ ނިޒާމަށް ކުރާ އަސަރުތަށް\nނޭވާލުމުގެ ނިޒާމަށް ޖެހޭ ބަލިތަކުގައި އަހަރެއްގެ މައްޗަށް ހަތަރު މިލިއަން މީހުން މަރުވާ ކަމަށް އެމެރިކާގެ ޔުނިވާސިޓީ އޮފް ވޮޝިންޓަންއިން ކުރި ދިރާސާއަކުން ދައްކައިފިއެވެ.\nއެ ޔުނިވާސިޓީން ކުރި ދިރާސާއިން ދައްކާ ގޮތުން ނޭވާލުމުގެ ނިޒާމަށް ޖެހޭ ބަލިތަކުގެ ތެރެއިން އެންމެ އާންމުކޮށް މީހުން މަރުވެފައި ވަނީ ނޭވާހިއްލުމުގެ ސަބަބުންނާއި ކްރޯނިކް އޮބްސްޓްރަކްޓިވް ޕަލްމޯނަރީ ޑިސީޒް ނުވަތަ ސީއޯޕީޑީގެ ސަބަބުންނެވެ.\nއެގޮތުން 2015 ވަނަ އަހަރު އެކަނި ވެސް ނޭވާހިއްލުމުގެ ސަބަބުން ހަތަރު ލައްކަ މީހުން މަރުވެފައި ވެއެވެ. ހަމައެހެންމެ ސީއޯޕީޑީގެ ސަބަބުން އެ އަހަރު 3.2 މިލިއަން މީހުން މަރުވެފައިވާ ކަމަށް އެ ދިރާސާއިން ދައްކައެވެ.\nސީއޯޕީޑީ ނުވަތަ ކްރޯނިކް އޮބްސްޓްރަކްޓިވް ޕަލްމޯނަރީ ޑިސީޒްއަކީ ގިނަ ފަހަރަށް ދުންފަތުގެ އިސްތިއުމާލުކުރުމުގެ ސަބަބުން ފުއްޕާމެއަށް ޖެހޭ ބައްޔެކެވެ. ވައި ނުސާފުވުމަކީ ވެސް ސީއޯޕީޑީއަށް މަގުފަހިވާ ކަމެކެވެ. ނޭވާ ހިއްލުމަކީ ވަރަށް އާންމު ބައްޔަކަށްވާއިރު ސީއޯޕީޑީއަކީ ވަރަށް ނުރައްކާތެރި ބައްޔެކެވެ.\nމި ދިރާސާ ކުރިޔަށް ގެންދިޔަ ވޮޝިންޓަން ޔުނިވާސިޓީގެ ޕްރޮފެސަރަކު ބުނެފައި ވަނީ މި ދެ ބައްޔަށް ވެސް ފަރުވާ ކުރެވޭނެ ކަމަށާއި އެހެން ނަމަވެސް ދުނިޔޭގެ އެކި ކަންކޮޅުތަކުގައި މި ބަލިތަކަށް ދެވޭ ސަމާލުކަން ވަރަށް ކުޑަ ކަމަށެވެ.\nނޭވާލުމުގެ ނިޒާމަށް ޖެހޭ ބަލިތަކުގެ ތަޖުރިބާކާރަކު ބުނެފައި ވަނީ ނެވާހިއްލުމަކީ ކޮންޓްރޯލް ކުރެވޭނެ ކަމެއް ކަމަށާއި އަދި ރަނގަޅު ބޭސްފަރުވާޔާ އެކު މިކަމަކީ ހުއްޓުވޭނެ ކަމެއް ކަމަށެވެ. އަދި ސީއޯޕީޑީއަށް ވެސް ފަރުވާ ކުރެވޭނެ ކަމަށާއި އެހެން ނަމަވެސް އެ ބަލީގެ ސަބަބުން ފުއްޕާމެޔަށް ލިބޭ ގެއްލުން އަލުން އަނބުރާ އިޔާދަ ނުކުރެވޭނެ ކަމަށެވެ.\nމި ދިރާސާއިން ދައްކާ ގޮތުން ސީއޯޕީޑީގެ އަސަރު އެންމެ ބޮޑަށް ކޮށްފައިވަނީ އިންޑިއާ، އަފްޣާނިސްތާން، ލެސޯތޯ، ނޭޕާލް، ކިރިބަތީ، ފިޖީ އަދި ޕަޕުއާ ނިއު ގިނީއަށެވެ.\nނޭވާލުމުގެ ނިޒާމަށް ޖެހޭ ބަލިތަކުގައި މަރުވާ މީހުންގެ އަދަދު މަދުކުރުމަށް އަވަސް ފިޔަވަޅުތަކެއް އަޅަން ޖެހޭ ކަމަށް މި ދިރާސާގައި ބުނެފައި ވެއެވެ.


Majileehuge Raeesaku hovun: MDP ah varugadha imthihaaneh! | Mihaaru\nމަޖިލީހުގެ ރައީސަކު ހޮވުން: އެމްޑީޕީ އަށް ވަރުގަދަ އިމްތިހާނެއް!\nމަޖިލީހުގެ ރައީސް ކަމަށް އެމްޑީޕީން ޝައުގުވެރިކަން ފާޅުކުރެއްވި ބޭފުޅުންގެ ތެރެއިން އެންމެ ވާދަވެރިކަން ބޮޑު އަސްލަމާއި އަފީފްއާ އެކު ރައީސް އިބްރާހިމް މުހައްމަދު ސޯލިހާއި ނަޝީދު.\n27 މެއި 2019 - 16:40\nއެމްޑީޕީގެ ޕާލަމެންޓްރީ ގްރޫޕް (ޕީޖީ)ގެ ބޮޑު ނިންމުން މިރޭ ބުރަވާނީ، ރައީސް އިބްރާހިމް މުހައްމަދު ސޯލިހްގެ ކޮޅަށް ހެއްޔެވެ؟ ނުވަތަ ވޯޓުގެ ނަތީޖާ ނުކުންނާނީ އެ ޕާޓީގެ ރައީސް މުހައްމަދު ނަޝީދު ބޭނުންފުޅުވާ ގޮތަށް ހެއްޔެވެ؟\nއެމްޑީޕީ އަށް ސާފު އަޣުލަބިއްޔަތު ލިބިފައިވާ 19 ވަނަ ރައްޔިތުންގެ މަޖިލީހުގެ ރިޔާސަތަށް، ރައީސް އިބްރާހިމް މުހައްމަދު ސޯލިހްގެ ހޮއްވެވުމަކީ ވިލުފުށި ދާއިރާ އިން އިންތިޚާބުވެވަޑައިގެންނެވި ހަސަން އަފީފެވެ. ނަޝީދު ދެކެވަޑައިގަންނަވާ ގޮތުގައި، މަޖިލީހުގެ ރައީސަކަށް ހިތަދޫ އުތުރު ދާއިރާގެ މެމްބަރު މުހައްމަދު އަސްލަމަށް ވުރެ ވަކި ގާބިލް ބޭފުޅަކު ނެތެވެ.\nވަރަށް ސާފެވެ. މަޖިލީހުގެ ރައީސް ހޮވުމުގައި ދެ ރައީސުންގެ ޗޮއިސް ތަފާތެވެ؛\nމި ހިޔާލު ތަފާތުވުން، ޕާޓީ ތެރެއަށް ފޭދި، ފަސްޖެހުމެއް ނެތި، ޕާލަމެންޓްރީ ގްރޫޕް ނިކަން ރަނގަޅަށް ދެ ބަޔަށް ބެހިލައިފި އެވެ. އެންމެ ތަންފުކެއް ވެސް ދޫދިނުމެއް ނެތެވެ. މަޖިލީހުގެ ރައީސަކަށް އަފީފް ގާބިލް ނޫން ސަބަބުތައް، ނަޝީދު ބޭނުންފުޅުވާ ގޮތަށް ވޯޓު ދެއްވާނެ މެމްބަރުން ތިލަކޮށްދެއްވައިފި އެވެ. ޑިމޮކްރަސީ އަކީ ހިތުރުހުރި އެއްޗެއް އަމިއްލަ ޕާޓީ މީހާއާ ދިމާއަށް ގޮވައި، ފަލީހަތް ކުރުން ވެސް މައްސަލައެއް ނޫން ކަމަށް ދެކިގެންނެވެ. ހަމަ އެގޮތަށް، އަސްލަމްގެ އުނި ސިފަތައް ވެސް އެ މޭރަމުން، ހާމަކޮށްފި އެވެ.\nއެއް ބަޔަކު އަނެއް ބަޔަކަށް ކޯޅި، ބަހުގެ ހަމަލާތައް ބަދަލުކުރުމަށް ފަހު، ވޯޓުގައި މޮޅުވާނެހާ ގޮތަކަށް ހިސާބު ވެސް ޖަހައިފި އެވެ. ރައީސް އިބްރާހިމް މުހައްމަދު ސޯލިހާ އެކު ތިއްބެވި މެމްބަރުންނަށް އޮތް ޔަގީން ކަމަކީ، ޕީޖީގެ ގިނަ މެމްބަރުން ރައީސްގެ ވިސްނުންފުޅާ ދެކޮޅު ނުހައްދަވާނެ ކަމެވެ. ރައީސަށް ކުރައްވާ އިހުތިރާމް އެގޮތުގައި ދަމަހައްޓާނެ ކަމެވެ.\nނަޝީދާއި އެމަނިކުފާނުގެ ޓީމުން ތިބީ ޕާލަމެންޓްރީ ގްރޫޕްގެ ވޯޓު ބުރަވާނީ އަސްލަމަށް ކަމަށް ނިންމައިގެންނެވެ. އެމްޑީޕީގައި އޮތް ނަޝީދުގެ މަގުބޫލުކަން މިރޭގެ ވޯޓުން ފެންނާނެ ކަމަށް ސަޕޯޓަރުން ޔަގީންކުރެ އެވެ.\nއަސްލަމާއި އަފީފް ވެސް ވިދާޅުވަނީ، ބޭނުންވާ އަދަދަށް ވޯޓު ކަށަވަރުވެއްޖެ ކަމަށެވެ. އަދަދުތަކުން މި ވާހަކަ ސާފުވާނީ، ދަރުބާރުގޭގައި މިރޭ ނަގާ ވޯޓުގެ ނަތީޖާ އިންނެވެ.\nމި ވޯޓަކީ، އެމްޑީޕީ އަށް ބޮޑު އިމްތިހާނެކެވެ. މީގެ ކުރިން ނެގި ވޯޓުތަކުގައި ވެސް އެއް ބަަޔަކު އަނެއް ބަޔަކަށް ހިޔާލުތަފާތުވުން އުފެދިފައިވެ އެވެ. އެކަމަކު މި ދަރަޖައަކަށް ނޫނެވެ. މި ވޯޓާ ގުޅިގެން މިހާ ހިޔާލުތަފާތުވުން ބޮޑުވީ ރައީސް އިބްރާހިމް މުހައްމަދު ސޯލިހާއި ނަޝީދު ދެ ނަމެއް އިޚްތިޔާރު ކުރެއްވުމުންނެވެ.\nމަޖިލިހުގެ ރައީސް ކަމަށް ޝައުގުވެރިވެވަޑައިގެންނެވި އެމްޑީޕީގެ ބޭފުޅުން. (ކ-ވ) މަރަދޫ ދާއިރާގެ މެމްބަރު އިބްރާހިމް ޝަރީފް، ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް، މެދުހެންވޭރު ދާއިރާގެ މެމްބަރު އަލީ އާޒިމް، އިންތިޚާބީ މެމްބަރު މުހައްމަދު އަސްލަމް އަދި އައްޑޫ މިދޫ ދާއިރާގެ މެމްބަރު ރޮޒެއިނާ އާދަމް. --- ފޮޓޯ: މިހާރު\nއެމްޑީޕީ ތެރޭގައި ދެ ފެކްޝަނެއް؟!\nއާރާއި ބާރުވެރި ކަމުގައި އޮތް އެމްޑީޕީގެ ވޯޓު މިރޭ ނިމޭނީ ރަސްމީކޮށް ދެ ފެކްޝަން އުފަންވެގެން ހެއްޔެވެ؟ މިއީ، އެމްޑީޕީން މިހާތަނަށް ތަޖުރިބާކުރި ކަމެއް ނޫނެވެ. ޕާޓީ ނިކަމެތިވާ ހާލަތުގައި ވެސް އެމްޑީޕީގެ އަޒުމަކީ އެކަކު އަނެކަކުގެ ކިބައިން ހިތްވަރު ލިބިގަތުމެވެ. ސިޔާސީ މައިދާނުގައި، އެ ޕާޓީގެ ކާމިޔާބީއަކީ ވެސް އެ އެވެ.\nފެކްޝަންތައް، އެމްޑީޕީ ތަޖުރިބާ ނުކުރިއަސް، އެއީ ސިޔާސީ މަސްރަހުގައި އާ ކަމެއް ނޫނެވެ. ފެކްޝަންތަކުގެ ނަތީޖާ އިން ޕީޕީއެމަށް ވީ ގޮތް އެ އޮތީ ފެންނާށެވެ.\nއެމްޑީޕީގެ އިސް ބޭފުޅުން ވިދާޅުވާ ގޮތުގައި، އެ ބިރުވެރިކަމެއް އެމްޑީޕީގެ ތެރެއަކު ނޯންނާނެ އެވެ. އެ ޕާޓީ އޮތީ އެއަށް ވުރެ މާބޮޑަށް ތަސައްރަފު ފުދިފަ އެވެ. ތަބަވާ ހަމަތަކާއި އުސޫލްތަކެއް ދޫކޮށްލެއް ނުލާނެ އެވެ.\nނަން ހާމަނުކުރަން އެދިވަޑައިގެން ވާހަކަ ދެއްކެވި އެއް ބޭފުޅަކު ވިދާޅުވީ ޕާޓީގެ އެތެރޭގެ އިންތިޚާބުތަކާއި ނިންމުންތަކުގައި ހިޔާލުތަފާތުވުން އުފެދުމަކީ މައްސަލައެއް ނޫން ކަމަށެވެ. އެއީ، ޑިމޮކްރަސީގައި ކަން ހިނގާ އުސޫލް ކަން އޭނާ ފާހަގަކުރެއްވި އެވެ.\nއޭނާ ވިދާޅުވި ގޮތުގައި ވޯޓު މިރޭ ނިމޭއިރު އެމްޑީޕީ އޮންނާނީ މޮޅުވެފަ އެވެ.\n"ހިޔާލުތަފާތުވުން ދެމިއެއް ނޯންނާނެ، ވޯޓު ނިމޭއިރު އެމްޑީޕީ އޮންނާނީ މޮޅުވެފައި،" އޭނާ ވިދާޅުވި އެވެ.\nއެ ބޭފުޅާ ދެކެވަޑައިގަންނަވާ ގޮތުގައި، ރައްޔިތުން ވޯޓު ދިން މަގްސަދު، އެމްޑީޕީން ހޮވިވަޑައިގަތް މެމްބަރުންނަށް އޮޅިވަޑައިގެންފައެއް ނޯންނާނެ އެވެ. މަޖިލީހަށް ރައްޔިތުން ހޮވީ، ޑިމޮކްރަސީއާ ރައްޓެހި، ކަން ހިނގާ އުސޫލް އެނގިވަޑައިގަންނަވާ ބޭފުޅުން ކަމަށް އޭނާ ވިދާޅުވި އެވެ.\n"ދެން ވެސް ފެންނާނީ އެމްޑީޕީ ތެރޭގައި ރީތި އުސޫލުން ކަންކަން ނިމިގެންދާ ތަން،" އޭނާ ވިދާޅުވި އެވެ.\nރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ ރައްޔިތުންގެ މަޖިލިސް މެމްބަރު ހަސަން އަފީފް (ވިލުފުށި) ރައީސް އިބްރާހިމް މުހައްމަދު ސޯލިހް މެމްބަރު މުހައްމަދު އަސްލަމް (ހިތަދޫ އުތުރު) ރައްޔިތުންގެ މަޖިލީހުގެ އިންތިޚާބު 2019\n58 ކޮމެންޓް, 42 ރިއެކްޝަންސް\nރައީސް ނަޝީދާ، ރައީސުލްޖުމްހޫރިއްޔާ ސޯލިހާ ޖައްސަން ނޫސްތަކުންވެސް ހާދަމަސައްކަތެއް އެބަކުރެޔޭދޯ.\nމިރޭ ނުކުންނަ ނަތީޖާއިން ފަސޭހަވާނެ ( ޕްރައިމަރީ ތަކުން ) މެމްބަރުނަށް ދެނެގަންނަން ކާކަކީ ކާކުކަން.. މެމްބަރުންނަށް ފަރުޖެއްސޭކަށް ނެތް މިރޭގެ ވޯޓަށް އެކަނި ވިސްނައިގެނެއް..\nމިވަގުތު ސޯލިހަކީ ސަރުކާރު.. އޮޕޮޒިޝަަންް އަކީ ނަޝީދު.\nތި 65 ބެމްބަރުންގެ ވޯޓަކީ ރ ނަޝީދަށާ ރ ސޯލިހަށް މުޅި ޕާޓީތެރެން ތާއީދު އޮތީ ކޮން ބޭފުޅަކަށް ތޯ ނިންމޭނެ ވޯޓެއްނޫން .. އެފަދަ މޭރުމަކުން މިރިޕޯޓު ގެނެސް ދިނުމަކީވެސް ފިތުނަ ކަމުގަދެކެނީ .. މިރޭ ކޮންމެ ގަޮތަކަށް ނިންމެވިއަސް އާއްމު މެމްބަރުންގެ ކުރިމަތީގަ ރ ނަސީދުގެ މައްޗަށް ބަސްކިޔޭނެ ސިޔާސީ ލީޑަރެއް މިގައުމުގަ އަދި ނެތް..\nމިއީ ރައީސް ނަޝީދު ތޯ ޕާޓީ ތެރޭ މަގުބޫލީ ނުވަތަ ރައީސް ސޯލިހް ތޯ ޕާޓީ ތެރޭ މަގުބޫލީ ނިންމޭނެ ވޯޓެއް ނޫން. އެނިންމުން ނިންމޭނީ ޕާޓީ ޕްރައިމަރީ އެއްގަ އެ ދެބޭފުޅުން ވާދަ ކުރައްވާނަމަ. މި ވޯޓުން ސާފުވާނީ ސަރުކާރުން ބޭނުންވާ ގޮތަކަށް ރަބަރު ސްޓޭމްޕް ޖަހާނެ މަޖިލީހެއްތޯ އޮންނާނީ. އަދި މަޖިލިސްގެ މެންބަރުންގެ ތާއީދު އޮތީ ކޮން ރައީސަކަށް ތޯ ސާފުވާނެ.\nގަދަހިފުމަށްދާއިރު ޑޮލަރު ނުބަހާނެބާ! "މިހާރުން" މިކަން ވަރަށް ގާތުން ބަލާލަދިނުން އެދެން. ގައުމުގެ ހައްގައި.\nމީކީ އަރާރުން ވާން ޖެހޭ ކަމެއް ނޫންދޯ.. އަންނިއަށް އެއޮތީ ޕީޛީ ލީޑަރުން ދޭން ނިންމާފަ. ދެން އިބޫ އަށް މަޖިލިސް ރައިސް ހޮވުމުގެ އިހްތިޔާރު ދިނީމަ ނިމުނީ..\nއިބޫ އަކަށް ނުހޮވޭނެ މަޖުލިސްރައީސްއެއް. އެއީ ރައީސުލްޖުމްހުރިއްޔާގެ ޒިންމާއެއްނޫން. ޤާނުނު އަސާސީގަ ވަރަށް ސާފުއެއޮތީ ރައީސުލްޖުމްހޫރިއްޔާގެ ވާޖިބުތަކާ ބާރުތަކާލިޔެފަ. އެއްބާރުން އަނެއްބާރަކަށް ބާރެއްނުފޯރުވޭނެ. މިއީ3ބާރު ވަކިވެފައިވާ ރިޔާސީ ނިޒާމެއް.\nއިބޫ އިމްޕީޗްކޮށްލާ ސެލްފީއެއްނަގާލާފަ\nޓެސްޓުޕޭޕަރު ކިޔައިދީގެން ޓެސްޓަށްގޮއްސިއްޔާ ފާސްވާނެއެވެ.


Addu Hulhudhoo Gai Detoxification Center Eh Elhumah Bayakaa Havaalu Koffi - Vaguthu\nހުޅުދޫގައި ޑިޓޮކްސިފިކޭޝަން ސެންޓަރެއް އެޅުމަށް ބަޔަކާ ހަވާލުކޮށްފި\n3 މަސް ކުރިން ( ނޮވެމްބަރު 24, 2020 )\nއައްޑޫ ސިޓީ ހުޅުދޫގައި ޑިޓޮކްސިފިކޭޝަން ސެންޓަރެއް ގާއިމް ކުރުމަށް ބަޔަކާ ހަވާލުކޮށްފިއެވެ.\nޕްލޭނިން މިނިސްޓްރީން މިއަދު ނެެރެފައިވާ ނޫސް ބަޔާނެއްގައިވަނީ ޑިޓޮކްސިފިކޭޝަން ސެންޓަރެއް ގާއިމްކުރުމަށް ރެއިންބޯ ކޮންސްޓްރަކްޝަން ޕްރައިވެޓް ލިމިޓެޑާއި ހަވާލުކޮށްފައި ވަނީ 15.9 މިލިއަން ރުފިޔާ އަށް ކަމަށެވެ.\nމި ޕްރޮޖެކްޓު ކުރިއަށް ގެންދިއުމަށް އިންޑިއާ ސަރުކާރުން ވަނީ 7.9 މިލިއަން ރުފިޔާގެ ހިލޭ އެހީއެއް ފޯރުކޮށްދީފައެވެ. ދައުލަތުގެ ބަޖެޓުން މި މަޝްރޫއަށް ހޭދަކުރުމަށް ނިންމާފައި ވަނީ 7.1 މިލިއަން ރުފިޔާއެވެ.\nމި ކޮންޓްރެކްޓުގެ ދަށުން ހަވާލުކުރެވުނު ހުޅުދޫ ޑިޓޮކްސިފިކޭޝަން ސެންޓަރުގެ މަސައްކަތް ނިންމުމަށް ދީފައި ވަނީ 180 ދުވަހުގެ މުއްދަތެކެވެ.\nމި މަޝްރޫއުގެ ދަށުން ކުރުމަށް ހަމެޖެހިފައި ވަނީ ހުޅުދޫގައި ކޮންޓްރެކްޓު އުސޫލުން ޑްރަގް ރިހެބްލިޓޭޝަން އެންޑް ޑީޓޮކްސިފިކޭޝަން ސެެންޓަރެއް ގާއިމްކުރުމެވެ.\nމި މަޝްރޫއު ހިންގުމަށް ވެވުނު އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއިކޮށްފައި ވަނީ އެ މިނިސްޓްރީގެ ޑިރެކްޓަރު ޖެނެެރަލް ފާތިމަތު ޝާނާ ފާރޫގެވެ. ރެއިންބޯ ކޮންސްޓްރަކްޝަން ޕްރައިވެޓް ލިމިޓެޑުގެ ފަރާތުން ސޮއިކޮށްފައި ވަނީ އެކުންފުނީގެ ޑިރެެކްޓަރ މާޒިން އިބްރާހިމް ފާރޫގެވެ.\nގަމުގައި ހުންނަ ސިނަމާ އިން ނަވާރަސަތޭކައިގެ އަހަރުތަކަށް!\nނޮވެމްބަރު 24, 2020 14:30\nސޯލިހު ލައްވާ ދެތިންފަހަރު މި ހެޑްލައިން ކިޔުއްވާލަދޭނީ ކޮން ކުއްޖެއް؟\nނޮވެމްބަރު 24, 2020 14:37\nލޮލް. ކީރިތިކުރައްވަން ފަށާފާނެ\nނޮވެމްބަރު 24, 2020 14:39\nކީރިތި ކުރައްވަން ފަށާގޮތަށް އެހެންްމީހުނަށް ވާނީ އުދަގުލަކަށްނު\nނޮވެމްބަރު 24, 2020 14:36\nރީނދޫ ކުދިން ލާންވީ ތަންތަން ހަދާފަ. އޭރުން އާންމު ރައްޔިތުންގެ ބޮލަށް ވަރަށް ފަސެހަވާނެ


ސްކޫލް ދަރިވަރުންނަށް މައުލޫމާތުދީ ހަރުދަނާ ދަރިވަރުންތަކެއް ބިނާކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ވ. ފެލިދޫ ސްކޫލްގެ ގްރޭޑް7އިން 10 އަށް ތައުލީމު ހާސިލުކުރަމުންދާ ދަރިވަރުންނަށް މައުލޫމާތު ދިނުމުގެ ސެޝަނެއް ކުރިއަށް ގެންގޮސްފިއެވެ.\nމި ފެބުރުވަރީ މަހުގެ 24 ވަނަ ދުވަހު ކުރިއަށް ގެންދިޔަ އެ ސެޝަނުގައި، ކޮމިއުނިޓީ ލީޑަރޝިޕް ސްކިލްސްއާ ގުޅޭގޮތުން މައުލޫމާތުދީފައިވެއެވެ.\nއެގޮތުން ލީޑަރޝިޕަކީ ކޮބައިކަމާއި ލީޑަރެއްގެ ދައުރާއި ޒިންމާތަކަކީ ކޮބައިކަމާއި ޒިންމާދާރު ލީޑަރެއްގެ ކިބައިގައި ހުންނަންޖެހޭ ސިފަތަކަކީ ކޮބައިކަން އެ ދަރިވަރުންގެ އުމުރާ ގުޅޭގޮތަށް ބުނެދީފައިވެއެވެ. އަދި ލީޑަރެއްގެ ދަށުގައި މަސައްކަތްކުރާނެ ގޮތްތަކުގެ މައުލޫމާތުވެސް ހިއްސާކޮށްފައިވެއެވެ.\nއޭގެ އިތުރުން، ދަރިވަރުންގެ ކިބައިގައި ގައުމީ ރޫހު އަށަގެންނެވުމާއި، ރަނގަޅު މުޖުތަމައެއް ބިނާކުރުމުގައި ދަރިވަރުންގެ ދައުރާއި ޒިންމާތަކަކީ ކޮބައިކަން ބުނެދީ އެ ޒިންމާތައް އަދާކުރާނެ ގޮތުގެ މައުލޫމާތު ހިއްސާކޮށްފައިވެއެވެ.


Barca ge coach akah Koeman hamajassanee | Jazeera\tބާސާގެ ކޯޗަކަށް ކޯމަން ހަމަޖައްސަނީ - Jazeera\nބާސާގެ ކޯޗަކަށް ކޯމަން ހަމަޖައްސަނީ\nސާއިފް ޝިޔާދު August 18, 2020 57 views0\nބާސެލޯނާގެ ކޯޗަކަށް ނެދަލޭންޑްސްގެ ގައުމީ ޓީމުގެ ކޯޗު ރޮނާލްޑް ކޯމަން ހަމަޖެއްސުމަށް ނިންމައިފިއެވެ.\nއޭނާ އެމަގާމަށް ހަމަޖައްސަން ނިންމާފައިވަނީ މިދިޔަ ސީޒަނުގެ މެދުތެރެއިން އެމަގާމާއި ހަވާލުވި ކީކޭ ސެޓިއެން އެމަގާމުން ވަކިކުރުމަށްފަހުއެވެ. ސެޓިއެން މަގާމުން ވަކިކޮށްފައިވަނީ ލަދުވެތި ގޮތަކަށް 8-2 ނަތީޖާއަކުން ޖަރުމަނުގެ ބަޔާން މިއުނިކް އަތުން ބަލިވެ ޔުއެފާ ޗެމްޕިއަންސް ލީގުން އެޓީމު ކެޓުމާއި ގުޅިގެންނެވެ.\nއުމުރުން 61 އަހަރުގެ ސެޓިއެން ޖެނުއަރީ މަހު ބާސާގެ ކޯޗުގެ މަގާމާއި ހަވާލުވުމަށްފަހު އެޓީމަށް އިރުޝާދު ދީފައިވަނީ އެންމެ 25 މެޗުގައެވެ. ލަލީގާ މެދުކަނޑާލިއިރު އެއްވަނައިގައި ބާސާ އޮތް ނަމަވެސް އަލުން ލީގު ފެށުމަށްފަހު އެޓީމަށް ރަނގަޅު ނަތީޖާތަކެއް ނެރެވިފައެއް ނުވެއެވެ. މިކަމުގެ ސަބަބުން އެޓީމު ލީގު ނިންމާލީ ޗެމްޕިއަން ރެއާލް މެޑްރިޑަށްވުރެ ފަސް ޕޮއިންޓް ފަހަތުން ދެވަނައިގައި އޮވެއެވެ.\nރިޕޯޓްތައް ބުނާގޮތުން ބާސާއިން ކޯމަންއަށް ހުށަހަޅާނީ ދެއަހަރު ދުވަހުގެ އެއްބަސްވުމެކެވެ.\nކޯމަން ކޯޗަކަށް ހަމަޖެއްސުމަށް ނިންމުމުގެ ކުރިން ބާސާއިން ވަނީ ޓޮޓެންހަމްގެ ކުރީގެ ކޯޗު މައުރީސިއޯ ޕޮޗެޓީނޯއާއެކު ވެސް މަޝްވަރާތައް ކުރިޔަށް ގެންގޮސްފައެވެ.\nބާސާއިން ހާމަކޮށްފައިވާ ގޮތުގައި ސެޓިއެން ވަކިކޮށް އައު ކޯޗެއް ހަމަޖެއްސުމަކީ ކްލަބަށް ބޮޑެތި ބަދަލުތަކެއް ގެނައުމުގެ ގޮތުން އެޅޭ ފުރަތަމަ ފިޔަވަޅެވެ. އެ ކްލަބުން ވަނީ އަންނަ އަހަރުގެ މާޗް 15 ވަނަ ދުވަހު ކްލަބްގެ އިންތިހާބު ބާއްވާނެކަން ވެސް އިއުލާންކޮށްފައެވެ.


Col. Nazim ge adhabah luyeh dheyn Clemency Board in ninmaafai vaniko Raees Ofeehun ekan huttuvaifi – adduLIVE\nނާޒިމްގެ އަދަބު ލުއި ކުރަން ނިންމާފައި ވަނިކޮށް އެކަން ހުއްޓުވައިފި\n1 Jun 12, 2018, 10:29 ލިޔުނީ ހަސަން އަޝްރަފް\nހަނގުރާމަވެރި ހަތިޔާރު ގެންގުޅުނު ކަމުގެ ކުށް ސާބިތުވާކަމަށް ކަނޑައަޅައި 11 އަހަރުގެ ޖަލުހުކުމެއް އިއްވާފައިވާ ކުރީގެ ޑިފެންސް މިނިސްޓަރ ކާނަލް މުހައްމަދު ނާޒިމްގެ އަދަބު ލުއިކޮށްދިނުމުގެ މައްސަލަ ކްލެމެންސީ ބޯޑުގައި ކުރިއަށް ދަނިކޮށް އެ މައްސަލަ ރައީސް އޮފީހުން ހުއްޓުވައިފިއެވެ.\n'އައްޑޫލައިވް' އަށް އިތުބާރު ހުރިގޮތެއްގައި މައުލޫމާތު ލިބިފައިވާ ގޮތުގައި ނާޒިމްގެ އަދަބު ލުއިކޮށްދިނުމާއި ބެހޭގޮތުން ގޮތެއް ނިންމުމަށް ކްލެމެންސީ ބޯޑުގެ ބައްދަލުވުން ތާވަލް ކުރި ފަހުން އެ މައްސަލައިގެ ފައިލު ވަނީ ރައީސް އޮފީހަށް ގެންގޮސްފައެވެ.\nނަންހާމަ ނުކުރުމަށް ޝަރުތުކޮށް ވާހަކަ ދެއްކި ސަރުކާރުގެ އިސް އޮފިޝަލަކު ވިދާޅުވި ގޮތުގައި، ކްލެމެންސީ ބޯޑުން ނިންމާފައި އޮތީ، ކާނަލް ނާޒިމްގެ އަދަބަށް ލުޔެއް ދިނުމަށް ކަމަށެވެ.\n"ނާޒިމްގެ މައްސަލައަށް ލުޔެއް ދިނުމަށް އޮތީ ނިންމާފައި. އެކަން ހާމަކުރުމަށް ބައްދަލުވުން ތާވަލް ކުރިފަހުން ރައީސް އޮފީހުން ފައިލް ވަނީ ގެންގޮސްފައި" އޮފިޝަލް ވިދާޅުވިއެވެ.\nކްލެމެންސީ ބޯޑަކީ މައާފް ދިނުމަށް އެދި ނުވަތަ އަދަބު ލުއިކޮށްދިނުން އެދި ރައީސަށް އިލްތިމާސް ހުށަހެޅުމުން، އެމަނިކުފާނުގެ ފަރާތްޕުޅުން އެ އިލްތިމާސް ދިރާސާކޮށް، އިލްތިމާސާ ގުޅޭގޮތުން ރައީސް އަމަލުކުރައްވަން ފެންނަގޮތުގެ ލަފާދިނުމަށް އެކުލަވައިލި ބޯޑެކެވެ.


Aharaku 50,000 gas indhumah 'bml fehi project' ifthithaah kohfi Aharaku 50,000 gas indhumah 'bml fehi project' ifthithaah kohfi\nބީ.އެމް.އެލް ފެހި ޕްރޮޖެކްޓުގެ ޕޯސްޓެއް. ފޮޓޯ:ބީ.އެމް.އެލް\nއަހަރަކު 50،000 ގަސް އިންދުމަށް 'ބީއެމްއެލް ފެހި ޕްރޮޖެކްޓް' އިފްތިތާހުކޮށްފި\nބީ.އެމް.އެލްއިން ބުނީ، މި މަޝްރޫޢު ކުރިއަށް އޮތް5އަހަރުގެ މުއްދަތަށް ހިންގުމަށް ހަމަޖެހިފައިވާ ކަމަށެވެ. އަދި މިއީ ނޮވެންބަރު މަހު ފާހަގަ ކުރުމަށް ހަމަޖެހިފައިވާ ބޭންކުގެ 40 ވަނަ އަހަރީ ދުވަހާ ހަމަޔަށް ހިންގުމަށް ހަމަޖެހިފައިވާ މުޖުތަމައަށް ފައިދާ ހުރި މުހިންމު 12 ހަރަކާތުގެ ތެރެއިން ހިންގުމަށް ނިންމާފައިވާ ހަރަކާތެއް ކަމަށެވެ.\nމިމަޝްރޫއުގެ ދަށުން ރާއްޖޭގައި ހިންގާ ނާސަރީތަކުން ގަސް ހޯދުމަށްފަހު ރަށްރަށުގައި ގަސްއިންދުމަށް ކަނޑައަޅާފައިވާ ބިންތައް ފާހަގަކޮށް، ރަށް އިތުރަށް ފެހިކުރުމަށް ކޮންމެ އަހަރަކު5ރަށެއް ހޮވައި، ކޮންމެ ރަށަކަށް 10،000 ގަސް ހަދިޔާކުރުމަށް ވަނީ ނިންމާފައެވެ.\nއެބޭންކުން ބުނީ، ބީއެމްއެލް ފެހި ޕްރޮޖެކްޓްގެ އެހީގައި ރަށްރަށަށް ބޭނުންވާ ފެހިކަން ގެނެވި މުޖުތަމައަށް އޭގެ މަންފާ ލިބިގެންދާނެ ކަމަށެވެ. މިގޮތުން އަލުން ގަސް އިންދުމުގެ ސަބަބުން ރަށް ގިރުން ހުއްޓުމާއި، ހޫނުމިން ކުޑަވުމާއި ޖައްވަށް ދޫކުރާ ކާބަންގެ މިންވަރު ދަށްކުރެވުމުގެ ސަބަބުން ތިމާވެއްޓަށް ހެޔޮ ބަދަލެއް ގެނުވާނެ ކަމަށެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ، ފެހި ޕްރޮޖެކްޓްގެ އެހީގައި ރަށްރަށުގައި ގަސްއިންދުމަށް ކުރާ މަސައްކަތްތަކަށް އެހީވެވި، ކާބަން ޕުޓްޕްރިންގެ ދަށްކޮށް ރާއްޖޭގެ އެކިކަންކޮޅުތަކުގައި މީހުން ދިރިއުޅޭ ސަރަހައްދުތަކަކީ ހިތްހަމަޖެހުން ލިއްބައިދޭ ތަންތަން ގާއިމްކުރެވިގެންދާނެ ކަަމަށެވެ.\n" އަޅުގަނޑުމެންނަށާއި އަދި ކުރިޔަށް އޮތް ޖީލުތަކަށްޓަކައި ތިމާވެށި ހިމާޔަތް ކުރުމަކީ އަޅުގަނޑުމެންގެ ޒިންމާއެއް. ރަށު ކައުންސަލްތަކާއެކު މަސައްކަތްކޮށް ރާއްޖޭގެ ނާސަރީތަކަށް އެހީވެ، ރަށްރަށާއި މުޖުތަމައުތަކަށް ފާހަގަކުރެވޭ ހެޔޮ ބަދަލެއް ގެނުމަށް އަޅުގަނޑުމެން މަސައްކަތް ކުރާނަން." ޓިމް ސޯޔަރ ވިދާޅުވިއެވެ.\nބީއެމްއެލް ފެހި ޕްރޮޖެކްޓަށް އެދި ހުށަހެޅުމުގެ ފުރުސަތު ހުޅުވާލާފައިވަނީ، ރަށު ކައުންސިލްތަކަށާއި ސިޓީ ކައުންސިލްތަކަށެވެ. އެޕްލިކޭޝަން ފޯމު އަންނަ މަހުގެ 20ގެ ކުރިން fehiproject@bml.com.mv އަށް އީމެއިލް މެދުވެރިކޮށް ފޮނުވޭނެއެވެ.


SunOnline: Australia ge hoonu min record minvarakah machah\nރުގިއްޔާ މުހައްމަދު މޫސާ 29 Nov 2020, 13:09\nއޮސްޓްރޭލިއާގެ ބޮންޑައި ބީޗަށް މީހުން އެއްވެފައި -- ފޮޓޯ: ރޮއިޓާސް\nސިޑްނީ (ނޮވެމްބަރު 29): އޮސްޓްރޭލިއާގެ ބައެއް ސަރަހައްދުތަކުގައި ރޭ ހޫނުމިން ރެކޯޑު މިންވަރަކަށް އަރައިފި އެވެ.\nއޮސްޓްރޭލިއާގެ ސިޑްނީގެ މިނިމަމް އޯވާނައިޓް ޓެމްޕަރޭޗާ ރޭ 25.4 ޑިގްރީ ސެލްސިއަށް އެރި އެވެ. އެއީ ސިޑްނީގެ އޮބްޒަވޭޓަރީ ހިލްއިން މީގެ 160އަށް ވުރެ ގިނަ އަހަރު ކުރިން ފިނިހޫނުމިން ރެކޯޑު ކުރަން ފެށި ފަހުން، ނޮވެމްބަރު މަހުގެ ތެރޭގައި އެ ސިޓީގައި މިނިމަމް އޯވާނައިޓް ޓެމްޕަރޭޗާ އެހާވަރަށް މަތިވި ފުރަތަމަ ފަހަރެވެ.\nއިއްޔެ ދުވާލު ގަޑީގައި ސިޑްނީގެ ހޫނުމިން 40 ޑިގްރީ ސެލްސިއަސްއަށް އެރި އެވެ. އަދި ސިޑްނީ ނިސްބަތްވާ ނިއު ސައުތު ވޭލްސްގެ ހުޅަނގާއި ސައުތު އޮސްޓްރޭލިއާ އާއި ވިކްޓޯރިއާ ސްޓޭޓުގެ އުތުރުގައި ހޫނުމިން 45 ޑިގްރީ ސެލްސިއަސްއާ ގާތް ކުރި އެވެ.\nއޮސްޓްރޭލިއާގެ ބިއުރޯ އޮފް މީޓިއޮރޮލޮޖީއިން ލަފާ ކުރާ ގޮތުގައި ކުރިއަށް އޮތް ހަފްތާއެއްހާ ދުވަސް ތެރޭ ނިއު ސައުތު ވޭލްސްގެ އުތުރާއި ކުއީންސްލޭންޑުގެ އިރުދެކުނުގައި ހީޓްވޭވެއް ތަޖުރިބާ ކުރަން ޖެހޭނެ އެވެ. އޭގެ ސަބަބުން މިއަދު ނިއު ސައުތު ވޭލްސްގައި ޑިމާންޑާ އެއް ވަރަށް ކަރަންޓުގެ ހިދުމަތް ފޯރުކޮށް ނުދެވިދާނެ ކަމަށް އޮސްޓްރޭލިއަން އެނާޖީ މާކެޓް އޮޕަރޭޓާއިން ވަނީ ބުނެފަ އެވެ.\nމީގެ އިތުރުން ނިއު ސައުތު ވޭލްސްގެ ފަޔާ ސާވިސް އިން ވަނީ ހޫނުވުމުގެ ސަބަބުން އަލިފާން ރޯވުމުގެ ނުރައްކާ އޮތްކަން ފާހަގަކޮށް، އެފަދަ ހާލަތަކަށް ތައްޔާރުވެ ތިބުމަށް އެދިފަ އެވެ. އަދި ގެއިން ބޭރަށް ނުކުމެ އުޅޭ އިރު ކޮރޯނާވައިރަސް ފެތުރުން ހުއްޓުވުމަށް ޖިސްމާނީ ގައިދުރުކަން ބެހެއްޓުމަށް ކަމާ ބެހޭ އިދާރާތަކުން ވަނީ ހަނދާންކޮށްދީފަ އެވެ.\nއޮސްޓްރޭލިއާގައި މިދިޔަ ޖޫން މަހާއި މި އަހަރުގެ މެއި މަހާ ދޭތެރޭ ރޯވި އަލިފާންގަނޑުތައް 24 މިލިއަން ހެކްޓަރަށް ފެތުރި، 3،000އަށް ވުރެ ގިނަ ގެ އަނދާ ހުލިވި އެވެ. އަދި 33 މީހަކު މަރުވެ، ގާތްގަނޑަކަށް އެއް ބިލިއަން ޖަނަވާރުވެސް މަރުވި އެވެ.


24 ކިލޯ މަސްތުވާތަކެތީގެ މައްސަލާގައި ހިމެނޭ2ބިދޭސީއަކު ދޫކޮށްލައި ދިވެއްސަކު ގޭ ބަންދަށް ބަދަލުކޮށްފި\nއަންގާރަ ،1 ޖުލައި 2014 / 15:22\nފުލުހުން ހިންގި މި ޚާއްޞަ އޮޕަރޭޝަންގައި މަސްތުވާތަކެތި ރައްކާކޮށްފައިވަނިކޮށް އަތުލާގަތް ޑިންގީ: މި ޑިންގީން 24 ކިލޯގެ ހެރޮއިން ފެނިފައިވޭ -- ޕޮލިސް ފައިލް ފޮޓޯ\nކަނޑު މަގުން ރާއްޖެ އަށް އެތެރެކުރަން އުޅެނިކޮށް އަތުލައިގަތް 24 ކިލޯ މަސްތުވާތަކެތީގެ މައްސަލާގައި ހިމެނޭ2ބިދޭސީއަކު ދޫކޮށްލައި ދިވެއްސަކު ގޭ ބަންދަށް ބަދަލުކޮށްފިއެވެ.\nއެ މައްސަލައާ ގުޅިގެން ފުލުހުންގެ ބެލުމުގެ ދަށަށް ގެނައި 18 މީހުންގެ ތެރެއިން ވަގުތީ ހައްޔަރަށް ވައްދާފައިވަނީ 15 މީހެކެވެ. އެއީ ބަނގްލަދޭޝްގެ3ރައްޔިތަކާއި4ދިވެއްސެއްގެ އިތުރުން ޕާކިސްތާންގެ 8 މީހެކެވެ. ޕާކިސްތާން މީހުންގެ ތެރެއިން6މީހަކު ފަހުން ވަނީ ދުކޮށްލާފައެވެ. 24 ކިލޯގެ މަސްތުވާތަކެތި އެތެރެކުރުމުގައި އިސްކޮށް ހަރަކާތްތެރި ވެފައިވާ2ދިވެހިންނަކީ މަސްތުވާތަކެތިތީގެ މައްސަލަތަކުގެ ރެކޯޑް އޮންނަ ދެ ދިވެހިންނެވެ.\nމި މީހުންގެ ތެރެއިން ބަނގްލަދޭޝްގެ2ރައްޔިތަކު 2014 ޖޫން 24 ވަނަ ދުވަހު ކޯޓުން ވަނީ ދޫކޮށްލާފައެވެ. އޭގެ އިތުރުން މި މައްސަލާގައި ހިމެނޭ ދިވެއްސެއްގެ ބަލި ހާލަތު ހުރިގޮތުން ހަމަ އެ ދުވަހު ގޭ ބަންދަން ވަނީ ބަދަލުކޮށްފައެވެ. ގޭ ބަންދަށް ބަދަލުކުރި މީހަކީ ކުރިން ހިނގި އަލިފާނުގެ ހާދިސާއެއްގައި ހަށިގަނޑުގެ 45 އިންސައްތަ ފިހިފައިވުމުގެ ސަބަބުން ސިއްހީ މައްސަލަތައް ކުރިމަތިވާ މީހެކެވެ.\nމި މައްސަލާގައި ހިމެނޭ ދިވެއްސެއްގެ ބަންދުގެ މުއްދަތަށް މިއަދު7ދުވަސް ވަނީ އިތުރު ކޮށްފައެވެ. އޭގެ އިތުރުން3ދިވެއްސަކާއި ބަނގްލަދޭޝް މީހެއްގެ ބަންދުގެ މުއްދަތު މި ޖުލައި4ވަނަ ދުވަހު ހަމަވާނެއެވެ. މި މައްސަލާގައި ހިމެނޭ ޕާކިސްތާން2މީހުން ޑީޕޯޓް ކުރުމަށް ކޯޓުން ވަނީ އަންގާފައެވެ.\nމަސްތުވާތަކެތީގެ މި ބޮޑު އޮޕަރޭޝަނަކީ ޑްރަގް އިންޓެލިޖެންސާއި ޑްރަގް އެންފޯސްމަންޓް ޑިޕާރޓްމަންޓް ގުޅިގެން ހިންގި އޮޕަރޭޝަނެކެވެ. މި އޮޕަރޭޝަންގައި އަތުލައިގަތް 24 ކިލޯގެ މަސްތުވާތަކެއްޗަކީ މި ފަހުގެ ތާރީޚެއްގައި ފުލުހުން ހިންގި ޑްރަގް އޮޕަރޭޝަނެއްގައި އަތުލައިގަތް އެންމެ ބޮޑު ޢަދަދުގެ މަސްތުވާތަކެެއްޗެވެ. މިތަކެތި ދިވެހިރާއްޖެއަށް އެތެރެކުރަން މަސައްކަތް ކޮށްފައިވަނީ ޑިންގީއެއްގައި ފޮރުވައިގެން ހޮރްމޯޒް ނަމަކަށް ކިޔައި އީރާނުގެ ބޯޓަކުންނެވެ. މަސްތުވާތަކެއްޗާ ޙަވާލުވުމަށް ވައިލެޓް ނަމަކަށް ކިޔާ ދޯންޏެއް ރާއްޖޭގެ އިޤްތިޞާދީ ސަރަހައްދުން ބޭރަށް ދެ ފަހަރެއްގެ މަތިން ދަތުރުކޮށްފައިވެއެވެ. މި ތަކެތި އަތުލައިގަތުމަށް ހިންގި އޮޕަރޭޝަންގައި ފުލުހުންވަނީ ގިނަ ދުވަސްތަކެއް ކަނޑުމަތީ ހޭދަކޮށް ގިބަ ޤުރުބާނީތަކެއް ވެފައެވެ.\nމި އޮޕަރޭޝަންގައި އަތުލައިގަތް މަސްތުވާތަކެތީގެ މަގުމަތީ އަގު 100 މިލިޔަން ރުފިޔާއަށް އަރާނެކަމަށް ބެލެވެއެވެ.\nމި މައްސަލާގައި ހައްޔަރުކުރި މީހުންގެ ތެރޭގައި ފުލުހަކުވެސް ހިމެނެއެވެ.


Villi Mu'assasaa Cup ge partner akah VSports - vNews.mv\nވިލި މުއައްސަސާ ކަޕުގެ ޕާޓްނަރަކަށް ހަމަޖެއްސި ވީ ސްޕޯޓްސްއާއެކު ބޭއްވި ސޮއިކުރުމުގެ ރަސްމިއްޔާތުގެ ތެރެއިން-- ވީ ފޮޓޯ: ޝުރާއު\nވިލި މުއައްސަސާ ކަޕުގެ ޕާޓްނަރަކަށް ވީސްޕޯޓްސް\nއިސްމާޢީލް ޝާހު Male' | 04 November 2019, 19:20\nމާލޭގެ ފަސްވަނަ އަވަށް ކަމަށްވާ ވިލިމާލޭގައި ޤާއިމުވެފައި ތިބި މުއައްސަސާތަކުގެ މެދުގައި ކުރިޔަށްގެންދާ "ވިލި މުއައްސަސާ ކަޕް 2019" ގެ ޕާޓްނަރަކަށް ވީސްޕޯޓްސް ހަމަޖައްސާ އެއްބަސްވުމުގައި ސޮއިކޮށްފިއެވެ.\nވީޓީވީގައި ބޭއްވި ސޮއިކުރުމުގެ ރަސްމިއްޔާތުގައި ވިލި މުއައްސަސާ ކަޕުގެ ފަރާތުން ސޮއިކުރެއްވީ މުބާރާތް އިންތިޒާމުކުރާ އެމްޓީސީސީގެ ވިލިމާލެ ފެރީ ޔުނިޓުގެ ފަރާތުން މުބާރާތުގެ އޮގަނައިޒިން ކޮމެޓީގެ މެމްބަރު އަމާން މުހައްމަދެވެ. ވީސްޕޯޓްސްގެ ފަރާތުން ސޮއިކުރެއްވީ އިސްމާއީލް ޝާހު އެވެ.\nމި އެއްބަސްވުމުގެ ދަށުން މުބާރާތް ހުޅުވުމުގެ ރަސްމިއްޔާތުގެ އިތުރުން ފައިނަލް މެޗާއި ނިންމުމުގެ ރަސްމިއްޔާތު ވީސްޕޯޓްސް މެދުވެރިކޮށް ވަގުތުން ގެނެސްދޭނެ އެވެ. އެގޮތުން ވީސްޕޯޓްސް ފޭސްބުކް ޕޭޖު މެދުވެރިކޮށް ވަގުތުން ފެނުމުގެ އިތުރަށް، ވީނިއުސް އޮންލައިންގެ ވީޑިއޯ އޮން ޑިމާންޓް ޕްލެޓްފޯމް މެދުވެރިކޮށް މެޗު ފެންނާނެއެވެ.\nއެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން-- ވީ ފޮޓޯ: ޝުރާއު\nމިއަހަރުގެ މުބާރާތުގައި ޖުމްލަ 8 ޓީމެއް ވާދަކުރެއެވެ. ދެ ގްރޫޕަކަށް ބަހާލައިގެން ކުރިޔަށްދާ މި މުބާރާތުގެ ގްރޫޕް އޭ ގައި ހިމެނެނީ ވިލިމާލެ ޕޮލިސް، އެމްޑަބްލިއުއެސްސީ، ވިލިޖޯލި އަދި އެމްއާރްސީސީ ކޯސްޓްގާޑްއެވެ. ގްރޫޕް ބީގައި ހިމެނެނީ މޯލްޑިވްސް ގޭސް، ކްލަބް ވެމްކޯ، ސްޓެލްކޯ އަދި ކްލަބް އެމްޓީސީސީއެވެ.\nސޮއިކުރުމަށްފަހު ވާހަކަދައްކަމުން މުބާރާތުގެ ކޮމިޓީ މެމްބަރު ފާތިމަތު ރިޝްފާ ބުނީ މި މުބާރާތް އިންތިޒާމުކުރުގައި މައިގަނޑު ގޮތެއްގައި ހަރަކާތްތެރިވަނީ ކަނބަލުން ކަމަށާއި މިއީ ބޮޑު ކާމިޔާބެއް ކަމަށެވެ. އަދި މިއަހަރުގެ މުބާރާތަކީ ކާމިޔާބު މުބާރާތެއްގެ ގޮތުގައި ހެދުމަށް ގިނަ މަސައްކަތްތަކެއް ކުރާނެކަމަށްވެސް ރިޝްފާ ބުންޏެވެ.\nމުބާރާތުގެ އޮގަނައިޒިން ކޮމެޓީގެ ފަރާތުން ރިޝްފާ -- ވީ ފޮޓޯ: ޝުރާއު\nމުބާރާތުގެ ފުރަތަމަ މެޗުގައި މިމަހުގެ7ވަނަ ދުވަހުގެ ރޭ ބައްދަލުކުރާނީ ވިލިމާލެ ޕޮލިސް އާއި އެމްޑަބްލިއުއެސްސީގެ ޓީމެވެ. ދެވަނަ މެޗްގައި ބައްދަލުކުރާނީ މޯލްޑިވްސް ގޭސް އާއި ކްލަބް ވެމްކޯ އެވެ. މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ މިމަހުގެ 17ގައެވެ.\nމުބާރާތުގެ ޗެމްޕިއަން ޓީމަށް މިއަހަރު ދިނުމަށް ހަމަޖެހިފައިވަނީ 15000 ރުފިޔާއެވެ. އަދި ރަނަރަޕް ޓީމަށް ދިނުމަށް ހަމަޖެހިފައިވަނީ 5000 ރުފިޔާއެވެ. މީގެއިތުރުން މުބާރާތުގެ ފެއާޕްލޭ ޓީމާއި މުބާރާތުގެ އެންމެ މޮޅު ފަސް ކުޅުންތެރިނާއި އެންމެ ގިނަ ގޯލް ޖެހި ކުޅުންތެރިޔާގެ އިތުރުން ކޮންމެ މެޗެއްގެ ވެސް އެންމެ މޮޅު ކުޅުންތެރިޔާ ހޮވާނެއެވެ.\nމިއީ ވިލި މުއައްސަސާ ކަޕް ބާއްވާ ތިންވަނަ އަހަރެވެ. މިދިޔަ އަހަރު ބޭއްވި މުބާރާތުގެ ޗެމްޕިއަންކަން ހޯދީ ވިލިމާލޭ ކުޑަކުދިންގެ ހިޔާ އެވެ. އެ ޓީމު ޗެމްޕިއަންކަން ހޯދީ ފައިނަލުގައި އެމްޓީސީސީ ބަލިކޮށްގެންނެވެ. އެންމެ ފުރަތަމަ 2017 ވަނަ އަހަރުގެ މުބާރާތް ކާމިޔާބުކޮށްފައިވަނީ މޯލްޑިވް ގޭސް އެވެ.\nވިލި މުއައްސަސާ ކަޕްގެ ޓައިޓަލް ސްޕޮންސަރަކީ މިދިޔަ ދެ އަހަރުގެ މުބާރާތުގެވެސް ޓައިޓަލް ސްޕޮންސަރު ސުޒުކީ މެރިންއެވެ. މީޑިއާ ޕާޓްނަރަކީ ވަންއޮންލައިން އެވެ. އޮންލައިން މީޑިޔާ ޕާޓްނަރަކީ ބޯޅަ އެމްވީއެވެ. ސަޕޯޓިން ޕާޓްނަރަކަށް ހަމަޖައްސާފައިވަނީ ގާޑަން ބްރީޒެވެ. މުބާރާތުގެ އެންޓަޓެއިންމަންޓް ޕާޓްނަރަކަށް ހަމަޖައްސާފައިވަނީ ބިދަބިންއެވެ. އެ މުބާރާތުގެ އޮފިޝަލް އިވެންޓްސް ޕާޓްނަރަކަށް ހަމަޖައްސާފައިވަނީ ސައިޓް އެންޑް ސައުންޑްސްއެވެ. އޮފިޝަލް ފޮޓޯގްރަފީ ޕާޓްނަރަކަށް ހަމަޖައްސާފައިވަނީ އިމޭޖަސް އެވެ. އަދި ބެވަރޭޖް ޕާޓްރަނަކީ ކޮކާކޯލާ އެވެ.\nފުޓްސަލް ކުޅިވަރު ވިލި މުއައްސަސާ ކަޕް


މައިމީހާ، ދަރިފުޅަށް ކުރާ ރަހުމަށް ވުރެ ބޮޑަށް، ﷲތަޢާލާ، އަޅުތަކުންގެ މައްޗަށް ރަހުމްވެ ވޮޑިގަންނަވާ: ހުތުބާ – Dhen.mv\nޢާލިމް އަބްދުއްލަތީފް May 28, 2021 - 1:03 pm\nއަޅުގަނޑުމެން އެންމެންނަކީ ވެސް މުސްލިމުންނެވެ. އަޅުގަނޑުމެން އަޅުކަން ކުރަނީ ﷲ ތަޢާލާގެ ހަޒްރަތަށެވެ. ކަންކަމުގައި މަދަދަށް އެދެނީ އެކަލާނގެ ހަޒްރަތުންނެވެ. އެކަލާނގެ އިރާދަފުޅާ ލައިގެން މެނުވީ އެއްވެސް ކަމެއް ނުވާނެ ކަން އަޅުގަނޑުމެން ގަބޫލު ކުރަމެވެ. އަދި ޝަރީކު ކުރުމަކީ ބޮޑުވެގެންވާ ފާފައެއް ކަން އަޅުގަނޑުމެން ދަންނަމުއެވެ. މިއަދުގެ ހުކުރު ޚުތުބާގައި އަލިއަޅުވާލައިފައިވާ މައުޟޫއު އަކީ "ހައްޤު ގޮތުގައި ﷲއަށް ވަކީލު ކުރުން" މިއެވެ.\nވަކީލުކުރުން ހައްޤު ގޮތުގައި ﷲ ސުބްހާނަހޫ ވަތަޢާލާއަށް ވަކީލު ކުރުމަކީ މުއުމިން އަޅުތަކުންގެ މަތިވެރި ސިފައެއް ކަމުގައި ހުތުބާގައި ބުނެފައިވެއެވެ. އަދި އެއީ ޔަގީންކަމުގެ އެންމެ މަތީ ދަރަޖަ ކަމަށާއި ކުއްތަންވެގެންވާ މީހުންގެ މަތިވެރި ޝަރަފެއް ކަމަށް ވެސް ހުތުބާގައި ބުނެފައިވެއެވެ.\nހުތުބާގައި އިތުރަށް ބުނެފައި ވަނީ މުއުމިނުންނަކީ އެއްވެސް ހާލެއްގައި މާތްﷲއަށް ޝަރީކު ކުރާނޭ ބައެއް ނޫން ކަމަށެވެ. އަދި އެހެން ފަރާތްތަކުން މަދަދަށް އެދޭނޭ ބައެއް ވެސް ނޫން ކަމަށެވެ.\nމީގެ އިތުރުން ހައްޤު ގޮތުގައި މާތްﷲއަށް ވަކީލުކުރާ މީހަކު ރަމަލުޖެހުމާއި، ފާލު ބެލުމާއި، އަތް ބެލުމާއި ތަވީދު އެޅުން ފަދަ ޝިރުކުގެ އަމަލުތަކުން އެއްކިބާ ވާނެ ކަމުގައި ވެސް ޚުތުބާގައި ފާހަގަ ކޮށްފައިވެއެވެ. އަދި ﷲ ތަޢާލާ މިންވަރު ކުރެއްވި ކަމެއް ފިޔަވައި ނުވާނޭ ކަން ހިތުގެ އަޑިން ގަބޫލު ކުރާނޭ ކަމަށް ވެސް ހުތުބާގައިވެއެވެ.\n"އަޅުގަނޑުމެންގެ މައްޗަށް ވާޖިބުވެގެންވަނީ އަޅުގަނޑުމެންގެ ދިރިއުޅުމުގެ ހުރިހާ ކަމެއްގައި ވެސް ސަބަބުތަކުގައި ހިފައިގެން، ﷲ ސުބުހާނަހޫ ވަތަޢާލާއަށް ބަރޯސާ ވުމެވެ. މިއަދު އަޅުގަނޑުމެންނަށް މެދުވެރިފައިވާ ކޮވިޑް-19ގެ ހާލަތުން އަރައިގަނެވެން އޮތީ، ކަމާބެހޭ ފަރާތްތަކުން އަންގާ އެންގުންތަކަށް އިހްތިރާމް ކޮށްގެންނެވެ. އަތްދޮވުމާއި ގައިދުރުކަން ބެހެއްޓުމާއި ތަންތަނަށް އެއްވެ ނޫޅުމާއި މާސްކު އެޅުން ފަދަ އިރުޝާދު ތަކަށް އަމަލު ކުރުމާއެކު ﷲއަށް ވަކީލު ކޮށްގެންނެވެ." ޚުތުބާގައި އިތުރަށް ބުނެފައިވެއެވެ.\nހުތުބާގައި އިތުރަށް ބުނެފައި ވަނީ ﷲއީ އަޅުތަކުންނަށް އިންތިހާ ދަރަޖައަށް ރަހުމުކުރައްވާ ރަސްކަލާނގެ ކަމަށެވެ. އިންސާނައަށް ﷲ ދެއްވާފައިވާ ނިއުމަތްތަކުގެ ގިނަކަމާއި، ސިއްރާއި ފައުޅުގައި އޭނާއަށް ލައްވާ ރަހުމަތުގެ ބޮޑުކަމުން، އެކަން ބަލައި ހިސާބު ކުރުމަކީ އިންސާނައަށް ކުޅަދާނަ ކަމެއް ނޫން ކަމަށެވެ.\n"މައިމީހާ، އޭނަގެ ތުއްތު ދަރިފުޅަށް ރަހުމުކުރާވަރަށް ވުރެ މާ ބޮޑަށް ﷲ ތަޢާލާ އެކަލާނގެ އަޅުތަކުންނަށް އޯގާތެރިވެ ވޮޑިގަންނަވައެވެ. މި ދުނިޔޭގައި ﷲގެ ރަހުމަތްފުޅު ވަނީ އެންމެހައި އަޅުތަކުންގެ މައްޗަށް އާއްމުވެ ޝާމިލު ވެގްނެނެވެ. އުޑުތަކާއި ބިމުގައި ވާހާ އެއްޗެއް ﷲ އުފައްދަވާފައިވަނީ އެ ތަކެތިން އިންސާނުން ފައިދާ ލިބިގަތުމަށް ޓަކައެވެ." ހުތުބާގައި އިތުރަށް ބުނެފައިވެއެވެ.


ދިގު މުއްދަތެއް ޖަލުގައި ހޭދަކުރެއްވި އަންވަރު އިބްރާހީމް ޖަލުބަންދުން މިނިވަންވެވަޑައިގެންފިއެވެ. އަންވަރަށް މަޢާފް ލިބިވަޑައިގަތީ ކޮނޑުހުޅުގެ އޮޕަރޭޝަނެއް ކުރައްވައިގެން ހޮސްޕިޓަލުގައި އޮންނަވަނިކޮށް މިއަދު ހެނދުނު 11:00 ހައިއިރުއެވެ.\nމިއަދަކީ ހޮސްޕިޓަލުން ދޫކޮށްލަން ހަމަޖެހިފައި އޮތް ދުވަސްކަމަށްވުމުން މާފް ލިބިވަޑައިގަތުމާއިއެކު އަންވަރު ވަޑައިގަތީ ގެކޮޅަށެވެ.\nހޮސްޕިޓަލުން ނުކުމެވަޑައިގެންނެވިއިރު ގިނަ އަދަދެއްގެ މީހުން އެމަނިކުފާނުގެ އިންތިޒާރުގައި ތިއްބެވެ. ނޫސްވެރިންވެސް ތިއްބެވެ. ނަމަވެސް އެއްވެސް ބަސްފުޅެއް ވިދާޅެއް ނުވެއެވެ. ހަމައެކަނި ކުރެއްވެވި ކަމަކީ ހިނިތުންވެވަޑައިގެން ހުންނަވައި ކަންކަން ދަނީ ރަނގަޅުވަމުންކަން ބަޔާންކުރައްވައި އިނގިލިފުޅުން އިޝާރާތް ކުރެއްވުމެވެ.\nނަމަވެސް އަންވަރު އިބްރާހީމް ވަނީ މީޑިއާއަށް މައުލޫމާތު ދެއްވައިފައެވެ. އަންވަރު ވިދާޅުވީ މިވަގުތު މަޑުކޮށްލައްވާނީ އާއިލާއާއިއެކު ގޭގައި ކަމަށާއި ސަރުކާރުގެ މަޤާމެއް އަދާކުރައްވާނީ ތަންކޮޅެއް ފަހުން ކަމަށެވެ.


India in handhan fonuvi lander halaakeh nuvey | Mihaaru\nވިކްރަމް ލޭންޑާ ހަނދަށް ތިރިކުރާ މަންޒަރު އިންޑިއާގެ ސައެންސްވެރިން ހުކުރު ދުވަހުގެ ރޭ މޮނިޓާ ކުރަނީ. --ފޮޓޯ:އޭޝިއާ ނިއުސް\nއިންޑިއާ އިން ހަނދަށް ފޮނުވި ލޭންޑާ ހަލާކެއް ނުވޭ\n10 ސެޕްޓެމްބަރ 2019 - 13:32 16 comments\nބެންގަލޫރު (ސެޕްޓެމްބަރު 10) - މިދިޔަ ހުކުރު ދުވަހުގެ ރޭ ދަންވަރު ހަނދަށް ތިރިކުރަނިކޮށް މުވާސަލާތީ ގުޅުން ކެނޑުނު އިންޑިއާގެ ޖައްވީ އުޅަނދު ޗަންދުރަޔާން-2 ގެ ވިކްރަމް މޮޑިއުލް ހަނދުގެ ސަތަހައިގައި އޮތީ "އެކައްޗެއްގެ ގޮތުގައި" ކަމަށާއި އެ ލޭންޑާ ހަލާކު ނުވާ ކަމަށް އިންޑިއަން ސްޕޭސް ރިސާޗް އޮގަނައިޒޭޝަން (އިސްރޯ) އިން ބުނެފި އެވެ.\n"ހަނދުގައި މޮޑިއުލް ޖައްސަން އުޅެނިކޮށް ހާޑް ލޭންޑިން އަކަށް ދިޔައީ. އޯބިޓާގައި ހަރުކޮށްފައިވާ ކެމެރާއިން ފޮނުވާ ފޮޓޯތަކުން އެކަން އެނގޭ. ލޭންޑާ އޮތީ އެކައްޗެއްގެ ގޮތުގައި. އެ ހަލާކުވެގެން ނުދޭ،" އިސްރޯގެ ސީނިއާ އޮފިޝަލަކު ވިދާޅުވި އެވެ.\nއޭނާ ވިދާޅުވީ ލޭންޑާއާ މުވާސަލާތު ކުރެވޭތޯ ވަރަށް ބޮޑަށް މަސައްކަތް ކުރާ ކަމަށާއި އުއްމީދު އަދި ނުގެއްލޭ ކަމަށެވެ.\nޗަންދްރަޔާން-2 ގެ ލޭންޑާ ހުކުރު ދުވަހުގެ ރޭ ހަނދަށް ތިރިކުރަން ދިޔަ އިރު ވެސް ހުރިހާ ކަމެއް ރަނގަޅެވެ. މައްސަލަ ދިމާވީ ހަނދުގެ ސަތަހައާ 2.1 ކިލޯ މީޓަރު (1.3 މޭލު) އަށް ތިރިކުރި ފަހުން ކަމަށް އޮފިޝަލުން ވިދާޅުވި އެވެ.\nޗަންދްރަޔާން-2 އެކުލެވިގެން ވަނީ ލޭންޑާ (ވިކްރަމް) އަދި ރޯވާ (ޕްރަގިއަން) ގެ މައްޗަށެވެ. ލޭންޑާ އާއި ރޯވާގެ މިޝަންގެ މުއްދަތަކީ ގާތްގަނޑަކަށް 14 ދުވަހެވެ.\nއިސްރޯގެ ޗެއާމަން ކޭ. ސިވަން ހޮނިހިރު ދުވަހު ވިދާޅުވީ 14 ދުވަހުގެ ތެރޭގައި ލޭންޑާއާ ގުޅޭތޯ އިސްރޯ އަށް ކުރެވުނު ހުރިހާ މަސައްކަތެއް ކުރާނެ ކަމަށެވެ.\n"ލޭންޑާ ސޮފްޓް-ލޭންޑިއަންއަކަށް ގޮސް ސިސްޓަމްތައް މަސައްކަތް ކުރާ ނަމަ ކޮމިއުނިކޭޝަން ގާއިމް ކުރަން މާއުނދަގުލެއް ނުވާނެ،" އިސްރޯގެ އެހެން އޮފިޝަލަކު ވިދާޅުވި އެވެ. "މުހިންމު ކަމަކީ ލޭންޑާގެ އެންޓަނާތައް ގްރައުންޑް ސްޓޭޝަން ނުވަތަ އޯބިޓާއާ ދިމާވުން."\nހަނދުގެ ދެކުނު ޕޯލަށް ޖައްވީ އުޅަނދު ތިރިކުރާ މަންޒަރު ބައްލަވާލެއްވުމަށް ބޮޑު ވަޒީރު ނަރެންދުރަ މޯދީ ވެސް ވަނީ ހުކުރު ދުވަހުގެ ރޭ ބެންގަލޫރުގައި ހުންނަ ޖައްވީ ސެންޓަރަށް ވަޑައިގެންފަ އެވެ.\nހަނދުގެ ސަތަހައިގައި ވިކްރަމް އޮތް ތަން ފާހަގަކުރެވިފައިވާ ކަމަށް ސިވަން ވަނީ ވިދާޅުވެފަ އެވެ


BarahanaaFilm Ufahdhaa Kamah Bune Shilpa Shetty Ge Firimeeha Hayyaru Koffi - Vaguthu\nބަރަހަނާ ފިލްމު އުފައްދާ ކަމަށް ބުނެ ޝިލްޕާ ޝެޓީގެ ފިރިމީހާ ހައްޔަރުކޮށްފި\nބަރަހަނާ ވީޑިއޯ އުފައްދާ ކަމަށް ތުހުމަތު ކުރެވިގެން ބޮލީވުޑްގެ ފިލްމީ ތަރި ޝިލްޕާ ޝެޓީގެ ފިރިމީހާ އަދި މަޝްހޫރު ވިޔަފާރިވެރިޔާ ރާޖް ކުންދްރާ ހައްޔަރުކޮށްފިއެވެ.\nމުމްބާއީ ކްރައިމް ބްރާންޗުން ނެރުނު ބަޔާނެއްގައި ބުނީ ރާޖް ކުންދްރާ ހައްޔަރު ކުރީ ބަރަހަނާ ފިލްމުތައް އުފެއްދުމާއި އެޕްލިކޭޝަންތަކުގައި ޕަބްލިޝްކުރުމުގައި ބައިވެރިވެފައިވާ ކަމަށް ތުހުމަތުކުރެވިގެން ކަމަށެވެ.\nމުމްބައި ޕޮލިސް ކޮމިޝަނަރު ހެމަންތް ނަގްރެލް އާ ހަވާލަދީ ނެރެފައިވާ ބަޔާނުގައި ބުނީ ވިޔަފާރިވެރިޔާ ރާޖް ކުންދްރާ ހައްޔަރުކުރި މި އަހަރުގެ ފެބްރުއަރީ މަހު ފުލުހަށް ހުށައެޅި ބަރަހަނާ ފިލްމު އުފައްދާ މައްސަލައަކާ ގުޅިގެން ކަމަށެވެ. އަދި ރާޖް ކުންދްރާގެ މައްޗަށް ކުރެވޭ ތުހުމަތުތަކަށް ބޭނުންވާ ހެކިތައްވެސް ފުލުހުންގެ އަތުގައި ހުރިހަކަމަށް ފުލުހުން ބުނެފައި ވެއެވެ.\nއިންޑިއާގެ މުމްބައީ ފުލުހުން ދަނީ މި މައްސަލަ އިތުރަށް ތަހުގީގު ކުރަމުންނެވެ.\nރާޖް ކުންދްރާގެ މައްޗަށް މީގެކުރިން ވެސް އަންހެނެއްގެ ނަންބަރު އެޕްލިކޭޝްންތަކުގައި ލީކު ކުރި މައްސަލައެއް ފުލުހުންނަށް ހުށަހެޅިއެވެ. އެ މައްސަލަ ފުލުހަށް ހުށައަޅާފައި ވަނީ 2020 ވަނަ އަހަރުގެ ފެބްރުއްރީ މަހު އެކްޓަރު ޕޫނަމް ޕާންޑޭއެވެ.\nމި މައްސަލަ ފެންމަތިވުމުން ގިނަ ބައެއްގެ ފާޑުކިޔުންތައް ރާޖް ކުންދްރާ އަށް އަމާޒުވެފައިވާއިރު ޝިލްޕާގެ ފަރާތުން މިއަށް އެއްވެސް ރައްދެއް ދީފައި ނުވާކަން ފާހަގަ ކުރެވެއެވެ.\nޝިލްޕާ ޝެޓީ އާއި ރާޖް ކުންދްރާ ކައިވެނިކޮށްފައި ވަނީ 2009 ވަނަ އަހަރުއެވެ. އެ ކައިވެންޏަށް މިހާރު ވަނީ ދެ ކުދިންވެސް ލިބިފައެވެ.\nރާޖް ކުންދްރާ މައްސަލަ:"މަޖުބޫރުކޮށް، އިންޒާރުދީ ރޭޕްކޮށް ވީޑިއޯ ކުރޭ"


Mohamed Rasheed - Majlis Election 2019 Coverage\nފުވައްމުލަކު ހޯދަޑު އަވަށަށް އުފަން މުހައްމަދު ރަޝީދު (ދޮންބެ) އަކީ ރާއްޖޭގެ ރިޒޯޓް ކޮންސްޓްރަކްޝަން ދާއިރާގައި ވަރަށް މަޝްހޫރު ނަމެކެވެ. ދިރިއުޅުމަށްޓަކައި ކޮންސްޓްރަކްޝަން ވިޔަފާރީގައި މަސައްކަތް ކުރައްވާ ރަޝީދު ތައުލީމު ހާސިލްކުރެއްވީ ފުވައްމުލަކުންނާއި މާލޭގެ އެމްއީއެސް އިންނެވެ. އެކި އުމުރުގެ މީހުންނާއި އޮންނަ ގާތް ގުޅުމުގެ ސަބަބުން ގިނަ މީހުން އޭނާއަށް އާންމު ނަމެއްގެ ގޮތުގައި ކިޔައި އުޅެނީ "ދޮންބެ" އެވެ.\nސިޔާސީ ޕާޓީތަކަށް ފުރުސަތު ލިބުމުގެ ކުރިން ވެސް ދޮންބެ އަކީ އުފަން ރަށް ފުވައްމުލަކުގައި ސިޔާސީ ކަންކަމުގައި މަސައްކަތް ކުރައްވަމުން ގެންދެވި ބޭފުޅެކެވެ. އާ ގާނޫނުއަސާސީއާ އެކު، 2008 ގައި، "ބަދަލަކަށް" ބޭނުންވެ ރާއްޖޭގެ ރައްޔިތުން ނިންމި ނިންމުގައި ދޮންބެ ބުރަ މަސައްކަތްތަކެއް ފުވައްމުލަކުގައި ކުރެއްވި އެވެ. އޭގެ ފަހުން ބާއްވާ ކޮންމެ އިންތިޚާބެއްގައި، އަމަލީ ގޮތުން ކެމްޕޭންތަކުގައި ބައިވެރިވުމުގެ އިތުރަށް އިސްލާހީ އެކި ހަރަކާތްތަކުގައި އެކި ގޮތްގޮތުން އޭނާގެ އެހީ އޮވެ އެވެ.\nޒުވާން އުމުރުން ފެށިގެން ވެސް ކުޅިވަރު ކުޅުމާއި ކުޅިވަރު މުބާރާތްތައް އިންތިޒާމުކޮށް ހިންގެވުމަކީ ދޮންބެގެ ބޮޑު ޝައުގެކެވެ. އެގޮތުން ރަށު ފެންވަރުގަ އާއި ގައުމީ ފެންވަރުގައި ބޮޑެތި ކާމީޔާބީތަކެއް ހޯދި ފުވައްމުލަކަށް ނިސްބަތްވާ "ސީ ކުއީން" ވޮލީ ޓީމު ހިންގެވުމުގައި އެންމެ އިސްކޮށް އުޅުއްވީ އޭނާ އެވެ. މީގެ އިތުރުން ވެސް ރަށުގައި ބާއްވާ އިޖުތިމާއީ އެކި ހަރަކާތްތަކަށް ދޮންބެގެ އެހީތެރިކަން ބޮޑެވެ.\n"އިއްޒަތްތެރި މެންބަރަކަށް ވުމުގެ ބަދަލުގައި ރައްޔިތުން ތަމްސީލުކުރާ، ރައްޔިތުންގެ ހަގީގީ މެންބަރަކަށް ވާނަން،" ދޮންބެ ވިދާޅުވި އެވެ.\n"ގައުމުގެ އާއްމު މަސްލަހަތު ހިފެހެއްޓުމާ އެކީ ދާއިރާގެ ރައްޔިތުންގެ ކުރިއެރުމަށް މަސައްކަތް ކެރުން ފިޔަވާ އެއްވެސް ކަމެއް ނުކުރާނަން."\nMDP Ungoofaaru Dhaairaa View Profile


Ronaldinho Eh Match Gai 23 Landu Jehikan Ingeytha? - Vaguthu\n2 މަސް ކުރިން ( ޑިސެމްބަރު 11, 2020 )\nދުނިޔޭގައި އުފެދުނު އެންމެ ހުނަރުވެރި އަދި އެންމެ ގިނަ ބައެއްގެ ލޯބި ހޯދި ފުޓުބޯޅަ ކުޅުންތެރިޔާ ކަމުގައިވާ ބްރެޒިލްގެ ކުރީގެ މަޝްހޫރު ފުޓުބޯޅަ ކުޅުންތެރިޔާ ރޮނާލްޑީނިއޯ އަކީ އެތައް ގޮތަކުން ފުޓުބޯޅައިގެ ދިގު ތާރީހުން ޖާގަ ހޯދާފައިވާ ކުޅުންތެރިއެކެވެ.\nއޭނާގެ ހިނިތުންވުމުގެ ސަބަބުންނާއި ފުޓުބޯޅަ ކުޅުމުގައި ގެންގުޅޭ ތަފާތު އުކުޅުތަކުގެ ސަބަބުން އޭނާ ކުޅޭ ޓީމްތަކާއި އެންމެ ވާދަވެރި އެހެން ޓީމްތަކުގެ ސަޕޯޓަރުންގެ ލޯބި ވެސް އޭނާ ވަނީ ހޯދައިފައެވެ.\nޓީނޭޖް އުމުރުފުރައިން ފެށިގެން ވެސް ފުޓުބޯޅައިގެ ދުނިޔޭގައި ވިދާލާ މީޑިއާތަކުގެ ސަމާލުކަން ހޯދާފައިވާ ރޮނާލްޑޯ ވަނީ އެއް މެޗުގައި 23 ލަނޑު ވެސް ކާމިޔާބުކޮށްފައެވެ. އުމުރުން 13 އަހަރުގައި އޭނާ ކުޅެ ދިން ޓީމް މެޗެއްގައި 23 ލަނޑު ކާމިޔާބުކުރި އިރު އެ ޓީމުގެ ހުރިހާ ލަނޑެއްވެސް މެޗުގައި ޖަހާފައިވަނީ އޭނާއެވެ. ރޮނާލްޑީނިއޯގެ ހުނަރުވެރިކަމަށް ގިނަބައެއްގެ ސަމާލުކަން އައިސްފައިވަނީ އެހާ ހިސާބުންނެވެ.\nފުޓުބޯޅައިގެ ވަކިވަކި ކުޅުންތެރިންނަށްދޭ އެންމެ ޝަރަފުވެރި އެއް އެވޯޑް ކަމުގައިވާ ބެލަންޑޯ އެވޯޑްވެސް ހާސިލްކޮށްފައިވާ ރޮނާލްޑީނިއޯގެ ކެރިއަރަކީ އޭނާގެ ހުރި ހުނަރުވެރި ކަމަށް ބަލާ ކުރު ކެރިއަރެކެވެ. ޕާޓީ ކުރުމާއި މަސްތުވާތަކެތި ބޭނުންކުރާލެއް ގިނަވެ ފިޓްނަސްއަށް އަސަރުކުރުުމުގެ ސަބަބުން ރޮނާލްޑީނިއޯގެ ކުރިއަރަށް އުންމީދުކުރަމުން ދިޔަ އެތައް ބަޔަކަށް ވަނީ މާޔޫސްކަން ގެނުވައިފައެވެ.\nމިއަހަރު ތެރޭގައި ޕެރެގުއާއިއަށް ވަގު ޕާސްޕޯޓެއް ބޭނުންކުރަން އުޅުމުގެ ތެރޭގައި ރޮނާލްޑީނިއޯ ވަނީ ހައްޔަރުވެސް ކޮށްފައެވެ. ނަމަވެސް އޭނާ ޖަލުގައި ހޭދަކުރި ދުވަސްވަރު ޕެރެގުއާއިގެ ޖަލު ބަލަހައްޓާ ފަރާތްތަކުން ވެސް އަދި ސަރުކާރުން ވެސް އޭނާއާ މެދު ކަންތައް ކުރީ ވަރަށް ރަނގަޅަށް ކަމަށް އޭނާވަނީ ބުނެފައެވެ. އަދި ޖަލުގައި ބޭއްވި މުބާރާތެއްގައި އޭނާ ވަނީ މުބާރާތުގެ މޮޅު ކުޅުންތެރިޔާގެ މަގާމުވެސް ހޯދާފައެވެ.\nހާލުގަ ޖެހިދާނެ ކަމަށް ދުވަހަކު ވެސް ހީ ނުކުރަން: ރޮނާލްޑީނިއޯ


Leyge pressure mahchah dheytha? Miothy baeh hallu!\nލޭގެ ޕްރެޝަރު މައްޗަށް ދޭތަ؟ މިއޮތީ ބައެއް ޙައްލު!\nލޭގެ ޕްރެޝަރު މަތިވުމަކީ ދުނިޔޭގެ އެތައް މިލިއަން މީހުންނަށް ކުރިމަތިވާ ޞިއްޙީ މައްސަލައެކެވެ.\nކަސްރަތު ކުރުން: ދުޅަހެޔޮ ޞިއްޙަތެއްގައި ހުރުމަށްޓަކައި ގަވާއިދުން ކަސްރަތު ކުރުމަކީ ކޮންމެ މީހަކަށްވެސް ކުރެވިދާނެ ވަރަށް މުހިންމު ކަމެކެވެ. ލޭގެ ޕްރެޝަރު ދަށްކުރުމަށްޓަކައިވެސް ގަވާއިދުން ކަސްރަތު ކުރުމުގެ މުހިންމުކަން ބޮޑެވެ.\nސޯޑިއަމް މަދުކުރުން: ގިނަ ދިރާސާތަކުން ހާމަވާ ގޮތުގައި، ހަށިގަނޑަށް ސޯޑިއަމް އެތެރެ ކުރުން ގިނަ ކުރުމަކީ ލޭގެ ޕްރެޝަރު މަތިވާ ކަމެކެވެ. ލޭގެ ޕްރެޝަރު ދަށް ކުރުމަށް ނޫނަސް، ލޮނު ގިނަ، އަދި ތައްޔާރީ ކާނާ ގިނައިން ކެއުމަކީ ޞިއްޙަތަށް ގެއްލުން ދެނިވި ކަމެއް ކަމަށް ޞިއްހީ މާހިރުން ބުނެއެވެ.\nޕޮޓޭސިއަމް ހިމެނޭ ކާނާ ކެއުން އިތުރު ކުރުން: ލޭގެ ޕްރެޝަރު މަތިވުމުގެ މައްސަލަ ދިމާވާ މީހުންނަށް ޕޮޓޭސިއަމް ގިނަ ކާނާ ކެއުމަށް ޞިއްޙީ މާހިރުން ލަފާދެއެވެ. އެގޮތުން ފެހިކަން ގަދަ ފަތާއި، މެލަން، ދޮންކެޔޮ، އެވޮކާޑޯ، އަލުވި، ޓޮމާޓޯ އަދި ޔޯގަޓް ހިމެނެއެވެ.\nދުންފަތުގެ އިސްތިއުމާލު ކުރުން ހުއްޓާލުން: ދުންފަތުގެ އިސްތިއުމާލު ކުރުމަކީ އެއްވެސް ހާލެއްގައި ތިބާގެ ޞިއްޙަތަށް ފައިދާއެއް ލިބޭނެ ކަމެއް ނޫނެވެ. ވަކިން ޚާއްޞަކޮށް، ލޭގެ ޕްރެޝަރު މަތިވުމުގެ މައްސަލައެއް ދިމާވާނަމަ، މިކަން އަވަހަށް ހުއްޓައިލުން ބުއްދިވެރިއެެވެ.


Nasheed ge aadheyss: Airport elhumuge vaahaka nudhakkaa! | Mihaaru\n10 ނޮވެމްބަރ 2018 - 11:19 115 comments\nހއ. ދިއްދޫގެ އެމްޑީޕީ އޮފީސް ހުޅުއްވައި ދެއްވުމަށް ފަހު ސުވާލުކުރަން ފުރުސަތު ހުޅުވާލެއްވުމުން ރަށު މީހަކު ނަޝީދާ ކުރެއްވި ސުވާލަކީ ދިއްދޫގައި އެއާޕޯޓެއް އެޅުމުގެ ވިސްނުން ކޯލިޝަންގެ ސަރުކާރުން ގެންގުޅޭތޯ އެވެ. މި ރަށުން ހަނިމާދުއަށް ދަތުރުކުރުމުގެ އަގު ބޮޑުވުމާއި މޯލްޑިވިއަންގެ ފްލައިޓް ޓިކެޓުގެ އަގު ވެސް ބޮޑުކަން އޭނާ ފާހަގަކުރި އެވެ.\nއެ ސުވާލަށް ޖަވާބު ދެއްވަން ފައްޓަވަމުން ނަޝީދު ވިދާޅުވީ މަގާމަކަށް ކުރިމަތިލައްވައިގެން ނޫޅުއްވާތީ ވަރަށް ސާފުކޮށް އެ ވާހަކަ ދެއްކެވިދާނެ ކަމަށެވެ.\nއެގޮތުން ފްލައިޓް ދަތުރުތަކަށް ކުރަން ޖެހޭ ހޭދަ ބޮޑުވުމުން ޓިކެޓުގެ އަގު ބޮޑުވާ ކަމަށާއި އެވަރުގެ ހޭދައެއް ކުރާނެ ތަނަވަސްކަން އެބަ ހުރިތޯ ސުވާލު ކުރެއްވި އެވެ. އެހެންކަމުން އެއާޕޯޓުތައް އިތުރު ކުރުމުގެ ބަދަލުގައި ރަނގަޅު ގޮތަކީ ރަނގަޅު، ހަލުވި، އަގުހެޔޮ ފެރީގެ ނިޒާމެއް ގާއިމްކުރުން ކަމަށް ވިދާޅުވި އެވެ.\n"އެއާޕޯޓެއް އަޅައިގެން އިގްތިސާދީ ފައިދާއެއް މި ލިބެނީ އޭގެ ވިޔަފާރީގެ އުސޫލު ދެކޮޅު ޖެހުނީމާ. އަޅުގަނޑުގެ އަމާޒަކީ 50ރ. – 100ރ. އަށް މި ރަށުން ރޭގަނޑު ފުރައިގެން ހެނދުނު މާލެ ދެވުން،" ނަޝީދު ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ވީހާވެސް ކައިރީގައި އެއާޕޯޓެއް ބާއްވަން މީހުން އެދުނަސް އެއީ ތަރައްގީގެ ރަނގަޅު ތަސައްވަރެއް ނޫނެވެ. ސިޔާސީ މަންފާ ހޯދަން އެއާޕޯޓްތައް އަޅައިދޭނެ ކަމުގެ ވައުދުވާ ކަމަށާއި އެކަމަކު އެއީ ހަގީގަތެއް ނޫން ކަމަށް ވެސް ނަޝީދު ވިދާޅުވި އެވެ.\nމިސާލެއްގެ ގޮތުން ދެއްކެވީ ރިޔާސީ އިންތިޚާބުގެ ފަހު ދުވަސްކޮޅު ވެލާނާ އިންޓަނޭޝަނަލް އެއާޕޯޓުގައި އެއާބަސްގެ އޭ380 މަރުކާގެ ފްލައިޓް ޖެއްސުމެވެ. ރައީސް އަބްދުﷲ ޔާމީން ހީފުޅުކުރެއްވީ އެކަމުން ދިވެހިން ހެއްލޭނެ ކަމަށް ކަމަށް ނަޝީދު ވިދާޅުވި އެވެ. އަދި ރައްޔިތުން އެވަރަށް "ވާވައްދައި އޮޅުވާލަން" ނުވާނެ ކަމަށް ވެސް ވިދާޅުވި އެވެ.\nރައީސް ޔާމީންގެ ކެމްޕޭންގެ ބައެއް ކަމަށް ހިމަނައިގެން، ވެލާނާ އިންޓަނޭޝަނަލް އެއާޕޯޓަށް ފުރަތަމަ ފަހަރަށް، ދުނިޔޭގެ ކޮމާޝަލް އެންމެ ބޮޑު މަތިންދާބޯޓު ޖެއްސީ، އެތަނުގައި ހެދި އާ ރަންވޭއަށެވެ. އާ ރަންވޭ ރަސްމީކޮށް އަދި ނުހުޅަވަ އެވެ. އެކަމަކު އެއީ ޓޫރިޒަމަށް ބިނާވެފައި އޮތް ރާއްޖެއަށް ވަރަށް މުހިންމު މަޝްރޫއެއް ކަމަށް، އެމްއޭސީއެލް އާއި ޓޫރިޒަމް ދާއިރާގެ ތަޖުރިބާކާރުން ވެސް އެއްބަސްވެ އެވެ.\nވީއައިއޭއަށް އޭ380 މަރުކާގެ ބޯޓުފަހަރުގެ ޝެޑިއުލް ދަތުރުތައް ފެށޭވަރުވާނީ އާ ޓާމިނަލްގެ މަސައްކަތް ނިމުމުންނެވެ.\nނަޝީދު ވިދާޅުވި ގޮތުގައި އެއާޕޯޓްތައް އަޅަން ދެކޮޅުނުޖެހޭ ހަރަދުތައް ކުރީމައި އެފައިސާ އަނބުރާ ދައްކަން ޓެކްސް އާއި އެހެނިހެން ގޮތްގޮތުން ހޯދަން ޖެހެނީ ރައްޔިތުންގެ އަތުންނެވެ. އެހެންކަމުން އޭގެ ބުރަ އުފުލަން ޖެހޭ ބަޔަކީ ރައްޔިތުން ކަމަށް ވެސް ވިދާޅުވި އެވެ.\nނަޝީދުގެ ތިން އަހަރުގެ ވެރިކަމުގައި އިސްކަންދިނީ ކަނޑު ދަތުރުފަތުގެ ނިޒާމަކަށެވެ. އެގޮތުން ހުރިހާ އަތޮޅެއްގައި ޝެޑިއުލް ފެރީގެ ނިޒާމެއް ގާއިމްކުރި އެވެ.\nއިތުރު ލިޔުންތައް ރައީސް މުހައްމަދު ނަޝީދު ދަތުރުފަތުރު ޕަބްލިކް ޓްރާންސްޕޯޓް ހއ. ދިއްދޫ އެމްޑީޕީ ވައިގެ ދަތުރުފަތުރު ކަނޑުދަތުރުފަތުރު


Fuvahmulakugai handball training camp eh fahtaifi - AO News\nފުވައްމުލަކުގައި ހޭންޑްބޯލް ޓްރެއިނިންގް ކޭމްޕެއް ފަށައިފި\nފުވައްމުލައް ސިޓީގެ ޒުވާނުންތަކެއް އިސްނަގައިގެން ފުވައްމުލަކުގައި7ދުވަހުގެ ހޭންޑްބޯލް ޓްރެއިނިންގް ކޭމްޕެއް މިއަދު އެ ސިޓީގައި ފައްޓައިފިއެވެ.\nފަސްޓް ޑިވިޝަންގައި ހޭންޑްބޯޅަ ކުޅެފައިވާ ފުވައްމުލަކުގެ ދެ ޒުވާނުން އިސްނަގައިގެން ފެށި މި ޓްރެއިނިންގް ކޭމްޕުގެ ބައިވެރިންގެ ތެރޭގައި ހިމެނެނީ 12 ފިރިހެން ބައިވެރިން، 40 އަންހެން ބައިވެރިން އަދި 15 ކުޑަކުދިންނެވެ. ކޭމްޕުގައި އަންހެން، ފިރިހެން ވަކިން ޓްރެއިން ކޮށްދެމުން އަންނަ އިރު ބައިވެރިވެފައިވާ ކުޑަކުދިންނަށް ކޯސް ހިންގަނީ އެކުދިންގެ އުމުރުފުރާއާއި ގުޅޭ ގޮތަށް ވަރަށް ރައްޓެހި މާހައުލެއްގައެވެ.\nފުވައްމުލަކު ފުނާޑު ދަނޑުގައި ކުރިއަށްގެންދާ މި ކޭމްޕު ރާވާ ހިންގުމުގައި އުޅޭ އަދި ޓްރެއިނަރެއްގެ ގޮތުގައިވެސް މަސައްކަތް ކުރަމުން އަންނަ އަބްދުﷲ އަޒީމް، ޓިންޓިން ބުނެފައިވަނީ ކޭމްޕުގެ މައިގަނޑު މަގުސަދަކީ ފުވައްމުލަކުގައި ހޭންޑްބޯޅަ ތަޢާރަފުކޮށް އެ ކުޅިވަރު ކުޅޭ ގިނަ ކުޅުންތެރިންތަކެއް އުފެއްދުން ކަމަށެވެ. އެގޮތުން މި ކޭމްޕުގައި ކުދިންނަށް ހޭންޑްބޯޅަ ކުޅުމުގެ ބޭސިކް ހުނަރުތަކާއި ގަވައިދުތައް ދަސްކޮށްދެވޭނެ ކަމަށްވެސް ޓިންޓިން ވަނީ ފާހަގަކޮށްފައެވެ. މީގެ އިތުރުން މި ޓްރެއިނިންގް ކޭމްޕު މިއީ ހޭންޑް ބޯޅަ ކުޅޭ ރަނގަޅު ކުޅުންތެރިންތަކެއް އުފެއްދުމުގެ ފުރަތަމަ މަރުހަލާކަމަށްވެސް ޓިންޓިން ވަނީ ފާހަގަކޮށްފައެވެ.\nދާދި ފަހުން ފުވައްމުލަކުގައި ކަނބަލުންގެ ހޭންޑްބޯލް ޗެލެންޖް 2020ގެ ނަމުގައި ހޭންޑް ބޯޅަ މުބާރާތެއް ބޭއްވިގެން ގޮސްފައިވާއިރު މުބާރާތުގައިވަނީ ޖުމުލަ7ޓީމަކުން ބައިވެރިވެފައެވެ. މި މުބާރާތުގައި ފުވައްމުލަކުގެ ޒުވާނުންގެ މޮޅު އަދި ވާދަވެރި ކުޅުމެއް ފެނިގެން ގޮސްފައިވާއިރު މި ޓްރެއިނިންގް ކޭމްޕުގައި ޓްރެއިނަރުންގެ ގޮތުގައި މަސައްކަތް ކުރަމުން އަންނަނީވެސް އެ މުބާރާތުގައި ބައިވެރިވި ޓީމުތަކުގެ ކޯޗުން ކަން ފާހަގަކޮށްލެވެއެވެ.\nހޭންޑްބޯލް ޓްރެއިނިންގް ކޭމްޕްއަބްދުﷲ އަޒީމްފުވައްމުލައް ސިޓީ


SunOnline: Salma aai Quran gai vaa reethi vaahakathah 27\nސަލްމާއާއި ގުރްއާނުގައިވާ ރީތި ވާހަކަތައް 27\nއިޔާޒު ނަސީމް 20 May 2020, 16:12\n"ދަރިފުޅާ ނައިރާ! ދަރިފުޅުގެ ހާލު ކިހިނެއް؟" ރާބިޙު އޭނާގެ އަންހެން ދަރިފުޅު ނައިރާއަށް ބުންޏެވެ.\n"އެންމެ ރަނގަޅު ހާލުގައި ބައްޕާ!" ނައިރާ ޖަވާބު ދިނެވެ.\n"އަދި ކިރިޔާތަ ހަނދާން ވީ އަތްނބަކު ހުންނަ ކަން." ރާބިޙުގެ އަންހެނުން ބުންޏެވެ.\n"ބައްޕައަށް އެހީތެރި ވުމުގައި ވަގުތުކޮޅެއް ހޭދަ ވީ. އެހެން ވެ ލަސް ވީ." ރާބިޙު ބުންޏެވެ.\n"ދެން އަހަރެމެންނޯ؟" ރާބިޙުގެ އަންހެނުން ބުންޏެވެ.\n"މަންމާ! ބައްޕަ އެ އައީ މަސައްކަތުން. އެހެރީ ވަރުބަލި ވެފައި. އަދި ޔަގީނުން ވެސް އެއްވެސް އެއްޗެއް ނުކައި އެހެރީ." ނައިރާ ބުންޏެވެ.\n"އޫނ. ކާ ތަކެތި ތައްޔާރު ކުރުމަށް އެއްޗެހި ގަންނާނެ ފައިސާ އެބަ ހުރި ތަ ގޭގައި؟" ރާބިޙުގެ އަންހެނުން ބުންޏެވެ.\n"އަހަރެން ބަނޑުހައެއް ނޫން. އަހަރެން ހަމައެކަނި ބޭނުން ވަނީ ވަރުބަލި ފިލުވައިލާން." ރާބިޙު ބުންޏެވެ.\n"އަޅުގަނޑު މި ދަނީ ބައްޕަ އޮށޯންނަ ތަން ރީތި ކޮށްލާން." ނައިރާ ބުންޏެވެ.\n"ރާބިޙު! އަޑު އަހާ ބަލަ! ކޮންމެ ދުވަހަކު ވެސް ވަރަށް މަދު ވަގުތު ކޮޅަކު ނޫނީ އަހަރެމެންނަކަށް ކަލޭ ނުފެނޭ. ކަލޭގެ މައިފުނަގެއާއި މި ގެއާ މިހިރީ އެއް މަގެއްގެ ދެ ފަރާތުގައި." ރާބިޙުގެ އަންހެނުން ބުންޏެވެ.\n"އަހަރެން މިހާރު އެތައް ފަހަރަކު ބުނެފިން، އަހަރެންގެ މަންމައާއި ބައްޕަ ބެލެހެއްޓުމަކީ އަހަރެންގެ ހަޔާތުގެ އެންމެ މުހިއްމު ކަންތައް ކަމުގައި. ވީމާ މި ކަމުގައި އަހަންނަށް އެހީތެރި ވުމަކީ އަހަރެންގެ އަންހެނުންގެ ހައިސިއްޔަތުން ކަލޭގެ ވެސް މަސްއޫލިއްޔަތެއް. މަންމައާއި ބައްޕައަށް ކޮށްދޭ ކަމަކާއި އަހަރެން އަހަރެންގެ ދަރިފުޅަށް ނުވަތަ އަނބިމީހާއަށް ކޮށްދޭން ޖެހޭ ކަމަކާ އަޅައި ނުކިޔޭނެ. ކޮންމެ ކަމަކީ ވަކި ކަމެއް. ކޮންމެ ކަމަކީ ވެސް އަހަރެން ކުރާން ޖެހޭ ކަމެއް. އެންމެ ފުރަތަމައަށް އިސްކަން ދޭން ޖެހެނީ މަތިކޮޅާއި ދަރިކޮޅުގެ ލެޔަށް. އޭގެ ފަހުގައި އާއިލީ އެހެން ގުޅުންތަކާއި އެކުވެރީން އަންނާނީ. އަހަންނަކީ މައިންބަފައިންގެ ލޭ. ނައިރާއަކީ އަހަރެންގެ ލޭ. ތިޔައީ އަހަރެންގެ އަންހެނުން. އަހަރެންގެ ވާޖިބުތައް އަދާ ކުރުމުގައި އެހީތެރިކަން އަހަރެން ބޭނުމޭ ބުނަނީ ކޮންމެހެން ކަމެއް ކޮށްދޭށޭ ބުނުމަކަށް ނޫން. ތިޔަ ޝަކުވާތައް ނުކުރާށޭ ބުނާން." ރާބިޙު ބުންޏެވެ.\n"އާނ! އަހަރެން މީ ޝަކުވާ ކުރާ މީހާ. އަހަރެން މީ ނުބައި މީހާ." ރާބިޙުގެ އަންހެނުން އޭނާގެ އާދައިގެ މަތީން ފަތިވަރު ދަމައިލިއެވެ.\n"އަހަރެން ކައިވެނި ކުރާ ވާހަކަ ދެއްކުމާ އެކު މަންމަ ބުނި ތިމަންނަ ފޫހިފިލުވާލަ ދޭނޭ ޅީދަރިއަކު އަންނާތީ ވަރަށް އުފާވެއޭ. އެކަމަކު އަހަރެންގެ ބައްޕަ އަހަރެން ވަކީން އެއް ފަރާތަކަށް ގެންގޮސްފައި ބުނި، ޚަބަރުދާރޭ! ފިރިހެން ދަރިއެއްގެ މަންމައާއި އޭނާގެ އަނބިމީހާ، އެއް ފުރާޅެއްގެ ދަށުގައި ތިން ދުވަހަށް ވުރެ ގިނަ ދުވަހު ބޭތިއްބުން ހުއްދައެއް ނޫނޭ. އެއީ ފިތުނައަށް ހުޅުވޭ ދޮރެކޭ. ފިތުނައަށް ދޮރު ހުޅުވުމަކީ މީހަކު މެރުމަށް ވުރެ ވެސް ނުބައި ކަމެކޭ. ކިތައްމެ ރަނގަޅު ދެ އަންހެނަކަށް ވެސް މައްސަލަ ނުޖެހި ނޫޅެވޭނެޔޭ. އަންހެން ދަރިއަކާއި އޭނާގެ މަންމައާ ޖެހޭ މައްސަލަތައް ހައްލުވެދާނެޔޭ. އެހެނަސް ފިރިހެން ކުއްޖާގެ މަންމައާއި އޭނާގެ އަނބިމީހާއާ ދެމެދު ޖެހޭ މައްސަލައެއްގެ ހުޅުގަނޑު އެއިން އެކަކު ކަށްވަޅަށް ގޮސްފުމަށް ދާން ދެން ނުނިވޭނެޔޭ. ވީމާ އަމިއްލަ ގެއެއް އެޅުމަށް ފަހު ނޫނީ ކައިވެނި ނުކުރާށޭ. ނޫނީ ގެއެއް އެޅޭން ދެން އަންހެން ކުއްޖާގެ މައިފުނަގޭގައި އުޅޭށޭ. އަހަރެން އެ ނަސޭހަތް ގަބޫލު ކުރިން. އަހަރެންގެ ބައެއް ރަހުމަތްތެރީންނަށް އެ އުޅެނީ އެމީހުންގެ މަންމައާއި އަނބިމީހާއާ ދެ މީހުންގެ އަރައިރުމުގެ ތެރޭގައި ތާށިވެ އެކަމުން ސަލާމަތް ނުވެވިގެން." ރާބިޙު ބުންޏެވެ.\n"ތިޔައީ ވެސް ނަސީބެއް. އެކަނި އިންނާން ވިޔަސް މި ގޭގައި ވެއްޖެއްޔާ އަހަރެން ބޭނުން ގޮތަކަށް ކަންކަން ކުރެވޭ. ކަލޭގެ މަންމައާއި ބައްޕަ އުޅޭ ގޭގައި ނަމަ އަހަރެން ފިޔަވަޅު ވެސް އަޅާން ޖެހޭނީ ކަލޭގެ މަންމަ އެދޭ ގޮތަށް. އަޑު އަހާން ޖެހޭނީ ކަލޭގެ ބައްޕަގެ މޮޔަ އަނގަ ތެޅުންތައް." ރާބިޙުގެ އަންހެނުން ކިޔަމުން ދިޔައެެވެ.\n"އަހަންނަށް ރަނގަޅީ އަހަރެންނަށް އިވޭ ހިސާބުގައި އަހަރެންގެ މަންމައާއި ބައްޕަގެ އުނި ވާހަކަ ނުދެއްކިއްޔާ. އެ ކަމުން އަހަންނަށް ވަރަށް އަސަރު ކުރޭ. އަހަރެމެންގެ ދަރީންގެ ހެޔޮކަން އަހަރެމެން ބޭނުމިއްޔާ، އަހަރެމެން ޖެހޭނެ އެ ކުދީންނަށް ނަމޫނާއެއްގެ ގޮތުން އަހަރެމެންގެ މައިންބަފައިންނަށް ހެޔޮކޮށް ހިތާން. އަހަރެމެން ދެ މީހުން ދެބަސްވެ ޒުވާބު ކުރާ އަޑު އިވުމަކީ ނައިރާއަށް ހިތާމަ ލިބޭނެ ކަމެއް. އޭގެ ސަބަބުން ދިރިއުޅުމާ މެދު މާޔޫސްވެ އޭނާގެ އުފާވެރިކަން ގެއްލިގެން ހިނގައިދާނެ." ރާބިޙު ބުންޏެވެ. އެހެން ބުނެފައި ރާބިޙު ގެއިން ނުކުތީ ވަރުބަލި ފިލުވައިލާން އޮށޯންނާން އުޅެފައި އެކަން ވެސް ނުކޮށެވެ.\n"ރާބިޙު އައިތަ؟ އޭނާ ދިޔައީ އަހަންނަށް ނުވެސް ފެނިތަ؟" ރާބިޙުގެ ބައްޕަ ސަލްމާނު ބުންޏެވެ.\n"ނޫން. އަދިއެއް ނާދޭ. އެ ކުއްޖާފުޅު ހުންނަނީ މަސައްކަތް ކޮށްކޮށް ވަރުބަލި ވެފަ. އެހެން ހުރެފަ އައިސް އަހަރެމެންނަށް ކާންބޯން ދީ އަހަރެމެންނަށް ނުވެފަައި ހުންނަ ކަންކަން ކޮށް ދޭނެ. އެކަމުގައި އެއްވެސް ވަރަކަށް ފަރުވާ ކުޑައެއް ނުކުރޭ." ރާބިޙުގެ މަންމަ ޢަތީޤާ ބުންޏެވެ. "ވާހަކަ ދައްކަދައްކާ އޮވެފައި އެއްކަލަ ހެން ނިދީ ދޯ؟" ޢަތީޤާ އެހެން ބުނި އިރު ސަލްމާނުގެ ގުގުރީގެ އަޑު އިވެއެވެ.\n"އަހަރެންގެ ވެސް ނިދި އަތުވެއްޖެ. އަހަރެމެން އަވަހަށް ނިދުމުން އަހަރެމެންގެ ދަރިފުޅަށް ވެސް އިތުރު ބުރައެއް ނުޖެހޭނެ." ރާބިޙުގެ މަންމަ ޢަތީޤާ އަމިއްލަ ނަފްސަށް ބުންޏެވެ.\nއޭގެ އިިރުކޮޅެއް ފަހުން ރާބިޙު އައިސް ދޮރުން ވަނެވެ.\n"އައްސަލާމު ޢަލައިކުމާ......." އެ ހިސާބަށް ބުނެވުުނު އިރަށް މަންމައާއި ބައްޕަ ނިދާފައި ތިބި ތަން ރާބިޙަށް ފެނުމުން އޭނާގެ އަޑު މަޑު ކުރިއެވެ.\n"މަންމައަށް ވެސް އޮތީ ނިދިފަ. ވީމާ މަންމައާއި ބައްޕަ ހޭލާން ދެން އަހަރެން އިންތިޒާރުގައި މަޑު ކުރާނީ. މަންމައާއި ބައްޕައަށް ކާން ދީފައި ނޫނީ އަހަރެން އަހަރެންގެ އަހުލުންގެ ކައިރިއަކަށް ވެސް ނުދާނަން." ރާބިޙު އަމިއްލަ ނަފްސަށް ބުންޏެވެ.\nރާބިޙު އޭނާގެ މަންމައާއި ބައްޕަ ހޭލުމުގެ އިންތިޒާރުގައި ހުއްޓާ އޭނާގެ ދަރިފުޅު ނައިރާ އައިސް އެ ގެއަށް ވަނެވެ. އަދި ބުންޏެވެ. "ބައްޕާ! ބައްޕަ ލަސް ވެގެން. މި ގޭގައި އުޅޭ ތޯ ބަލާން އަޅުގަނޑު މި އައީ. ވަރަށް ބޮޑަށް ބަނޑުހައި ވެގެން. އަޅުގަނޑު ބޭނުން ކިރުފޮދެއް."\nދަރިފުޅާ! ކެތްކޮށްލާ! ދަރިފުޅުގެ މާމައާއި ކާފައަށް ބޯން ދީފައި ނޫނީ ބައްޕައަކަށް ދަރިފުޅަށް ވެސް ނުދެވޭނެ. އެއީ ބައްޕަ އަމިއްލަ ނަފްސަށް ހިފައިފައިވާ އަހުދެއް." ރާބިޙު ބުންޏެވެ.\n"ބައްޕާ! އަހަންނަކަށް ކެތެއް ނުކުރެވޭނެ. އެހެން ވެގެން އެކަނި މި ގެއަށް މި އައީ ވެސް. މަންމަ ބުނުއްވީ ގޭގައި އެއްވެސް އެއްޗެއް ނެތޭ." ނައިރާއަށް ހުރީ ރޮވިފައެވެ.\n"ދަރިފުޅަކީ ބައްޕައަށް އިމްތިހާނެއް ކަމުގައި ނުލައްވާށި! ދަރިފުޅު ދޭ ގެއަށް. ގޮޮސް އޮށޯވެލާ. މާމައާއި ކާފަ ހޭލީމާ ކިރު ބޯން ދީފައި ބައްޕަ ދާނަން." ރާބިޙު އޭނާގެ ދަރިފުޅުގެ ބޮޮލުގައި ފިރުމާލަމުން ބުންޏެވެ.\nއެއްވެސް ބޮޑާ ހޭކުމެއް ނެތި ބައްޕަގެ ބަސް އަހައިގެން ނައިރާ މާމަމެންގެ ގެއިން ނުކުތެވެ.\nމަންމައާއި ބައްޕައަށް ހޭ ނުލެވޭތީ ރާބިޙު އިންތިޒާރުގައި އިންނަ ތާ ކިތައްމެ އިރެކެވެ. އެމީހުންނަށް ހޭ ލެވުުނީ ފުރިހަމަ ނިންޖަކުން ނިދުމަށް ފަހުގައެވެ.\n"ދަރިފުޅާ ރާބިޙު! މިއަދު ހެނދުނު ހެނދުނާ އައީ ކީއް ކުރަން؟ އިއްޔެ އިރު އޮއްސުނު އިރު ނާދެެވުނީ މާ ތަ؟" ރާބިޙުގެ މަންމަ ޢަތީޤާ އެހިއެވެ.\n"ބާއްޖަވެރި ހެނދުނެއް މަންމާ! ބާއްޖަވެރި ހެނދުނެއް ބައްޕާ! އަވަހަށް ކިރު ހިއްޕަވާ! އުފާވެރިކަމާއި ފުރިހަމަ ސިއްހަތު ލިއްބައިދޭ އެއްޗެއް ކަމުގައި ލައްވާށި!" ރާބިޙު ބުންޏެވެ.\n"ޔަގީން! އަހަރެމެންގެ ދަރިފުޅު ނުވެސް ނިދައި އެ ކިރު އެތި ހިފައިގެން މިތާ މުޅި ރޭގަނޑުު އެ ހޭދަ ކުރީ." ރާބިޙުގެ މަންމަ ބުންޏެވެ.\n"ކީއްވެ ދަރިފުޅުގެ ގެއަށް ދަރިފުޅު ނިދާން ނުދިޔައީ." ރާބިޙުގެ ބައްޕަ ސަލްމާނު އެހިއެވެ.\n"އަހަރެމެންނަށް ޓަކައި ތިޔަ އުފުލާ ބުރައަށް ﷲ ހެޔޮ ޖަޒާ ދެއްވާށި! ދަރިފުޅަށް ﷲ ބަރަކާތް ލައްވާށި!" ރާބިޙުގެ މަންމައަށް އުފަލުން ގޮސް ރޮވުނެވެ.\n"މަންމާ! ބުރަވެގެން އަހަރެން އެއްވެސް އެއްޗެކޭ ނުބުނަމެއް ނު." ރާބިޙު ބުންޏެވެ.\n"ދަރިފުޅު ނުބުންޏަސް މަންމައަށް އެނގޭ ދަރިފުޅު ތިހިރީ ނުނިދައި ކަން. އަދި ދަރިފުޅު ތި ކިރު އެތި ތަނެއްގައި ބަހައްޓާ ވެސް ނުލައި ހިފައިގެން މުޅި ރޭގަނޑު ތިޔަ އިނީ މި އެނދުގެ ކައިރީގައި ކަން." ރާބިޙުގެ މަންމަ ބުންޏެވެ.\n"ދަރިފުޅު ތިޔަ ހުރިހާ ބުރައެއް ތިޔަ އުފުލަނީ ހަމަ އަހަރެމެންގެ ހިތްހަމަ ޖެއްސުމަށް ޓަކައި ތަ؟ ﷲ މިއަޅާގެ ދަރިފުޅަށް ހެޔޮ ޖަޒާ ދެއްވާށި!" ރާބިޙުގެ ބައްޕަ ބުންޏެވެ.\n"ޔާ ރަޙްމާނު! ޔާ ރަޙީމު! މި އަޅާގެ މައިންބަފައިންނަށް ޚިދުމަތް ކުރުމުގައި މި އަޅާ ކުރި އެ އަމަލަކީ އިބަ އިލާހަށް ޓަކައި އިހުލާސްތެރިކަމާ އެކު ކުރި އަމަލެއް ކަމުގައި ވާ ނަމަ، އެ އަމަލުގެ ސަބަބުން އަޅަމެންނަށް ރަހުމަތް ލައްވައި އަހަރެމެންނަށް ދިމާވެފައިވާ މުސީބާތް ފިއްލަވައި ފާނދޭ! އިބަ އިލާހު ފިޔަވައި އެހެން އިލާހަކު ނުވޭ!" ރާބިޙު ދުޢާ ކުރިއެވެ.


Idhikolhun Adhaalathah: Rangalhu "Loti Eh" Nulibenees Thi Sarukaaru Therein Nikumey - Vaguthu\nއިދިކޮޅުން އަދާލަތަށް: ރަނގަޅު "ލޮޓިއެއް" ނުލިބެނީސް ތި ސަރުކާރު ތެރެއިން ނިކުމޭ\nސަރުކާރު ހިންގާ މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އާއި، އެ ޕާޓީގެ ލާދީނީ ފިކުރާއި ދެކޮޅަށް ތިއްބެވި ހުރިހާ ބޭފުޅުން އިދިކޮޅު ޕްރޮގްރެސިވް ކޯލިޝަން އާއި ގުޅިވަޑައިގަތުމަށް މަހިބަދޫ ދާއިރާގެ މެންބަރު އަހްމަދު ޠާރިޤު (ޓޮމް) ގޮވާލައްވައިފިއެވެ.\nޓޮމް މިގޮތަށް ގޮވާލާފައި ވަނީ، ޕީޕަލްސް ނޭޝަނަލް ކޮންގްރެސް (ޕީއެންސީ) އާއި ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އިން ރޭ، ރައްޔިތުންގެ މަޖިލީހުގައި އޭނާ ތަމްސީލުކުރައްވާ އދ. މަހިބަދޫގައި ބޭއްވި ޖަލްސާގައި ބައިވެރިވެވަޑައިގެން ވާހަކަ ކައްދަވަމުންނެވެ.\nރޭގެ ޖަލްސާގައި ޓޮމް ވިދާޅުވީ، އަދާލަތު ޕާޓީގެ ރައީސް، އަދި މިހާރުގެ ހޯމް މިނިސްޓަރ އަށާއި، މަޝްހޫރު ދީނީ އިލްމުވެރިން ކަމަށްވާ ޑރ. މުޙައްމަދު އިޔާޒް އާއި ޝައިޚް އަލީ ޒައިދުމެން ފަދަ ބޭފުޅުންނަށް، އެބޭފުޅުންގެ ބަހާއި ދީނީ އިލްމުވެރިންގެ ބަސް މި ސަރުކާރުންނާއި ރައީސް އިބްރާހީމް މުޙައްމަދު ސޯލިހު ނާއްސަވާނެކަން މިހާރު އެނގިލައްވާނެ ކަމަށެވެ.\nއެހެންކަމުން އިދިކޮޅު ކޯލިޝަނުން އެދެނީ، ރާއްޖޭގައި މިހާރު އޮތް ލާދީނީ ފިކުރު، މި ޤައުމުން ނައްތާލުމަށް ހުރިހާ ބޭފުޅުންވެސް އެކުގައި އެފަރާތްތަކާއެކު މަސައްކަތް ކުރުމަށް ކަމަށް ޓޮމް ވިދާޅުވިއެވެ.\n"އަދި އަޅުގަނޑު އެދެނީ އަދާލަތު ޕާޓީއަށްވެސް ރަނގަޅު ލޮޓިއެއް ދިނުމުގެ ކުރިން ތި ސަރުކާރުގެ ތެރެއިން ނިކުންނަން." ޓޮމް ވިދާޅުވިއެވެ.\nރޭގެ ޖަލްސާގައި ޓޮމް ވަނީ، ޕްރޮގްރެސިވް ކޯލިޝަން ދޫކޮށް ދާދި ފަހުން ޖުމްހޫރީ ޕާޓީ (ޖޭޕީ) އާއި ގުޅިވަޑައިގަތް ބޭފުޅުންވެސް އަލުން އިދިކޮޅު ފަރާތްތަކާއި ގުޅިވަޑައިގަތުމަށް އެދިފައެވެ. އަދި ހަމަ އެހެންމެ، ކުރީގެ ޑިފެންސް މިނިސްޓަރު ކާނަލް (ރިޓަޔާޑް) މުހައްމަދު ނާޒިމް އާއި ކުރީގެ ހޯމް މިނިސްޓަރ އުމަރު ނަސީރުމެން ފަދަ ބޭފުޅުންވެސް، އިދިކޮޅު ކޯލިޝަނާއި ގުޅިވަޑައިގެން ކުރިޔަށް އޮތް ރިޔާސީ އިންތިޚާބު ކާމިޔާބު ކުރުމުގެ މަސައްކަތް ފެށުމަށް ދަޢުވަތު އަރުވާ ކަމަށް ޓޮމް ވިދާޅުވިއެވެ.\n"ރިޔާސީ އިންތިޚާބުގައި ވާދަކުރުމުގެ ހަމަހަމަ ފުރުސަތުތަކެއް މި ޕާޓީގައި އޮންނާނެ. އަޅުގަނޑު ގަބޫލުކުރާ އެއީ އުމަރު ނަސީރު ވިޔަސް އަދި ކާނާލް ނާޒިމް ވިޔަސް އަދި އަޅުގަނޑުމެންގެ އަޚް، ޑރ. ޖަމީލްވެސް އަޅުގަނޑުމެންގެ ޕާޓީގެ އެތެރޭގަ އޮންނަ އިންތިޚާބުތަކުގަ ވާދަކޮށް އެ ފުރުސަތު ހުރިހާ ބޭފުޅުންނަށް އޮންނާނެ." ޓޮމް ވިދާޅުވިއެވެ.\nޓޮމް ވިދާޅުވީ، ޕްރޮގްރެސިވް ކޯލިޝަންގެ އާންމު މެމްބަރުންގެ ތާޢީދު ހޯދައި ޕާޓީ އާއި އެކު ގަދަޔަށް މަސައްކަތް ކުރުމުން، އެ ޕާޓީގެ އާންމު މެމްބަރުން އެކަން ބަލައިގަންނާނެ ކަމަށާއި، އެކަން ޑރ. ޖަމީލަށް މިހާރު އެނގިވަޑައިގަންނަވާނެ ކަމަށެވެ. ނަމަވެސް މާފަހުން އޮޑިޔަށް އަންނައިރު ލައްވާލާނީ ކޮންމެވެސް އެހެން ހިސާބަކުން ކަމަށާއި، މިވަގުތު އައިސިއްކަމަށްވާނަމަ އޮޑީގެ ރަނގަޅު ހިސާބެއްގަ ހިފަހައްޓާލެވިދާނެ ކަމަށް ޤަބޫލުކުރައްވާ ކަމަށް ޓޮމް ވިދާޅުވިއެވެ.\n"އަޅުގަނޑުމެން އެދެނީ އެމްޑީޕީގެ ލާދީނީ ފިކުރާއި ދެކޮޅަށް ތިއްބެވި ހުރިހާ ބޭފުޅުން މި ޕްލެޓްފޯމަސް ވަޑައިގަތުމަށް" ޓޮމް ވިދާޅުވިއެވެ.\nޕްރޮގްރެސިވް ކޯލިޝަނުން ރޭ މަހިބަދޫގައި ބޭއްވި ޖަލްސާއަކީ ޕީޕީއެމްގެ ސަރުކާރު ނިމުމަކަށް އައި ފަހުން އެ ޕާޓީން އަތޮޅުތެރޭގައި ބާއްވާ ފުރަތަމަ ޖަލްސާއެވެ. ޕީޕީއެމް އާއި ޕީއެންސީ އިތުރަށް ވަރުގަދަ ކުރުމުގެ ގޮތުން މިހާރު އެ ޕާޓީގެ އިސް ބޭފުޅުން އަތޮޅުތަކަށް ފަށާފައިވާ ދަތުރުގައި ކުރީގެ ރައީސް، އަބްދުﷲ ޔާމީން އާއި ޕީޕީއެމް/ޕީއެންސީއަށް ނިސްބަތްވެ ވަޑައިގަންނަވާ ރައްޔިތުންގެ މަޖިލީހުގެ މެމްބަރުންނާއި ކުރީގެ ވަޒީރުންނާއި ޕާޓީގެ އިސް ބޭފުޅުން ދަނީ ބައިވެރިވަމުންނެވެ. މީގެ އިތުރުން ކުރީގެ ނައިބު ރައީސް ޑރ. ޖަމީލް އަހުމަދުވެސް މި ދަތުރުފުޅުގައި ދަނީ ބައިވެރިވެ ވަޑައިގަންނަވަމުންނެވެ.\nކަލޯ ޔާމީން ކަމަކުނުދޭ...އެއްވެސް ޗާންސެއް ނެތް އެހެންމީހަކަށް...ޔާމީން ހުރެގެން.\nސެޕްޓެމްބަރު 6, 2019 18:21\nޔާމީން ވަރުގެ ޝަޚްސިއްޔަތެއް ނެތްކަން ކަލެއަށްވެސް އެބައެނގޭތާ.\nސެޕްޓެމްބަރު 6, 2019 19:23\nއެމްޑީޕީ ސެކިއުލަރިސްޓުންނަކައް ޗާންސެއް ނެތް.. އަމިއްލަ އަތް ފައިންއެރި ފަލީހަތްވެއްޖެ.. މިރާއްޖެއަކު ލާދީނީ ވެރިކަން ހިންގާކައް ދުލެއްް ނިކުރެވޭނެ.\nސެޕްޓެމްބަރު 6, 2019 20:36\nނޫން ޓޮމް. އަޅުގަނޑުމެން ބޭނުމެއް ނޫން އެ ޚާއިނުން. އެއީ ފައިސާއަށް ދީން ވިއްކާ ފިތުނަ އުފައްދާ ނުބައި ނުލަފާ ބައެއް. އެބައިމީހުން ކައިރި ކުރާކަށް ނުވާނެ.\nސެޕްޓެމްބަރު 7, 2019 07:49\nތިހެން އެހެންމީހުނާ ދިމަޔަށް ގޮވާއިރު އަދިވެސް ގޭކުދިންކޮޅު އެތިބީ ސިޔާސީގޮތުންްް ހަމަޖެއްސި ވަޒަިފާތަކު އެއްވެސް ޒިންމާއެއްނެތި ސަރުކާރުގެ މުސާރަ ނަގަނަގާ


"Canada ge boduvazeeru" Afghanistan gai kiyanee lava | Mihaaru\n"ކެނެޑާގެ ބޮޑުވަޒީރު" އަފްޣާނިސްތާނުގައި ކިޔަނީ ލަވަ\n16 ޖެނުއަރީ 2019 - 06:37 1 comment\nރައްޔިތުންނަށް ހިދުމަތް ކުރެއްވުމުގައި ސިޔާސީ މަސައްކަތުގައި ޖަސްޓިން އުޅުއްވިޔަސް އަފްޣާންގެ އަބްދުއްސަލާމް މަފުތޫނަކީ ކައިވެނީގެ ހަފުލާތަކުގައި ލަވަ ކިޔައިދީގެން އާމްދަނީ ހޯދާ އާދައިގެ މީހެކެވެ.\nއުމުރުން 29 އަހަރުގެ މި ޒުވާނާ އަށް ކުރިން ނުލިބޭ ވަރުގެ ސަމާލުކަމެއް ލިބުނީ އަފްޣާނުގައި ކުރިއަށް ގެންދާ އެންމެ މަގުބޫލު ޓީވީ ރިއަލިޓީ ލަވަ ޝޯ "އަފްޣާން ސްޓާ" ގައި ވާދަކުރަން ފެށުމާ އެކުގަ އެވެ. އޭގެ ޖަޖަކު ތަކުރާރުކޮށް، މަފުތޫން ޖަސްޓިންއާ ވައްތަރު ކަމަށް ބުނަން ފެށުމުގެ ނަތީޖާއަކީ މުބާރާތް ކާމިޔާބު ކުރަން ވެސް އިތުރު ހިތްވަރެއް މަފުތޫނަށް ލިބުމެވެ.\nއެތައް ބައެއްގެ ލޮލުގައި ވެސް އޭނާ އަޅައިގަނެ، ސޯޝަލް މީޑިއާގައި ވެސް މަފުތޫންގެ ވާހަކަ ދެކެވެނީ އެވެ. ޓްވިޓާގައި ގިނަ ބަޔަކު، ޖަސްޓިން އާއި މަފުތޫންގެ ފޮޓޯ ކޮލާޖްކޮށް، ހަމަ އަސްލު ވެސް ދެ މީހުން ވަރަށް ވައްތަރު ކަމަށް ބުނެ ޝުއޫރު ފާޅު ކުރަނީ އެވެ.\nކުއްލިއަކަަށް މި ލިބުނު ސަމާލުކަމާ އެކު އޭނާ ހުރީ ބަސް ހުއްޓިފަ އެވެ. ބައެއް މީހުން މިހާރު މަފްތޫންއާ އެކު ސެލްފީ ވެސް ނަގަނީ އެވެ.\n"އަހަރެން ނުވެސް ދަންނަން އެ ބުނާ މީހަކު [ޖަސްޓިން ޓްރޫޑޯ]. އަހަންނާ އޭނާއާ ވައްތަރު ކަމަށް ބުނަން ފެށި ފަހުން ސޯޝަލް މީޑިއާ އިން އޭނަގެ ފޮޓޯއެއް ވެސް އަލަށް ފެނުނީ،" އޭއެފްޕީ އަށް މަފުތޫން ބުންޏެވެ.\nއޭނާ ބުނި ގޮތުގައި ލަވަ މުބާރާތް ކާމިޔާބުވެއްޖެ ނަމަ އޭގެ 50 ޕަސެންޓް ހިއްސާއަކީ ކެނެޑާގެ ބޮޑުވަޒީރެވެ. ސަބަބަކީ އެހާ ވަރުގަދަ ޝަހުސިއްޔަތަކާ އޭނާއާ ގުޅުވައިގެން ވާހަކަ ދައްކާތީ ބުރަކޮށް މަސައްކަތް ކުރަން އިތުރު ހިތްވަރެއް ލިބުމެވެ.\nމުބާރާތުގައި ޖަޖްކަން ކުރާ އަފްޣާން ދަރިކޮޅުގެ ކެނެޑާގެ މިއުޒިޝަން ގައިސް އުލްފަތު ބީބީސީ އަށް ބުނީ މަފުތޫންގެ އޭނާގެ ސަމާލުކަން ހޯދީ އޮޑިޝަނަށް ފަހު ހޮވި 12 ބައިވެރިންނާ އެކު ކުރެވުނު މަސައްކަތުގެ ތެރޭގައި ކަމަށެވެ.\n"ސްޓޭޖް މަތިން އޭނާ ފެންނަ ކޮންމެ ފަހަރަކު އަހަންނަށް އަހަރެންގެ ބޮޑުވަޒީރު ފެންނަނީ. ދެން ކޮންމެ ފަހަރު ޖަސްޓިން ޓްރޫޑޯއާ ގުޅުވާފައި އަހަންނަށް ކޮމެންޓް ވެސް ކުރެވެނީ،" އޭނާ ބުންޏެވެ. "ޝޯގެ ހޯސްޓާއި އަހަރެންވެގެން ވަރަށް ގިނަ ފަހަރު އެ ދެ މީހުންް ވައްތަރުކަމުން ޖޯކް ޖަހައި ކޮމެންޓް ކުރަން."\nގައިސް ބުނި ގޮތުގައި ސޯޝަލް މީޑިއާގައި މަފުތޫންގެ ވާހަކަ ވައިރަލްވެ، ހުނަރުވެރި ލަވަކިޔުންތެރިޔާ ސަމާލުކަން ހުއްޓުމަކީ ބޮޑު އުފަލެކެވެ.\nމަފުތޫން ޝޯގައި ލަވަ ކިޔަނީ.\n"ވަރަށް ވެސް ހުނަރުވެރި އޭނަ. އަހަރެން އުންމީދު ވެސް ކުރަން އޭނަ މުބާރާތް ކާމިޔާބު ކުރާނެ ކަމަށް،" އޭނާ ބުންޏެވެ. "އޭނަގެ ވާހަކަ ނުދައްކާ މީހަކާ މިހާރަކު ދިމަލެއް ނުވޭ."\nމަފުތޫން ބުނި ގޮތުގައި އޭނާގެ އަޒުމަކީ ކަށިން ހިތްވަރު ނެރެގެން މުބާރާތުގެ ޓްރޮފީ ހިފައިގެން އުފަން އަވަށަށް ދިއުމެވެ. އަދި މިކަމުގެ ސަބަބުން އޭނާ އަށް ލަވަ ކިޔަން ލިބޭ ފުރުސަތުތައް އިތުރުވެ، އާމްދަނީ ވެސް ރަނގަޅު ވާނެ ކަމުގެ އުންމީދުގައި ހުރި ކަމަށް ބުންޏެވެ.\nމުބާރާތުގެ ފިނާލޭ އޮންނާނީ އަންނަ މާޗް މަހުގެ 21 ގަ އެވެ.\nގައިސް ބުނި ގޮތުގައި ޔަގީނުން ވެސް ދެން މަފުތޫން އަށް އާންމުން ދޭ ވޯޓް ކުރިއަށް ވުރެ މާ ބޮޑަށް ވެސް ގިނަވާނެ އެވެ.\nއެހެންވެ މުބާރާތް ކާމިޔާބު ކުރުމުގެ ފުރުސަތު އޭނާ އަށް ވަކިން ބޮޑު ކަމަށް ވެސް ބުންޏެވެ. "އަފްގާން ސްޓާ" އަކީ އައިޑޮލް ގޮތަށް ބެލުންތެރިންގެ 50 ޕަސަންޓް ވޯޓާއި ޖަޖުންގެ 50 ޕަސަންޓް ވޯޓްގެ ނަތީޖާ އަށް ބުރަވެ ކުރިއަށްދާ ޝޯއެކެވެ.\nމަފުތޫން ބުނި ގޮތުގައި ކެނެޑާގެ ބޮޑުވަޒީރާ އޭނާ ވައްތަރު ކަމަށް ބުނާ ނަމަ އެކަމުން އޭނާ އޮތް ފައިދާ މި ފަހަރު ފެންނަން ވާނެ އެވެ.\n"ދެން މިހާރު އެންމެ ބޮޑަށް އުންމީދު ވެސް ކުރެވެނީ ކެނެޑާގެ ބޮޑުވަޒީރާ ބައްދަލު ކުރެވޭނެ ދުވަހަކަށް." މަފުތޫން ބުންޏެވެ.\nއިތުރު ލިޔުންތައް އަފްޣާނިސްތާން ކެނެޑާ


BML inn rahunakaa nulai viyafaari thakah loan dhenee | Mihaaru\nބީއެމްއެލުން މިއަދު ބޭއްވި ނޫސްވެރިންގެ ބައްދަލުވުން-- ފޮޓޯ: އަހުމަދު އަވްޝަމް އިލިޔާސް/ މިހާރު\n09 މާޗް 2020 - 12:27 15 comments\nބޭންކް އޮފް މޯލްޑިވްސް (ބީއެމްއެލް) އިން ރަހުނަކާ ނުލައި ވިޔަފާރިތަކަށް ހާއްސަ ކޮށްގެން "ވޯކިން ކެޕިޓަލް ފައިނޭންސް ފެސިލިޓީ" މިއަދު ތައާރަފް ކޮށްފި އެވެ.\nއެ ކުންފުނީގައި ބޭއްވި ނިއުސް ބްރީފިންއެއްގައި، މެނޭޖިން ޑިރެކްޓަރު ޓިމް ސޯޔާ ވިދާޅުވީ، މިއީ އެއްވެސް ރަހުނަކާ ނުލައި ރާއްޖޭގައި ދޫކުރާ މިފަދަ ފުރަތަމަ ފައިނޭންސިން ފެސިލިޓީ ކަމަށެވެ.\n"މިއީ ރާއްޖޭގެ ވިޔަފާރިތައް ކުރިއެރުވުމަށް އަޅުގަނޑުމެން ފޯރުކޮށްދެމުން އަންނަ އެހީތެރިކަމުގެ ދަށުން ތައާރަފް ކުރި ފެސިލިޓީއެއް. މިއާ އެކު ވިޔަފާރިތަކަށް ބޭނުންވާ އަދި ފުރިހަމަ ބިޒްނަސް ޕްރޮޑަކްޓް ޕޯޓްފޯލިއެއް މި ވަނީ ގާއިމް ކުރެވިފައި،" ޓިމް ވިދާޅުވި އެވެ.\nއޭނާ ވިދާޅުވި ގޮތުގައި، ވިޔަފާރި ހިންގުމަށް ބޭނުންވާ ފައިސާ އާއި ވިޔަފާރި އިތުރަށް ފުޅާކުރުމަށް ކަނޑައަޅާ ފައިސާ މިހާރު ފަސޭހައިން ލިބޭނެ އެވެ.\nމީގެ އިތުރުން، މިއަދުން ފެށިގެން، ހޯމް ކޮންސްޓްރަކްޝަން ލޯނާއި ފައިނޭންސިންގެ އިކުއިޓީގެ ގޮތުގައި ބަހައްޓަން ޖެހޭ ވަރު 30 ޕަސެންޓުން 20 ޕަސެންޓަށް ވަނީ ކުޑަކޮށްފަ އެވެ.\nކުދި އަދި މެދުފަންތީގެ ވިޔަފާރިތައް އިތުރަށް ފުޅާކޮށް، ވިޔަފާރި ހިންގުމަށް ބޭނުންވާ ފައިސާ ކުރު މުއްދަތެއްގައި ހޯދުމަށް ތިން މިލިއަން ރުފިޔާއާ ހަމަޔަށް މި ފެސިލިޓީގެ ދަށުން ފައިސާ ދޫކުރާނެ އެވެ.\nވޯކިން ކެޕިޓަލް ފައިނޭންސިން މެދުވެރިކޮށް، މިދިޔަ ތިން އަހަރު ހޯދާފައިވާ އެވަރޭޖް ސޭލްސްގެ 20 ޕަސެންޓާ ހަމައަށް ވިޔަފާރިތަކަށް ފައިސާ ލިބޭނެ އެވެ. މި ގޮތަށް ދޫކުރާ ލޯނު އަނބުރާ ދައްކަން ޖެހޭނީ ތިން އަހަރުގެ ތެރޭގަ އެވެ. މި ފެސިލިޓީ ދަށުން ޑިމާންޑް ލޯނާއި އޯވާޑްރާފްޓްސް އާއި ބޭންކް ގެރެންޓީ އާއި ލެޓާ އޮފް ކްރެޑިޓް އަދި ޓްރަސްޓް ރިސީޕްޓް ޑިމާންޑް ލޯނަށް އެދި ހުށަހެޅޭނެ އެވެ.\nވިޔަފާރި ފުޅާ ކުރުމަށް ލުއި ފަސޭހަ ލޯނެއް ބީއެމްއެލުން ތައާރަފްކޮށްފައިވާ އިރު ބިޒްނަސް ޑިވެލޮޕްމެންޓް ލޯނާއި ގެސްޓް ހައުސް ލޯނާއި ރިއަލް އެސްޓޭޓް ލޯނާއި ރީޓެއިލާސް ލޯން ގެ އިންޓްރެސްޓް ޕްރޮފިޓް ރޭޓް ވަނީ ދަށްކޮށްފަ އެވެ. އެގޮތުން، މީގެ ކުރިން 12 ޕަސެންޓަށް ވުރެ މަތީގައި ހުރި ހުރިހާ ލޯނުތަކެއް ވަނީ 12 ޕަސެންޓަށް ތިރިކޮށްފަ އެވެ.\nއިތުރު ލިޔުންތައް ބީއެމްއެލް ބޭންކިން ކުދި ވިޔަފާރި ލޯނު ބޭންކް ލޯން


"World Birth Defects Day" faahaga kurumah harakaithakeh kurih gendhanee "World Birth Defects Day" faahaga kurumah harakaithakeh kurih gendhanee\n"ވަރލްޑް ބަރތް ޑިފެކްޓްސް ޑޭ" ފާހަގަކުުރުމަސް ހަރަކާތްތަކެއް ކުރިއަށްގެންދަނީ\nބައިނަލް އަޤުވާމީގޮތުން ފާހަގަކުރާ "އުފަންވާއިރު އައިބުތައް ހުންނަކުދިންނާބެހޭ ދުވަސް" ފާހަގަ ކުރުމުގެ ގޮތުން ރާއްޖޭގައި ޚާއްސަ ޙަރަކާތްތަކެއް ކުރިއަށްގެންދަން ހެލްތް މިނިސްޓްރީން ނިންމައިފިއެވެ. ދުނިޔޭގެ ސިއްޙަތު ޖަމްޢިއްޔާ (ޑަބްލިއުއެޗްއޯ)އިން ކޮންމެ އަހަރެއްގެ މާޗް މަހުގެ ތިންވަނަ ދުވަސް ކަނޑައަޅާފައިވަނީ "އުފަންވާއިރު އައިބުތައް ހުންނަކުދިންނާބެހޭ ދުވަސް" ނުވަތަ "ވަރލްޑް ބަރތް ޑިފެކްޓްސް ޑޭ" ގެ ގޮތުގައެވެ.\nމިދުވަސް ފާހަގަ ކުރުމުގެ މައިގަނޑު މަގްޞަދަކީ، އުފަންވުމުގައި އައިބު ހުރުމަށް ދިމާވާ މައްސަލަތަކާ ބެހޭގޮތުން ހޭލުންތެރިކަން އިތުރުކުރުމާއި އުފަންވުމުގައި އައިބުތައް ހުންނަކުދިން ލިބުން މަދުކުރުމަށް މަސައްކަތްކުރުމެވެ.\nމިގޮތުން މިދުވަސް ފާހގަކުރުމަށްޓަކައި ވޭތުވެ ދިޔަ3އަހަރުދުބވަހުގެތެރޭހގައި އައި.ޖީ.އެމް.އެޗްގައި ހުރި އުފަންވާއިރު ކުދިންގެ ކިބައިގައި ހުންނަ އައިބުތަކާގުޅޭ މަޢުލޫމާތުތައް ދިރާސާކޮށް އެމަޢުލޫމާތުތައް ދިނުމުގެ ރަސްމިއްޔާތެއް ބޭއްވުމަށް ވަނީ ހަމަޖެހިފައެވެ.\nމީގެއިތުރުން ވޭތުވެދިޔަ އަހަރު ތައްޔާރުކޮށް ނެރެފައިވާ އުފަންވާކުދިންގެ މެދުގައި "ކްރިޓިކަލް ކޮންޖެނިޓަލް ހާޓް ޑިޒީޒް" ހުރިކަން ދެނެގަތުމަށް ސްކްރީންކުރުމާބެހޭ ޕްރޮޓޮކޯލަށް އަހުލުވެރިކުރުމުގެ ޕްރޮގްރާމެއް ޑޮކްޓަރުންނާއި ނަރުހުންނަށް އަމާޒުކޮށްގެން ކުރިއަށް ގެންދިޔުމަށްވަނީ ހަމަޖެހިފައެވެ. އަދި ކަމާބެހޭ ހޭލުންތެރިކަން އިތުރުކުރުމަށްޓަކައި އުފެދުމުގެ އައިބުތަކާ ގުޅޭގޮތުން ޕެނަލް ޑިސްކަޝަންއެއް ބޭއްވުމަށް ހަމަޖެހިފައިވެއެވެ.\nމިޕެނަލް ޑިސްކަޝަންގައި މިކަމާއިގުޅުންހުރި މަސައްކަތްކުރައްވާ ޖަމްޢިއްޔާ، ޖަމާއަތްތަކުން ކުރާ މަސައްކަތްތަކާއި މިފަދަ ކުދިންނަށް އެހީތެރިކަން ފޯރުކޮދިނުމުގައި ޖަމިއްޔާތަކަށް ދިމާވާ ދަތިތަކާއި ގޮންޖެހުންތައް ޙިއްސާކުރާނެކަމަށް ހެލްތް މިނިސްޓްރީން ވިދާޅުވެއެވެ.\nމީގެއިތުރުން "ޕްރީ ކޮންސެޕްޝަން ކެއަރ" ނުވަތަ ބަލިވެއިނުމަށް ތައްޔާރު ވުމުގައި އަޅަންޖެހޭ ފިޔަވަޅުތަކާ ބެހޭގޮތް މަސައްކަތު ބައްދަލުވުމެއްވެސް ކުރިއަށްގެންދިޔުމަށް ވަނީ ނިންމާފައެވެ. އުފެދުމުގައި އައިބުހުންނަ ކުދިން ލިބުން މަދުކުރުމަށް މަސައްކަތް ކުރުމުގެ ގޮތުން ދުނިޔޭގެ ސިއްޙަތު ޖަމްޢިއްޔާގެ ދެކުނުއިރުމަތީ އޭޝިއާގެ "ބަރތު ޑިފެކްޓްސް ސަރވެއިލަންސް" ނިޒާމް ރާއްޖޭގައިވެސް 2015ވަނަ އަހަރު ވަނީ ޤާއިމުކޮށްފައެވެ.\nމިނިޒާމަށް އަހުލުވެރިކުރުވުމަށާއި މަޢުލޫމާތުތައް އެއްކުރުމާގުޅޭގޮތުން މާލެއާއި އަތޮޅުތަކުގެ ހޮސްޕިޓަލްތަކުގައި ކަމާބެހޭ ތަމްރީންތައް ހިންގާ މިނިޒާމުގެދަށުން ރީޖަނަލްލެވެލާއި، އަތޮޅުލެވެލްގައި މަޢުލޫމާތު އެއްކުރަމުންދާކަމަށް ހެލްތް މިނިސްޓްރީން ވިދާޅުވެއެވެ.\nތަފާސްހިސާބުތަކުން ދައްކާ ގޮތުގައި ދުނިޔޭގައި އަހަރަކު 8 މިލިއަން ކުދިން އުފަންވަނީ އުފެދުމުގެއެކި އައިބުތަކާ އެކުއެވެ. ޅަފަތުގައި ނުވަތަ އުމުރުން 1 އަހަރު ފުރުމުގެ ކުރިން މަރުވާ ކުދިންގެ ތެރޭގައި އުފެދުމުގައި އައިބު ހުންނަ ކުދިން ގިނަކަމުގައި ތަފާސްހިސާބުތައް ދައްކައެވެ.


Masthuvaa thakehchaa eku India ge mash'hooru Comedian Bharti hayyaru koffi - One Online\nބާރްތީ ސިންގް އާއި ފިރިމީހާ ހާޝް ލިމްބާޗިއާ -- ފޮޓޯ: ގެޓީ އިމޭޖަސް\nމަސްތުވާތަކެއްޗާއެކު އިންޑިއާގެ މަޝްހޫރު ކޮމީޑިއަން ބާރްތީ ހައްޔަރުކޮށްފި\nމަސްތުވާތަކެއްޗާއެކު އިންޑިއާގެ މަޝްހޫރު ކޮމީޑިއަން ބާރްތީ ސިންގް ހައްޔަރުކޮށްފި އެވެ.\nބާރްތީ ހައްޔަރުކޮށްފައިވަނީ އިންޑިއާގެ ނާކޮޓިކްސް ކޮންޓްރޯލް ބިއުރޯ އިން ހިންގި ހާއްސަ އޮޕަރޭޝަނެއްގައި އޭނާގެ ގެއިންނެވެ. ބާރްތީގެ އިތުރުން އޭނާގެ ފިރިމީހާ ހާޝް ލިމްބާޗިއާ ވެސް ވަނީ ހައްޔަރު ކޮށްފަ އެވެ.\nމީޑިއާ ރިޕޯޓްތައް ބުނާ ގޮތުން، ނާކޮޓިކްސް ކޮންޓްރޯލް ބިއުރޯއިން ހިންގި އޮޕަރޭޝަނަކީ ބޮލީވުޑްގެ ތަރިން މަސްތުވާތަކެތި ބޭނުންކުރާ ކަމަށް ތުހުމަތުކުރެވޭ މައްސަލަތަކާ ގުޅިގެން ހިންގި އޮޕަރޭޝަނަކެވެ. އަދި އެ އޮޕަރޭޝަންގައި ބާރްތީގެ ގެއިން 86.5 ގްރާމްގެ ކެނަބިސް ވަނީ ހޯދައިފަ އެވެ.\nއިންޑިއާގެ މުނިފޫހިފިލުވުމުގެ އިންޑަސްޓްރީގައި، ވަކިން ހާއްސަކޮށް ބޮލީވުޑްގެ ބައެއް ފެންނާނުން ޑުރަގް ބޭނުންކުރާ މައްސަލަތައް ފެންމަތިވީ ޖޫން މަހުގެ ތެރޭގައި އެކްޓަރު ސުޝާންތު ރާޖްޕޫތު ދަންޖެހިގެން މަރުވި ހާދިސާގެ ފަހުންނެވެ.\nއެ މައްސަލަތަކާ ގުޅިގެން ނާކޮޓިކްސް ބިއުރޯ އިން އަންނަނީ ސީރިއަސް ތަހުގީގުތަކެއް ހިންގައި، ބޮލީވުޑްގެ ގިނަ އެތަނަށް ހާޒިރުކޮށް ސުވާލުކޮށްފަ އެވެ. އޭގެ ތެރޭގައި ދީޕިކާ ޕަދްކޯން އާއި ޝްރަދާ ކަޕޫރާއި ސާރާ އަލީ ޙާން ހިމެނެ އެވެ.